
PREFAŢĂ 


O descoperire remarcabilă s-a conturat treptat în astrofizică de-a lungul ultimelor două decenii și este 
acum practic unanim acceptată: anumite constante fizice au exact valorile necesare pentru a face viaţa 
posibilă. În principiu, aceste constante ar fi putut lua valori complet diferite față de valoarea lor actuală, 
dar în schimb ele sunt în unele cazuri, într-o marjă de doar câteva procente, valori „numai bune“, care ne 
permit existenţa în univers. După cum Sir Martin Rees, un cosmolog al societăţii British Astronomer 
Royal și unul din cei mai de seamă reprezentanţi ai domeniului, scrie în cartea sa celebră „Doar șase 
numere“: „Apariţia și supraviețuirea noastră a depins și depinde de o foarte specială „acordare“ a 
cosmosului - un cosmos care poate fi mult mai vast decât universul perceptibil.“ 

Știința din zilele noastre este bazată pe premisa materialismului, a reducționismului și a întâmplării. 
Materialismul este credința potrivit căreia realitatea constă doar în materie și energie, aspecte ce pot fi 
măsurate în laborator sau observate cu un telescop. Orice altceva este iluzie sau imaginaţie. 
Reducţionismul este credința potrivit căreia lucrurile complexe pot fi explicate prin examinarea pieselor 
constituente - ca de exemplu iluzia conștiinței care ar apare din procesele chimice elementare ale 
creierului. Întâmplarea este certitudinea că procesele naturale urmează legile aleatorului în intervalul 
lor permis de manifestare. Date fiind aceste credinţe, există doar o singură cale de a explica fina acordare 
a universului. Un număr infinit de universuri trebuie să existe, fiecare cu proprietăţi diferite, fiecare 
aleator diferit de altul, al nostru fiind doar aparent special, pentru că într-un univers cu proprietăți 
diferite, noi nu am mai fi apărut. Existenţa noastră este posibilă doar în acest univers specific - prin 
urmare acea acordare este o iluzie. 

Această situaţie are trei probleme. Mai înainte de toate, fluctuațiile cuantice sunt o componentă de 
bază a teoriilor inflaţiei care urmăresc să răspundă la întrebarea legată de apariţia universului nostru și a 
altor multe miriade de universuri. Problema este că fluctuațiile cuantice presupun existența legilor 
cuantice. Dacă nu ar fi fost legile cuantice sau orice alt fel de legi, nimic nu s-ar fi putut petrece. Dacă nu 
există legi, nu există acţiuni. Originea universurilor ca un rezultat al legilor cuantice, al câmpurilor de 
inflaţie, sau al oricăror alte proprietăți majore ale teoriei string-urilor depind de preexistenţa acelor legi 
sau câmpuri. Astfel, nici chiar cel mai sceptic dintre oamenii de știință nu poate evita această credinţă. 

A doua problemă este ca niciunul din celelalte universuri nu poate fi observat vreodată, nici măcar în 
principiu, deoarece a încerca să faci măsurători între două universuri cu legi fundamental diferite, ar fi 
ca și cum am încerca să studiem Luna cu un microfon, sau să folosim un telescop pentru a înregistra un 
concert simfonic. Astfel că un al doilea act de credință este cerut de la oamenii de știință moderni: 
existența unui număr infinit de universuri nevăzute. 

Ultimă problemă este mai mult personală. Dacă nu suntem nimic mai mult decât niște ființe fizice 
apărute din întâmplare într-un univers aleator, atunci cu adevărat nu poate exista nici un scop ultim în 
viața noastră. Acest aspect nu este doar negativ pentru noi oamenii ca fiinţe individuale, ci el chiar 
subminează fundamentele etice și morale ale societăţii și ale civilizației. 

Propun în această carte o teorie care nu doar că dă sens vieților noastre, ci este în același timp perfect 


consistentă cu tot ceea ce am descoperit despre univers și despre viaţa pe Pământ, în special cu Big Bang- 
ul, existenţa de 4.6 miliarde de ani a Pământului și desigur, cu evoluţia. Singura diferenţă între teoria pe 
care o propun și principiile curente din astrofizica modernă este aceea că presupun preexistența unei 
conștiințe inteligente și infinite. Nu poţi scăpa de preexistenţa a ceva - fie că este un ansamblu de legi 
fizice generând un număr infinit de universuri, fie că este o conștiință inteligentă infinită - este ceva ce 
știința zilelor noastre nu poate rezolva și - într-adevăr, niciuna din cele două enumerate nu este cu nimic 
mai rațională decât cealaltă. 

Cineva ar putea obiecta că un aspect este bazat pe dovezi, iar celălalt nu. Sunt sută la sută de acord. 
Dovezile existenţei unei conștiințe inteligente infinite sunt abundente în experiențele misticilor și ale 
celor care practică meditaţia, ale celor ce se roagă, iar uneori - chiar și în experienţele spontane 
excepţionale ale oamenilor de-a lungul istoriei. Evidenţa universurilor aleatoare este exact zero. 
Majoritatea oamenilor de știință vor respinge precedentul tip de dovadă pe motiv că este pur subiectiv, 
însă aceasta nu face altceva decât să reducă concursul acestor două perspective la o remiză - zero de 
ambele părți. 

Ceea ce propun este o conștiință inteligentă infinită - să-i spunem Dumnezeu - care are un potențial 
infinit, ale cărui idei devin legile fizicii valabile în cadrul universului nostru, dar și în altele, și al cărui 
scop în a face acest lucru este transformarea potenţialului în experienţă. Diferenţa dintre a fi capabil să 
faci ceva și a face efectiv ceva este uriașă: a o face să se petreacă, a o experimenta, savurarea senzațţiilor - 
toate acestea fac o diferență enormă între teorie și practică. A te juca este cu mult mai împlinitor decât 
doar a citi regulile acelui joc. 

Astrofizicianul Sir James Jeans! scria în anii 1930 - „... universul începe să semene din ce în ce mai mult 
cu un mare gând decât cu o mare mașinărie“. Astfel, și eu propun, în Teoria existenţei lui Dumnezeu, că în 
cele din urmă conștiința este cea care este originea materiei, a energiei și a legilor naturii în acest univers 
și în toate celelalte care ar putea să existe. Scopul este ca Dumnezeu să-și experimenteze întregul 
potenţial. Ideile și abilităţile lui Dumnezeu devin experienţa lui Dumnezeu în viaţa fiecărei fiinţe. 

Ce scop mai nobil ar putea exista pentru noi, oamenii, decât să creăm experienţa lui Dumnezeu? 

Dumnezeu experimentează bogăţia potenţialului său prin noi, deoarece noi suntem încarnările sale 
în tărâmul fizic. 

Cam despre asta e vorba. 


1 Sir James Hopwood Jeans (11.09.1877 - 16.09.1946), a fost un fizician, astronom și matematician englez. A avut o contribuţie importantă 
în multe aspecte ale fizicii, incluzând teoria cuantică, teoria radiației și evoluţia stelară. În cartea sa “Misteriosul Univers“, a făcut 
următoarea afirmaţie celebră: “Cunoașterea actuală se îndreaptă către o realitate non-mecanică; Universul începe să semene din ce în 
ce mai mult cu un mare gând decât cu o mare mașinărie.. Mintea pare ca nu mai este doar un intrus accidental în tărâmul materiei... 
mai degrabă am privi-o ca pe creatoarea și guvernatoarea planului fizic. 


INTRODUCERE 


Mare parte a dogmelor religioase din zilele noastre, în aspectele lor legate de Dumnezeu, natură și 
destinul umanităţii sunt pline de erori și totodată iraționale. Acestea eșuează să dea soluții la paradoxuri 
elementare de genul de ce lucruri neplăcute se petrec oamenilor buni și de ce unii oameni se nasc în 
condiţii privilegiate, iar alții în condiţii de foamete și sărăcie? Mai mult decât atât, conflictele dintre 
religiile lumii contribuie direct la violenţa și ura ce afectează mare parte a planetei. Pe de altă parte, a 
respinge orice altceva numit „supranatural“ în mod peiorativ în numele științei este la fel de eronat și 
irațional. 

După trei decenii de carieră în domeniul cercetării științifice și după o viață întreagă de căutare a 
adevărului, am ajuns la o perspectivă personală care oferă o explicaţie satisfăcătoare și plină de speranţe 
asupra realităţii - o perspectivă care nu este doar posibilă, rațională și compatibilă cu știința modernă, ci 
totodată demnă de luat în considerare și capabilă de a rezolva unele din cele mai intransigente probleme 
morale cu care ne confruntăm. Reprezintă o cale de ieșire din dilemele globale ale umanităţii și v-o ofer 
spre apreciere. 

Aș dori să clarific faptul că nu vorbesc cu Dumnezeu și că nu sunt nici cine știe ce scrib de-al său. Sunt 
prea condiţionat de formarea mea profesională. În realitate, dacă Dumnezeu m-ar suna vreodată, 
probabil că linia mea telefonică ar fi ocupată. Ar putea încerca însă să-mi trimită mesajele sale pe e-mail. 
Tocmai din cauză că sunt un om de știință profesionist, cartea de față reprezintă un risc pentru mine. 

Mizez pe faptul că există o audienţă semnificativă interesată de un fel de spiritualitate rațională care 
ar putea propulsa lumea într-o direcţie mai tolerantă și mai elevată. Mizez pe faptul că undeva printre cei 
mai fanatici reducționiști care explică toate lucrurile ca fiind o sumă a părților lor constitutive și 
întâmpină orice sugestie a spiritualităţii cu o ridicare din sprâncene, precum și printre cei mai credincioși 
care nu-și pun nici o întrebare și îmbrățișează toate convingerile profeților și a predicatorilor, există un 
grup de persoane cu înclinații filosofice, undeva la centru, între cele două categorii, persoane bine- 
intenţionate, deschise la minte, sceptice, dar totodată spirite libere ce urmăresc să-și investigheze propria 
natură. Mizez pe faptul că aceste spirite care-și pun întrebări, printre care mă aflu și eu, mi se vor alătura 
pe măsură ce explorez rezultatul acțiunilor unui Dumnezeu foarte ingenios, care, fără doar și poate, 
poate experimenta realitatea materială trăind-o în și prin noi și prin toate vietățile de pretutindeni. 

Vouă vă propun un Dumnezeu ale cărui idei clar definite devin cumva legi ale naturii universului 
nostru. Propun un Dumnezeu a cărui infinită diversitate de idei a fost capabilă să inițieze Big Bang-ul 
acum aproape 14 miliarde de ani în urmă și de asemenea să susțină toate celelalte „multiversuri“ pe care 
teoria inflaţiei din astrofizică le-a pus cap la cap de-a lungul anilor. Diferenţa dintre perspectiva propusă 
de mine și teoria predominantă a reducționismului științei moderne este că teoriile acesteia din urmă 
sunt bazate pe enigmaticele, pre-definitele și aleator distribuitele așa-numitele „legi ale naturii“, legi care 
fără nici o logică dau naștere la universuri care sunt absolut lipsite de un scop anume. Teoria mea se 
bazează pe o acceptare a unei inteligenţe infinite ca sursă a universului și a tuturor celorlalte posibile 
universuri pe care teoria inflaţiei astrofizicii moderne le postulează. 


Mizez pe faptul că o examinare atentă a realităților spirituale va atrage de asemenea atenţia 
reducționiștilor sceptici afectaţi de supărătoarea și poate în secret dorita suspiciune că dincolo de toate, 
este posibil ca viața să însemne mai mult decât ecuaţiile fizicii. Ceea ce propun în această carte poate de 
asemenea să atragă pe cei care, deschiși totuși la idea unei supreme entităţi binevoitoare, sunt reduși la 
tăcere de dogmatismul religiei organizate. 

Îmi pun de asemenea speranţele în faptul că descoperirile științifice din următorii ani vor evidenția 
că vastul univers lăuntric al conștiinței pe care o împărtășim cu toţii este mai mult decât un epifenomen 
neurofiziologic. Sper că nu după mult timp vom înţelege cum conștiința, la un nivel fundamental, 
creează materia, nu invers. Această idee își are rădăcini adânci în tradiţiile mistice antice, dar este o 
erezie pentru știința modernă. Conceptul pe care pariez este următorul: 


Pe măsură ce știința integrează cunoașterea profundă a lumii fizice, cunoaștere acumulată de-a 
lungul ultimelor trei secole, ea va fi redirecţionată pe o nouă și incitantă linie de cercetare care ia în 
calcul atât realitatea expansionată a conștiinței ca o forţă creatoare a universului, cât și puterea 
creatoare spirituală ce se regăsește în propriile noastre minți. 


Această carte însumează gândurile unui om de știință plin de curiozitate și totodată deschis ideilor 
noi. Ceea ce prezint aici este o teorie care sună promiţător, și nu dovezi științifice. Nu ar fi surprinzător 
totuși că ceea ce eu propun să coincidă cu teorii deja exprimate de cei care susțin că au o relație mai 
intimă cu Cel Atotputernic. Dincolo de toate, dacă eu sunt pe drumul cel bun, și dacă ei sunt deasemenea 
pe drumul cel bun, ar fi îngrijorător dacă noi nu am fi în cele din urmă de acord asupra acestor lucruri. 
Tot ceea ce vă cer este să consideraţi în mod serios logica teoriei mele, în mod special dacă vă provoacă 
să vă chestionaţi asupra a ceea ce aţi fost învățați până acum - la școala de duminică, la catehism sau, 
îndrăznesc să spun, la ora de fizică. 

Ofer această carte nu ca un tratat teologic, ci ca o scurtă, ușor de citit expunere a unei viziuni asupra 
lumii care ne poate aduce sens și rost vieților noastre, toleranţă și pace unei planete al cărei viitor este 
într-un pericol serios - în mare parte datorită dogmatismului irațional atât al religiei cât și al științei. Dacă 
am dreptate, noi suntem cu toţii o singură ființă (Dumnezeu), în multe forme individuale. De ce am 
continua atunci să ne rănim unii pe alții? 


Capitolul 1 
ÎNCEPUTUL CĂLĂTORIEI 


Semințele care au dat un sens vieţii mele au fost sădite la o vârstă fragedă. M-am născut în Stuttgart, 
Germania, iar părinţii mei, de origine germană, s-au mutat în Statele Unite când aveam trei ani. Au plecat 
în Indiana pentru că sora mamei și soțul ei se mutaseră acolo după război. Germania de după război, 
chiar și în anii ’50, era un loc destul de întunecat, iar America părea să fie pământul făgăduinţei. Mătușa îi 
trimitea mamei scrisori pline de entuziasm dar cumva exagerate, despre o brutărie care era de vânzare 
în partea de sud a zonei Indianapolis; era ieftină și s-ar fi putut apuca împreună de afaceri. 

Când au ajuns, cu câteva bagaje după ei, câţiva dolari și cu un copil (eu, adică), părinţii mei au 
descoperit că oportunitatea de care le tot vorbea mătușa era doar pe jumătate coaptă. Mă bucur acum. 
Pentru că altfel era posibil ca eu să fi fost un brutar și aceasta să fi fost o carte de bucate. 

Copilăria mea s-a derulat pe fondul educaţiei primite de la o mamă catolică, scrupulos religioasă și de 
la Surorile Providenţei de la școala parohială din Indianapolis, St. Catherine of Sienna, care începeau 
fiecare zi de școală prin a ne mâna în turmă la slujbă, pretinzând că acesta era cel mai bun lucru ce ni se 
putea oferi înainte de citire, scriere, aritmetică, și, bineînţeles, înainte de catehism. De fapt, mama și-ar fi 
dorit ca eu să devin preot, și sunt sigur că a înălțat multe rugăciuni spre împlinirea acestui vis. 

Oricum, ar fi fost mult mai interesant să fiu preot decât brutar, dar de mic copil atenţia mea s-a 
îndreptat către știință. Nu-mi amintesc vreun moment când să nu-mi fi dorit să devin un om de știință, în 
special astronom. Sunt anumite lucruri pe care le știi pur și simplu, mai ales când ești copil, când lumea 
ta nu este încă plină de tot felul de ambiguități și îndoieli care cresc apoi neîncetat și te urmăresc toată 
viaţa. 

Ca un copil al generaţiei Sputnik, îmi plăcea să urmăresc la televizor primele emisiuni despre 
cosmos. Ani mai târziu, la Museum of Television and Radio, în New York, am dat de un episod din Buzz 
Corbin și Cadet Happy, care cred că m-a ajutat să-mi lansez cariera spaţială. Era incredibil de simplu: un 
joystick pe care îl mișcai și un buton înainte și înapoi era singurul lucru de care avea nevoie Buzz pentru 
a zbura prin galaxie în rachetă lui interplanetară. Viaţa era mult mai ușoară pentru ei decât pentru 
căpitanul Kirk, comandantul Scotty și motoarele lor cu viteze mai mari decât viteza luminii, o decadă 
mai târziu. 

Când am început școala primară aveam deja o certitudine, urma să devin astronom. În mintea mea 
prindeau viaţă imagini cu mine explorând suprafeţele altor lumi printr-un telescop uriaș, ca și telescopul 
de 508cm de pe muntele Palomar. Chiar dacă ceea ce îmi imaginam depășea cu mult capacitatea unui 
asemenea telescop, visul meu era real. Trăiam liniștit cu credința că mă aștepta un viitor măreț în 
astronomie - că erau descoperiri care mă așteptau pe mine să le dezvălui lumii întregi. 

Combinând religiozitatea mamei cu fascinația mea pentru spaţiu, am dezvoltat credința de 
nestrămutat că la o vârstă nu prea înaintată voi deveni un preot astronom, ca părintele Giuseppe Piazzi 
care a descoperit primul asteroid, sau ca părintele Angelo Secchi, care, în anii 1800, a fost primul om ce a 


clasificat stelele după spectrul lor. 

Am învăţat, odată cu trecerea timpului, că aceste două vocațţii nu sunt deloc incompatibile. Sunt 
iezuiţi care au dezvoltat cariere strălucite în astronomie. În secolele XVIII și XIX, Biserica Catolică a 
înființat câteva observatoare în Roma, plus Observatorul oficial din Vatican, fondat în 1891 ce se află 
situat într-o locaţie modernă pe vârful muntelui Graham din Arizona - adiacent binecunoscutului 
Observator Naţional Kitt Peak - în parteneriat cu Universitatea din Arizona. 

Îmi plăcea ideea de a fi implicat în ceva grandios, ceva ce avea legătură cu Dumnezeu și spaţiul. Cât 
de mare poate fi un vis până la urmă? Visul meu nu avea nicio limită. 

Am dezvoltat visul preotului astronom până în liceu, apoi am urmat Școala Latină din Indianapolis ce 
pregătea băieții pentru seminar. Am primit o educaţie clasică de invidiat prin bunăvoința Arhiepiscopiei, 
educaţie care ar fi costat o avere la o școală pregătitoare de pe Coasta de Est. Alături de engleză, istorie, 
algebră, biologie și fizică, am primit o porție zdravănă de latină, retorică și muzică gregoriană. 

După liceu, am urmat un seminar condus de călugării benedictini de la St. Meinrad Archabbey, 
printre dealurile din Indiana de sud. Acolo, călugării îmbrăcaţi în robe negre au imprimat o atmosferă 
aproape medievală lumii mele, mai ales în zilele întunecate de iarnă, când ne adunăm toti la slujbă în 
sutane cu gulere romane, cântând imnurile antice din Kyriale?. Requiem aeternam, dona eis, Domine. 
Parcă eram în Evul Mediu. 

Am urmat seminarul doar un an. Din momentul în care am ajuns acolo, posibilitățile unui viitor 
diferit (mai ales unul care nu avea de-a face cu fetele) m-au îndepărtat de viziunea mult prea închistată 
pe care mănăstirea o avea asupra lumii. Gândeam atunci că orice formă de calcul avea un avantaj asupra 
rugăciunii fascinat fiind de tehnologia sfârșitului secolului XX. Am abandonat la optsprezece ani 
jumătatea visului meu ce prevedea o carieră religioasă. 

Dar cealaltă jumătate a visului meu am urmat-o până la capăt, devenind un astronom profesionist. 
Am avut o carieră plină de succes în Statele Unite și în Europa, unde am făcut muncă de cercetare, am 
participat la diverse concursuri și am câștigat premii ce îmi permiteau să folosesc telescoapele spaţiale 
NASA, am scris lucrări științifice, am prezidat conferinţe internaţionale, am lucrat ca editor științific la o 
revistă celebră de astrofizică, am arbitrat propuneri pentru Naţional Science Foundation și am fost chiar 
și profesor pentru o vreme. 


DE LA ARHIEPISCOPIE LA ASTROFIZICĂ 


Trecerea mea de la arhiepiscopie la astrofizică a avut loc în vara următoare plecării mele de la 
seminar. Trăiam atunci, din multe puncte de vedere, un timp ce avea să devină memorabil. Robert 
Kennedy și Martin Luther King Jr. fuseseră asasinați. Situaţia din Vietnam, tragedia ce se petrecuse și 
tensiunea creată în jurul viitoarelor alegeri polarizau națiunea. 

Pe lângă toate acestea, mai zburam și pe Lună. Programul Apollo se afla pe orbită lunară și pe 20 iulie 
1969, aselenizarea devenise realitate. Oamenii ajunseseră într-o altă lume. Fusese atins un punct de 
cotitură în civilizaţia noastră, ori așa părea să fie. 

Presupunând că ai fi putut să îţi iei ochii de la haosul de nestăpânit ce cuprindea suprafaţa planetei 
noastre, orientarea privirii în direcția spaţiului și a altor lumi părea plină de promisiuni. În doisprezece 
ani trecuserăm de la joystick-ul atotputernic al lui Buzz Corbin la aselenizare. Cu siguranță alți 
doisprezece ani ar fi fost mai mult decât suficient pentru ca astronauții să ajungă pe Marte. Așa păreau 
lucrurile pentru mine în momentul plecării din lumea spirituală a seminarului St. Meinrad spre lumea 
științifică a unui viitor licenţiat în astrofizică la Universitatea din Indiana. Pe harta rutieră, St. Meinrad se 
află la aproape o sută șaizeci de km de Universitatea din Indiana, dar pentru mine însă părea mai 
degrabă să fie vorba de o sută șaizeci de ani lumină. 

În primul meu an la Indiana am învăţat cum să folosesc un telescop și am făcut primele mele 
înregistrări fotografice în campusul Observatorului din Kirkwood. M-am implicat foarte mult în studiul 
fizicii și a aplicaţiilor fizicii în astronomie. Am început să studiez în profunzime natura stelelor, a 
galaxiilor, a nebuloaselor planetare și a spaţiului interstelar. Nu după mult timp, mănăstirile și chemarea 


preoţiei deveniseră niște amintiri îndepărtate și irelevante. 

Când am absolvit Universitatea din Indiana am început un program în astronomie și astrofizică la 
Universitatea din Wisconsin, în Madison. Wisconsin era una din cele zece școli specializate în astronomie 
și astrofizică din ţară, și tocmai lansase o misiune NASA importantă, Orbiting Astronomical Observatory. 
Tot acolo am băut și cea mai bună bere. 

Wisconsin avea un program intensiv de astronomie care a făcut posibilă obținerea doctoratului meu 
la vârsta de douăzeci și cinci de ani. Teza mea de doctorat trata transferul prin radiaţii, o descriere 
matematică a felului în care lumina și alte radiaţii electromagnetice treceau din interiorul unei stele în 
spaţiu. Un astfel de studiu necesita ajutorul unor super computere ca cele de la Los Alamos sau 
Livermore, unde mult din munca depusă este strâns legată de armele nucleare. Cum aceasta nu mă 
interesa, m-am îndepărtat de subiect, pe care am început să-l văd mult prea tehnic și complex, implicând 
prea mult din ceea ce oamenii de știință numesc „number crunching“. 


LANSAREA UNEI CARIERE 


Atunci când am absolvit, piața de joburi era aproape saturată și șomajul era o ameninţare reală. Am 
fost suficient de norocos să mi se ofere un soi de parteneriat post doctoral în cercetare pentru Jeff Linsky, 
la binecunoscutul Institute for Laboratory Astrophysics din cadrul Universităţii din Colorado, în Boulder, 
unul din centrele lumii pentru cercetare în astrofizică. 

Încă o dată m-am regăsit scufundat într-un altfel de sistem de credinţe, dar de data aceasta era 
sistemul secular al unei academii. Aici, la picioarele Munţilor Stâncoși, se găsea unul din cele mai 
faimoase institute de cercetare. Oameni de știință din toată lumea veneau aici să petreacă o vară, un an, 
iar eu tocmai fusesem primit în acest secular sanctum sanctorum și primisem o șansă să-mi demonstrez 
valoarea ca și cercetător modern. Nu era acesta oare raiul pe pământ? 

Munca lui Linsky presupunea obținerea unor informaţii de la sateliții NASA, mai ales cele legate de 
razele X și ultraviolete ale spectrului. Eu, împreună cu alţi colegi, analizam și încercam să interpretăm 
aceste informații. Sarcina noastră era să generăm un șir continuu de lucrări care să cuprindă până și cea 
mai mică reflecţie astrofizică asupra datelor preţioase furnizate de sateliți. Aceasta stabilea reputații, 
dezvolta cariere și făcea banii să curgă. Linsky mi-a trezit pasiunea pentru un tip de stele cunoscute ca 
stele reci (după standarde stelare, soarele nostru este o stea rece). 

În această perioadă am început să citesc despre budism. Îmi aduc aminte că mă gândeam, probabil 
pentru că eram un astrofizician cu reminiscențe de seminarist, că era o legătură de făcut, o anumită 
viziune asupra naturii profunde a universului care trebuia descoperită, și numai cineva ca mine, cu 
anumite cunoștințe religioase, putea să o facă cunoscută lumii. Dar acest interes al meu avea să rămână 
pentru o bună bucată de timp uitat într-un sertar, pe măsură ce viața mea personală, cât și cea 
profesională, deveneau tot mai complexe. 

Mi s-a oferit un post la Universitatea din Utrecht, în Olanda, pe care l-am acceptat. Olandezii erau 
foarte activi în astronomie, ei realizau spectroscopie cu ultraviolete printr-un spectrograf suspendat, 
purtat de un balon, lansat, oricât de ciudat ar părea, chiar din Palestina, Texas. Oricine cunoaște climatul 
lor, va înţelege de ce astronomii olandezi preferau să-și petreacă timpul sub cerul texan. Olandezii sunt 
descurcăreţi. După un an petrecut acolo, m-am întors în Statele Unite și m-am alăturat din nou lui Linsky 
în Colorado. Nu după mult timp mi s-a oferit un post în Lockheed Palo Alto Research Laboratory. 

Munca mea la Lockheed îmi permitea să mă ocup foarte mult și de astrofizică unui program secret 
care este binecunoscut acum: programul de spionaj prin sateliți. Ei își doreau ca eu să le furnizez 
informaţii din domeniul astrofizicii pentru ca apoi să-și poată calibra telescopul în funcţie de poziţiile 
stelelor. Nu aveam nimic împotriva acestui gen de supraveghere: spionajul este o metodă rezonabilă de a 
menține pacea. Aveau nevoie ca eu să dezvolt un catalog foarte precis despre gradul de strălucire al 
stelelor, așa că am creat un program foarte complex, care era probabil de zece ori mai precis decât 
oricare altul realizat pentru vreun astfel de proiect, deși nu pot fi sigur cu adevărat, având în vedere că 
lucrurile de genul acesta sunt ţinute, de obicei, în secret. 


Lockheed dispunea de mulţi bani pe atunci - mai ales pentru acest program - și nu îi interesa ce 
făceam atâta timp cât catalogul stelar era un succes... și a fost. Așa că am petrecut mult timp făcând 
cercetare în domeniul astrofizicii, dincolo de ceea ce aveau ei nevoie, dar nimănui nu părea să-i pese. 
Chiar am reușit să inițiez noi cercetări în domeniul stelar, cu care am câștigat câteva burse la NASA. 

Rezultatul a fost că peste câţiva ani am fost invitat să mă alătur unui grup de cercetare la Lockheed 
susținut prin proiecte NASA și nu prin programe secrete. Pe atunci era numit Space Sciences Laboratory 
iar mai târziu, când a fost divizat, s-a transformat în Solar and Astrophysics Laboratory. Erau și încă sunt, 
cea mai bună echipă din lume în fizică solară. 

Am studiat semnalele luminoase stelare, ce deveniseră un subiect fierbinte în astronomie pentru că 
puteau fi văzute cu noile telescoape cu ultraviolete și raze X lansate de NASA. M-am implicat în aceeași 
perioadă și în interpretarea datelor din Solar Maximum Mission, unul dintre primii sateliți care măsura 
cu mare precizie emisiile de raze X ale soarelui. Îmi plăcea munca pe care o făceam pentru că soarele 
este prototipul stelelor reci și destul de aproape de noi pentru a fi analizat cu acuratețe - la 148 de 
milioane de km depărtare, sau chiar în curtea din spatele casei, judecând după standarde astronomice. 
Studiind fenomenele solare în timp ce publicam lucrări despre observaţiile mele asupra stelelor, mi-a 
fost de un real ajutor, constituind chiar un mare avantaj, pentru că majoritatea astronomilor care 
studiau stelele, știau foarte puţine despre soare. Proximitatea soarelui îți permite să-l observi în detaliu, 
ceea ce poate fi o bună sursă de inspiraţie, iar mie mi-a oferit idei în legătură cu felul în care ar trebui să 
studiez și alte stele. Și în felul acesta mi-am împlinit visul din copilărie de a deveni un astronom. 


SECOLUL DESCOPERIRILOR 


Dar a te alătura unei comunități de oameni de știință nu e totuna cu a face descoperiri științifice. 

În știință se spune că dacă nu ai făcut o descoperire majoră până la vârsta de 35 de ani, ești probabil 
prea bătrân și fixat în metodele tale pentru a mai avea viziunea necesară succesului. În momentul în 
care am atins această limită a vârstei, aveam doar o mică descoperire în portofoliu - linia coronară 
despărțitoare a stelelor. În marea schemă a descoperirilor științifice, acesta nu era ceva răsunător, e ca și 
cum ai scrie o piesă muzicală și ar ajunge pe locul 97 în top, e mult mai mult decât să o cânti într-un 
restaurant, dar nu te poţi aștepta la un Grammy. Mă simțeam împiedicat și de faptul paradoxal că tinerii 
cercetători nu erau încurajați să gândească liber, având în vedere că din astfel de introspecţii, eliberate de 
ceea ce am putea numi dogmatică în orice domeniu, se naște inovația. 

Dar în acel moment mă învârteam într-un spaţiu intelectual destul de vast. Și aceasta se datora, nu în 
mică măsură, soției mele, Marsha, care avea înclinații metafizice. Tocmai finalizase un masterat în 
muzică și vedea lumea altfel decât prin ochii unui om de știință care explică totul raportându-se la atomi 
și molecule. M-au încurajat foarte mult și întrebările ei (Cum de știi aceasta cu siguranţă? Chiar ai privit 
acest lucru dintr-o altă perspectivă?) m-au ajutat să-mi dezvolt o curiozitate sănătoasă pentru lucrurile 
care ieșeau din sfera îngustă a expertizei astrofizice. 

Cam în același timp am devenit un membru activ în Society for Scientific Exploration, organizație 
fondată de o duzină de profesori universitari, condusă de Peter Sturrock, un renumit fizician în domeniul 
plasmei de la Universitatea Stanford. Această societate a fost fondată ca să asigure un forum „care să 
găzduiască studiul în legătură cu orice întrebare ce putea fi supusă cercetării științifice, fără restricţie“. 
Am ajuns la un moment dat editorul revistei acestei societăţi, Journal of Scientific Exploration. 

Descoperind munca fizicianului Hal Puthoff, membru al Societăţii, am devenit interesat de o ramură 
a fizicii care apăruse la începutul secolului XX, dar nu fusese niciodată acceptată printre curentele 
științifice la modă. Era, desigur, acreditată impecabil, fiind explorată de Albert Einstein, Max Planck și de 
Walter Nernst. 

Acest domeniu de cercetare privește în mod esenţial lumina - o lumină foarte specială, cunoscută ca 
și câmpul electromagnetic al focarului zero, ori vidul cuantic electromagnetic. Câmpul energetic al 
focarului zero este o parte importantă din Teoria existenței lui Dumnezeu. Mă voi întoarce la aceasta în 
capitolul 6. 


ÎNTOARCEREA PREOTULUI ASTRONOM 


De-a lungul acestei călătorii și în ciuda unei cariere de trei decenii pline de succes în zona consacrată 
a științei, n-am încetat niciodată să-mi pun niște întrebări pe care le consider fundamentale. Mai mult de 
atât, știința mea mă făcuse să mă învârt în jurul cozii în căutarea unor răspunsuri la cele mai neștiinţifice 
întrebări: 

Există cu adevărat Dumnezeu? 

Ce sunt eu? 

Care e destinul meu? 

În esenţă, am devenit - în ciuda eforturilor mele anterioare - preotul astronom din visele mele din 
tinereţe. 

Știu acum că răspunsurile la aceste întrebări nu pot fi găsite în astronomie - chiar nicăieri în știința 
modernă. Mai mult de atât, cred că aceste întrebări nu primesc răspunsurile corecte nici de la religiile 
lumii. Cred chiar că unele din răspunsurile date de religie în timpurile noastre sunt exact opusul 
adevărului și sunt responsabile pentru violența și ură care sufocă planeta. Unele din pretinsele 
răspunsuri sunt monstruos de inumane și nedemne de un Dumnezeu adevărat. 

Cred că a venit timpul să lăsăm deoparte noţiunile medievale ale domeniilor divine - și toate 
noţiunile lor adiacente despre loialitate, pedeapsă, răzbunare, servitute - și să trecem spre o viziune a 
spiritualității mult mai rațională și mai puţin exclusivistă, bazată pe compasiune și unitate. 

Așadar, eu propun Teoria existenței lui Dumnezeu - o teorie care este satisfăcătoare din punct de 
vedere intelectual și care ne poate îmbogăţi spiritual. Restul cărţii va explora această teorie: Ce dovezi am 
pentru a susține aceasta? Care e relația noastră cu Dumnezeul acestei teorii și care e relația acestui 
Dumnezeu cu noi? Cum putem împăca spiritualitatea cu știința? Cum putem transforma această lume 
plină de suspiciune, intoleranţă și ură într-una plină de încredere, toleranţă și iubire? 


: Cântece de factură religioasă, deosebit de populare în evul mediu deoarece erau intonate în limba maternă a diverselor popoare din 
spaţiul european de rit romano-catolic. 


Capitolul 2 
ROLUL ÎNTREBĂRILOR FUNDAMENTALE 


Teoria existenței lui Dumnezeu este încercarea mea de a răspunde la întrebările fundamentale despre 
adevărata natură umană în lumina științei moderne. Este bazată pe simpla premiză că noi suntem, pur și 
simplu, una cu Dumnezeu, iar Dumnezeu este una cu noi. 

Ce am face dacă am avea un potenţial infinit, dacă am avea capacitatea nelimitată de a face orice? Și 
ca să punem această în termeni mai prozaici, dar mai lesne de înţeles, să ne imaginăm că avem un 
milion de dolari în cont. Ne-ar face oare plăcere, sau ne-ar putea aduce vreo satisfacție dacă n-am putea 
să cheltuim nici un bănuţ din această sumă? Mă îndoiesc. Doar dacă nu suntem vreun personaj teribil de 
zgârcit, fericirea de a avea bani rezidă în a-i cheltui. 

Să încercăm astfel, cu capacitatea noastră umană limitată, să ne imaginăm existenţa unei ființe cu o 
conștiință nelimitată, cu o putere infinită, în afara spaţiului și a timpului. Această fiinţă trebuie să 
transcendă spaţiul și timpul, pentru că altfel, orice ar fi creat spaţiul și timpul ar fi mai mare decât ea. 
Unde ne duce gândul la o asemenea ființă? 


TEORIA EXISTENŢEI LUI DUMNEZEU ȘI CREAŢIA 


Unele din ideile acestei fiinţe au devenit legi ale fizicii, iar altele - dimensiunile spaţiului și timpului 
nostru. Un infinit de alte idei ale acestei ființe nu au nicio importanţă în universul nostru. Ele ar putea fi 
folosite în crearea unor alte universuri (așa-numitele multi universuri) pe care teoria inflației moderne le 
postulează, probabil adiacente universului nostru, într-o hiperdimensiune, pe care nu le putem detecta 
din cauza legilor naturii total incompatibile cu fizica noastră, cu spaţiul și timpul nostru. 

Conceptul de bază este acela că anumite combinaţii de idei din această conștiință infinită sunt 
compatibile unele cu altele și împreună dau naștere unor medii în care evoluţia poate avea loc și fiinţele 
pot trăi. Altele, cu toate acestea, sunt total incompatibile și din ele rezultă haosul și o anumită 
incapacitate de evoluţie și de manifestare fizică. Un univers pătrat rotund, de exemplu, prezintă un 
paradox imposibil de împăcat, fără nicio posibilitate de evoluție. 

O întrebare interesantă ar fi dacă o inteligenţă infinită știe implicit care idei sunt compatibile, ori dacă 
și ea recurge la încercări și posibile erori în ceea ce privește rezultatele finale. Infinitul fiind ceea ce este, 
cred că putem să presupunem cu certitudine un număr nesfârșit de combinaţii simpatice capabile să 
genereze universuri cu caracteristici ce sunt cu totul inimaginabile pentru noi. Dar chiar și aceste 
universuri împlinesc scopul esenţial al inteligenţei inițiatoare, care este acela de a manifesta orice formă 
fizică posibilă în interiorul unui univers guvernat de un set de idei ce devin legi. În acest fel conștiința 
infinită trece pragul potenţialului steril și creează - ea trece de la a fi la a face. Astfel personajul ajunge să 
se manifeste și să-și trăiască ideile... fanteziile. El ajunge să-și cheltuie banii din cont. 

Urmărind această logică, manifestările acestei conștiințe infinite în acest univers particular nu sunt 
altceva decât noi oamenii și lucrurile pe care le percepem în jurul nostru. Această inteligenţă 


experimentează prin noi, pentru că noi suntem una cu ea. Noi suntem inteligenţa creatoare manifestată - 
fiii și fiicele acestei conștiințe infinite, experimentând această creaţie în particular, care se petrece să 
consiste în spaţiu și timp și în legile fizicii cunoscute și iubite de știința modernă. 

Respectând aceeași logică, pretenţia religiei de a spune că Dumnezeu ne știe orice gând capătă acum 
sens. Gândurile noastre sunt părți din această conștiință infinită. Pur și simplu nu avem o cunoaștere 
directă în momentul prezent. Dar cu toate acestea nu este nimic fundamental misterios ori invaziv în 
legătură cu această împărtășire a gândurilor. Nu e cu nimic mai misterios decât, adulți fiind, să ne 
aducem aminte gândurile ce le aveam când eram copiii. 

Această inteligență infinită este, așadar, direct analogă cu Creatorul oricărei doctrine religioase, și 
totodată una complet compatibilă cu știința modernă, fie că e vorba despre Big Bang, teoria string-urilor 
multidimensionale, evoluţionism, etc. La un anumit nivel, noi știm că e adevărat, deoarece conștiința 
noastră este parte din conștiința Creatorului. Într-un anumit mod noi creăm universul propriu și apoi 
intrăm în el. În acest fel, Creatorul ajunge să experimenteze o mică parte din acest infinit potenţial prin 
fiecare din miliardele de indivizi care trăiesc pe această planetă (și probabil și în alte locuri). Această 
inteligenţă infinită ajunge să se bucure efectiv cheltuind acel milion de dolari pe tot felul de experienţe 
uimitoare. 

Nu suntem în totalitate conștienți de aceasta, deoarece experiența materială reţine infinitul ei 
potenţial doar când nu este total definit. Cunoașterea noastră incompletă asupra realităţii fizice ne 
îmbogățește experiența umană păstrându-i noutatea, sfârșiturile neașteptate. Ne permite tuturor să ne 
trăim viaţa ca pe o mare aventură. Ce satisfacție ar mai fi simţit un om de știință în cercetările sale dacă 
legile fizicii ar fi fost toate limpede revelate ca parte a actului creației? Ce bucurie ți-ar mai trezi căutarea 
unei comori îngropate dacă ai ști de la bun început unde ai ascuns-o? Misterul presupune bucuria 
descoperirii. 

Una din cele mai vechi învățături religioase spune: „Cel care a devenit mai mulți va deveni unul din 
nou.“ lată cum văd eu lumea. 


TEORIA EXISTENŢEI LUI DUMNEZEU, KARMA ȘI REGULA DE AUR 


Dar ce facem în legătură cu vieţile care par evident nedrepte? Cum dăm socoteală pentru cei care 
sunt agenţi sau victime ale răului? Aceste întrebări sunt problematice doar dacă presupunem că o 
conștiință individuală intră în manifestarea fizică doar o singură dată. Universul nostru are aproximativ 
14 miliarde de ani și ne așteptăm să trăiască alte miliarde de ani. De ce ar alege o scânteie din conștiința 
divină să își limiteze experienţa existenţei fizice, să zicem, la doar 8 ani de viaţă în Bakersfield? 

Este suficient timp în imaginatul nostru univers pentru ca în viața fiecărei ființe spirituale să fie atins 
un echilibru între bine și rău. Acesta este înțelesul legii karmei expusă de mistica orientală - o lege prin 
care binele și răul trebuie să atingă o stare de echilibru în fiecare conștiință spirituală individuală, deși nu 
neapărat într-o singură viață. Această lege karmică poate fi, de fapt, intelectual și spiritual analogă legilor 
de conservare a energiei și a materiei în fizică, cum ar fi regula care spune că suma sarcinilor pozitive și 
negative trebuie să fie aceeași înainte și după realizarea unei reacţii. 

Dacă Teoria existenței lui Dumnezeu este corectă, ea are importante implicaţii în viețile noastre de zi 
cu zi: 

e Dumnezeul acestei teorii nu are nevoie de nimic de la noi pentru propria sa fericire. 

* Dumnezeul acestei teorii nu poate să urască ceea ce facem sau ceea ce suntem. 

* Dumnezeul acestei teorii nu ne va face rău niciodată, pentru că ar însemna să își facă rău lui însuși 

e Nu există răi sau iad în sensul propriu al cuvintelor. 


Aceste corolare la Teoria existenței lui Dumnezeu nu trebuie să ne îndepărteze de simțul datoriei, al 
responsabilităţii sau de un comportament etic. Chiar dimpotrivă. De fapt, dacă urmărești Teoria existenţei 
lui Dumnezeu până la o concluzie logică, regula de aur pe care o știm cu toţii - ce ție nu-ți place, altuia nu-i 
face - devine mult mai mult decât o maximă pioasă. Devine o reflexie a ceea ce numim acțiune și 
reacțiune în „fizica spirituală“. Devine esența Karma-ei orientale. Tot ceea ce facem are consecinţe - bune 


sau rele. Dacă această simplă maximă ar fi universal acceptată, ar rezolva în mod esenţial toate 
problemele umanităţii. 

Imaginaţi-vă transformarea ce s-ar produce în comportamentul oamenilor dacă ar ști că e adevărat 
faptul că orice ar face altora, mai devreme sau mai târziu, se va întoarce asupra lor cu o aceeași forță: că 
nu există modalitate de păcăli această lege și că glonţul tras în această viaţă se va întoarce la noi chiar și 
într-o existenţă viitoare. Acesta poate fi o motivaţie puternică pentru un comportament adecvat. 

Bine și rău sunt niște termeni care provoacă discuţii, mai ales în ochii celor drepţi, care tind să 
condamne răul și să laude binele. În cele din urmă, nu există bine sau rău absolut, nici dreptate sau 
greșeală atemporală, ci doar ceea ce manifești pe moment. Regulile de bună purtare depind de timp și de 
spaţiu, pentru că acele consecinţe ale faptelor noastre depind de contextul în care au fost făcute. Gândiţi- 
vă cum actul sexual poate fi considerat o crimă sau o consumare a iubirii, în funcţie de context. 

Ceea ce are cu adevărat importanţă e felul în care îi tratăm pe ceilalţi, inclusiv felul în care tratăm 
orice altă viețuitoare. Ne conturăm universul prin iubirea sau răutatea, compasiunea sau indiferența pe 
care le arătăm în relaţiile cu ceilalţi. Sub incidenţa Teoriei existenței lui Dumnezeu cerința de a-i trata pe 
ceilalți cu respect și compasiune este, practic vorbind, o formă de morală absolută, având în vedere că 
toate ființele participă la această conștiință infinită care le-a creat. Alte reguli de morală pot fi judecate în 
funcţie de cât de bine servesc binele comun, care nu e același oricând și oriunde. Dacă acceptăm Teoria 
existenței lui Dumnezeu, compasiunea și iubirea devin imperative morale, din moment ce a produce 
durere unei ființe înseamnă să o produci conștiinței universale, și în felul acesta chiar ţie însuți. 
Acceptând Teoria existenţei lui Dumnezeu, nu trebuie să ne facem griji dacă Dumnezeu se simte sau nu 
jignit de comportamentul nostru. Dumnezeul teoriei mele nu poate să fie nefericit din cauza noastră, din 
moment ce noi participăm la conștiința lui infinită și el este în noi. Să ne gândim cât de arogant poate să 
sune gândul că am putea să-l facem pe Dumnezeu să trăiască o zi mai putin fericită. Când toate detaliile 
precise ale acestei creaţii particulare vor evolua, totul se va întoarce la Dumnezeu, totul va fi bine, scopul 
va fi fost împlinit. Bineînţeles, între timp ne susţine legea karmei... care poate fi chiar neplăcută dacă te-ai 
comportat urât cu alte fiinţe simţitoare. Îmi imaginez că acea conștiință a lui Hitler nu o duce prea bine 
acum. Presupun că până și karma lui poate fi epurată, dar un rabin cu care am studiat câteva subiecte 
ezoterice susținea că o conștiință poate fi în așa fel coruptă de rău încât nicio purificare nu mai e posibilă; 
că o asemenea conștiință poate fi doar dispersată în cele mai mici bucățele, pierzându-și orice istorie 
personală și identitate, fiind pur și simplu reciclată. Din punctul acesta de vedere mă declar agnostic. 

Așa este și cu fanaticii religioși care afectează lumea contemporană, care sunt foarte aproape de 
concepţia mea despre rău, dar par să creadă (în felul lor deranjat) că ei fac ceea ce e drept și bine. Unde 
vor găsi ei dreptate? Fie că sunt conduși de răutate, fie că sunt purtaţi de gândul că ei împlinesc ceva bun, 
consecințele nu vor întârzia să apară, și pot fi infernale. Sub incidenţa Teoriei existenței lui Dumnezeu, 
dreptatea se va întâlni la jumătatea drumului cu acțiunea și reacţiunea legii karma-ei, care face parte din 
creaţie la fel de sigur cum conservarea momentului este o lege a fizicii. Doar viziunea noastră îngustă, 
limitată la o singură viață, face că simţul dreptăţii noastre să se revolte și să ceară o zi a dreptăţii și a 
socotelii divine. Ar fi mai bine să ne gândim la legea karma-ei ca la un proces de reeducare, reabilitare și 
echilibrare întins pe mai multe vieţi. 

Există dovezi care susțin conceptul de existențe multiple și ele sunt oferite de cei care au 
experimentat moartea clinică. Tot parcursul vieţii asociat cu aceste experienţe este în acord cu punctul 
de vedere filosofic conform căruia, atunci când mori, conștiința ta intră într-un tărâm non fizic unde 
toate consecinţele faptelor tale te întâmpină și te inundă. Experimentezi atunci plăceri sau durere, 
bucurii sau teroare, în funcţie de felul în care te-ai comportat cu ceilalţi. Ca și în cazul legilor conservării 
energiei și materiei, nimeni nu poate scăpa de această lege a echilibrului. Este ţesută în procesul creaţiei. 
Și dacă ai senzaţia că ai reușit să eviți consecinţele acţiunilor tale într-o anumită viaţă, echilibrul va fi 
atins într-o existenţă viitoare. Acest echilibru nu implică răzbunarea divină ori pedeapsa; pur și simplu 
derivă dintr-o lege fundamentală pe care se bazează existenţa oamenilor ca entităţi independente. Ca și 
în cazul legii gravitaţiei, acest echilibru nu necesită judecata ori intervenţia divină. 

Dar trebuie să fim totuși atenţi și să nu atribuim toate neplăcerile personale legii karma-ei. Acesta 


poate fi un drum destul de alunecos și periculos. Aceia care au acum o existență mai nefericită este 
foarte posibil să plătească și în felul acesta să anuleze karma negativă dintr-o viaţă anterioară. Pe de altă 
parte, e posibil ca aceste persoane să fi ales o viaţă plină de suferinţă pentru toate beneficiile pe care le 
poate aduce. Suferinţa și greutăţile aduc maturitate și înţelepciune, și aceasta poate fi o cale aleasă de 
bună voie de către niște spirite care au decis să evolueze spiritual. 
Consecințele logice ale Teoriei existenței lui Dumnezeu conduc spre niște corolare inevitabile: 
e Scopul vieţii este experiența, Dumnezeu vrea să experimenteze viaţa prin noi. 
* Dumnezeu dorește să colaboreze cu noi, nu să-i fim servitori. Dacă alegi să-l prețuiești și să-l adori, 
ar trebui să faci această din iubire, și nu din frică, și aceasta o faci pentru tine, nu pentru el. 
e Consecințele acțiunilor tale negative se vor materializa în experienţe negative, deși nu neapărat 
imediat, și în acest sens este clar că fiecare își creează propriul iad. 
e În final, conștiința ta individuală va fi reunită cu conștiința infinită a lui Dumnezeu; acesta este raiul 
(ori Samadhi). 
e Scopul acestui univers creat este acela de a-l experimenta. Viaţa este manifestarea lui Dumnezeu. 
* Este în interesul nostru să trăim o viață demnă de inteligenţa creatoare, pentru că aceasta este calea 
spre evoluţia spirituală și fericirea supremă. 
e Conștiinţa noastră poate fi transformată, dar nu poate muri niciodată. Corpul și mintea sunt 
mijloacele prin care putem experimenta existenţa fizică. 
e Experimentarea în universul fizic este modul în care mintea infinită îți actualizează infinitul 
potenţial. 


De ce am crede (ar spune unii cu mai mult curaj) această încercare de a rezuma un răspuns la 
misterul de secole? Ei bine, în mod sigur nu pentru că aș susține că sunt vreun fel de profet. Pentru că nu 
sunt. Din câte știu eu, Dumnezeu nu m-a ales pentru a fi mesagerul vreunei revelații speciale, ori pentru 
a fi vreun orator iluminat. Nu sunt un guru și nici un mesager divin. Nu încerc să organizez nici o nouă 
religie. Doamne ferește! Într-adevăr, cred că faptele probabile ale realităţii spirituale sunt percepute ca 
fiind diferite, deși ar trebui să fie percepute ca asemănătoare cu revendicările religiei. Și nu am nici cea 
mai mică intenţie să sporesc această confuzie. Sunt interesat doar să explorez natura realităţii spirituale. 

Unul din motivele pentru care ar trebui să luaţi în seamă ceea ce vă propun este faptul că această 
teorie este una rațională. Ea răspunde unor paradoxuri cheie în ceea ce privește binele și răul, bunătatea 
divină și răutatea umană, dreptatea lui Dumnezeu și problema persistentă a lui Iov. Transcende 
contradicţiile imposibile ale competitivităţii religioase. Deschide porţile către o pace universală fără 
precedent, bazată pe o centrare în sine universală. Este o viziune elegantă, de ansamblu care te cucerește 
cu timpul. 

Dar contrazice această teorie elegantă ceea ce știm noi din lumea științifică modernă? Nu cred. Nu 
mă consider un mare om de știință, dar știu câte ceva despre procesul și filozofia științei, despre natura 
dovezilor științifice, despre rolul teoriei, și toate acestea din ani de experiență personală. Pentru 
aproximativ trei decenii am fost angrenat în cercetări științifice și în acest timp am publicat diferite 
lucrări, în periodice renumite, cum ar fi Science and Nature, am revizuit propuneri științifice pentru 
NASA și pentru National Science Foundation, am fost cercetător principal în numeroase proiecte NASA, 
am prezidat conferințe sponsorizate de International Astronomical Union la Universitatea Stanford și la 
Universitatea din California, în Berkeley. Zece ani am lucrat ca editor științific la Astrophysical Journal, și 
la acel moment eram responsabil pentru acceptarea și respingerea a aproximativ o mie de articole 
pentru acea prestigioasă publicaţie. Una peste alta, cred că am învăţat cât de cât despre structura și 
evoluţia Universului, despre Big Bang, despre ideile fundamentale cuprinse în teoria relativităţii și cea 
cuantică. Desigur, va trebui să decideți singuri dacă am dreptate sau nu, dar sunt destul de sigur că nu 
există nimic în domeniul științei moderne care să contrazică Teoria existenței lui Dumnezeu. În final, 
bineînţeles, va trebui să decideti dacă această Teorie a existenţei lui Dumnezeu dă vreun sens existenţei 
voastre. 


TEORIA EXISTENŢEI LUI DUMNEZEU ȘI REDUCŢIONISMUL 


Există, bineînţeles, mulți reducţioniști îndoctrinaţi care se îndoiesc de existența vreunei realităţi, alta 
decât cea pur fizică a atomilor și a moleculelor, și a celor patru forțe ale fizicii (electromagnetismul, 
gravitația, și interacţiunile nucleare slabe și tari). Folosesc termenul „reducţionist“ aici pentru a indica pe 
cineva care crede cu adevărat că nu există nimic dincolo de universul fizic. Reducţioniștii sunt aceia care 
cred că cea mai mare realizare a umanităţii va fi descoperirea unei super ecuații ori a unui set de ecuaţii 
care să guverneze particulele fundamentale ale materiei, așadar, care să guverneze întregul univers, deci 
și pe noi, oamenii. 

Reducţioniștii cred că lucrurile și procesele complexe pot fi mereu reduse la acţiunea părților ce le 
compun. Pentru ei, conștiința nu e nimic mai mult decât chimia creierului. Când acea ultimă ecuaţie va 
explica cea mai mică particulă, spun ei, rolul științei va fi fost împlinit. În viziunea lor, nu există nimic 
dincolo de aici și acum; când corpul moare, fiecare persoană dispare pentru totdeauna. Dacă scoţi în 
evidenţă faptul că aceasta te nemulțumește fundamental, ceea ce îţi pot ei oferi este cumva înţelesul 
următoarei maxime: „Revino-ţi și mergi mai departe.“ 

Este admirabil stoicismul celor care cred aceasta și încă reușesc să trăiască niște vieţi decente, 
frumoase, fără promisiunea unei recompense în lumea de apoi. Și chiar cred că reducționismul este de 
preferat credinței conform căreia crima și distrugerea în numele unui Dumnezeu răzbunător sunt un 
bilet pentru intrarea în rai. Dar, cu toate acestea, cred că judecata unui reducționist este greșită. De fapt, 
în forma lui cea mai rigidă, reducţionismul devine în mod esenţial o problemă de credinţă și pur și 
simplu un altfel de ortodoxism care își ia numele de scientism. 

Cuvântul „știință“ este folosit astăzi cu două sensuri foarte diferite - în epistemologie el este o 
modalitate de a investiga realitatea, iar în ontologie el devine o conceptualizare a realităţii însăși. În acest 
ultim sens este invocată astăzi știința dogmatică și ar fi mult mai indicat să fie privită ca religia 
scientismului. De vreme ce ortodoxismul științific nu ridică biserici, este fără îndoială o credinţă - o 
credinţă al cărei ritual este scepticismul. Ori chiar acei sceptici care reacționează cel mai gălăgios la 
treburile spirituale ajung să ţină întâlniri profesionale care se aseamănă ironic de mult cu adunările 
renascentiste, în care pompează ideea de a merge înainte și de a combate orice aduce a non 
reducționism. Deși investigaţiile științifice sunt absolut corecte, ele pătrund doar cel mai de jos nivel al 
realităţii - cel fizic și material. 

Astrofizicianul rus Nicolai Kardashev a introdus ideea tipologiilor de civilizație: civilizațiile din 
tipologia I se hrănesc cu energia unei întregi planete, civilizațiile din tipologia a II-a se hrănesc cu energia 
unei întregi stele, iar civilizațiile din tipologia a III-a se hrănesc cu energia unei întregi galaxii. Deși ideea 
trezește niște speculaţii științifice incitante, nu este decât o versiune mai extinsă a aceleiași realități 
învechite. Eu propun o idee revoluţionară: că o civilizaţie cu adevărat avansată nu poate fi clasificată în 
funcţie de energia fizică pe care o folosește, ci mai degrabă în funcție de capacitatea ei de a înțelege și de 
a folosi energia creatoare a conștiinței divine care este natura fundamentală a tuturor fiinţelor vii. 


Capitolul 3 
O EXPLICAŢIE ASUPRA CREAȚIEI 


De-a lungul timpului, oamenii de știință s-au luptat cu teorii ale creaţiei încercând să explice 
realitatea materială fără să depășească datele fizice. Newton, de exemplu, a petrecut mai mult timp 
explorând misterele creaţiei prin Alchimie, decât urmând implicaţiile fizicii pe care a inventat-o. Într-o zi 
însorită, fiind un student de 22 de ani la Cambridge, a făcut o gaură în oblonul ferestrei și apoi l-a închis. 
O rază subțire de lumină pătrundea în camera sa întunecată. A poziționat o prismă de sticlă în așa fel 
încât raza de lumină să o poată lovi, împrăștiind un curcubeu fascinant de culori pe peretele opus 
ferestrei. Experimentul său a demonstrat că lumina albă se compune din multe culori. El a diferențiat 
șapte culori distincte în curcubeul său - roșu, portocaliu, galben, verde, albastru, indigo și violet. De fapt, 
există un număr infinit de nuanţe ale culorilor din curcubeu, fiecare estompându-se în alta. Doar atunci 
când toate aceste culori se combină putem vedea lumina albă. 

De ce este acest lucru important pentru noi în acest moment? Să spunem că vrei să proiectezi o pată 
roșie luminoasă pe perete. O modalitate de a face asta este să manipulezi o sursă puternică de lumină 
albă pentru a scoate, ori pentru a bloca celelalte culori, lăsând vizibilă doar culoarea roșie. Poţi face asta 
cu un filtru roșu care absoarbe toate celelalte culori, ori cu ajutorul unei prisme, așa cum a făcut Newton. 
În cazul din urmă, celelalte culori nu sunt distruse, ci sunt ușor îndepărtate de prismă, lăsând doar 
culoarea roșie în locul dorit. În mod asemănător, un diapozitiv cu picnicul tău de la ţară este un filtru 
complex cu o lentilă de focalizare. Fiecare punct de pe diapozitiv care compune imaginea se comportă ca 
un filtru, ce elimină orice în afară de culoarea roșie din fața de masă și în afară de culoarea albastră a 
cerului. Putem să numim aceasta - creaţie prin scădere (eliminare, sau filtrare). 


CREAȚIE PRIN SCĂDERE 


În optică, procesul de a crea ceva (proiecția diapozitivului) implică eliminarea. Lumina albă este 
strălucitoare și frumoasă, dar nu poţi reprezenta ceva utilizând doar lumina albă. O lume în care totul ar 
fi perfect alb, ar fi efectiv o lume invizibilă. Și nu mă refer la faptul că ai putea vedea prin ea, cică ai 
putea să o privești, dar să nu o vezi, pentru că totul ar fi exact la fel, o ceaţă albă. În optică, lucrurile se 
creează prin eliminare. Pentru a crea cerul albastru, trebuie să îndepărtezi celelalte culori ale spectrului 
solar. 

Tradițiile ezoterice consideră creaţia prin scădere unul din adevărurile fundamentale pe care se 
bazează realitatea. Pus în termenii Teoriei existenţei lui Dumnezeu, acest adevăr implică faptul că procesul 
creaţiei întregii manifestări presupune o diminuare prin scădere, eliminare sau filtrare a potenţialului 
infinit. 

Să ne întoarcem pentru un minut la proiector. Îl pornim fără a insera niciun diapozitiv și proiectăm 
lumină albă pe ecran. Această lumină albă conţine potenţialul de a crea orice imagine pe care ţi-o poţi 
închipui - reuniunea de ziua Recunoștinței, excursia ta în munţi, absolvirea liceului. Fiecare din aceste 


imagini, și un număr infinit de alte imagini, sunt conţinute în potenţial în această lumină albă fără formă, 
curgând din aparat spre perete. 

Tot ce trebuie să faci ca să proiectezi imaginea este să introduci un diapozitiv care elimină culorile 
potrivite din locurile potrivite. 

Lumina albă este o sursă infinită de posibilităţi și poţi crea imaginea dorită printr-o eliminare 
inteligentă, sau altfel spus, o sui-generis filtrare inteligentă, cauzând realul să apară din posibil. 

Limitând posibilul infinit, creezi realul finit. 

Să ducem mai departe această metaforă optică. Lumina albă a proiectorului poate transmite mai 
mult decât o imagine statică. Dacă proiectezi o serie de imagini într-o succesiune rapidă, creezi mișcarea. 
Deși, la un anumit nivel, mișcarea constă într-o serie de imagini statice, când acestea sunt proiectate 
suficient de rapid, suma devine mai mare decât părțile sale. Imaginea în mișcare ce rezultă este mai mult 
decât suma imaginilor create din lumină albă. 

Oamenii și mișcările, și chiar și emoţiile sunt reprezentate prin acţionarea asupra luminii albe în 
modul potrivit, în secvenţa potrivită. O replică a lumii noastre reale poate fi creată din potenţialul infinit 
al luminii albe printr-un proces inteligent de eliminare susținut în timp și spațiu. 

O realitate virtuală este așadar creată din posibilitatea fără formă. De fapt, imaginea în mișcare este 
un exemplu concret al modului în care un filtru, filmul, printr-o eliminare selectivă dintr-un potenţial 
infinit, poate genera o realitate virtuală. 


POLARITATEA 


Procesul eliminării inteligente poate fi interpretat de asemenea în sensul creării polarităţii. Prin 
polaritate înțelegem pur și simplu o relație duală, ceva versus ceva. Sunt multe feluri de polarități: 
sarcinile electrice pozitive și negative, rece și cald, femeie și bărbat, întuneric și lumină, yin și yang. În 
exemplul optic de mai sus, procesul filtrării luminii crează o polaritate: alb și lipsa albului, roșu și lipsa 
roșului, albastru și lipsa albastrului. (Notă pentru orice fizician care citește această carte: nu mă refer aici 
în niciun fel la polarizarea optică descrisă de parametrii lui Stokes.) Dintr-o lumină albă fără formă a 
proiectorului, se cristalizează o întreagă realitate bazată pe polaritate. 

Dacă ne gândim la lumina albă ca la o metaforă a infinitului, un potenţial fără formă, culorile de pe 
un diapozitiv ori de pe o rolă de film devin o realitate structurată bazată pe o polaritate care se formează 
printr-o eliminare inteligentă din acel potenţial fără formă. Ea rezultă astfel prin limitarea nelimitatului. 

Consider că această metaforă ne pune la dispoziţie o teorie comprehensibilă în ceea ce privește 
crearea unei realități (universul) printr-o limitare selectivă a potenţialului infinit (Dumnezeu). Cred că la 
acest lucru se referă misticii când vorbesc despre planul Absolutului (Minţea lui Dumnezeu) ca opus 
planului polarităţii (universul creat). Cum sunt mai degrabă un intelectual, și nu un mistic, acesta este 
felul în care mă pot apropia cel mai mult de procesul creaţiei. 

Să trecem la următorul pas logic din Teoria existenței lui Dumnezeu. Dacă există un plan absolut care 
consistă într-un potenţial infinit din care se formează un plan al polarităţii, există oare vreun motiv 
pentru care să nu denumim acest concept cu termenul de „Dumnezeu“? Și ca să fiu sincer, dacă 
Absolutul nu este Dumnezeu, atunci ce este? În cazul nostru voi identifica Absolutul cu Dumnezeu. Mai 
precis, îi voi spune Mintea lui Dumnezeu. 

Aplicând această nouă terminologie în analogia optică, putem concluziona că universul nostru fizic 
prinde formă atunci când Mintea lui Dumnezeu se limitează pe sine într-un mod selectiv, preluând rolul 
Creatorului și manifestând spaţiul și timpul în acest plan, filtrând restul potenţialului. 

Rezultatele sunt uimitoare și diverse, și includ printre altele, legile fizicii și particulele fundamentale 
ale materiei. (Și alte universuri cu alte legi ar rezulta printr-un proces similar, dar folosind filtre diferite 
ale infinitului.) 

Privit în acest fel, procesul creaţiei este exact opusul creării a ceva din nimic. El devine un proces de 
filtrare care crează ceva din tot. Creaţia nu este o adunare capricioasă sau întâmplătoare, este o scădere 
inteligentă și selectivă. 


Implicaţiile acestei teorii sunt profunde. Dacă Absolutul este Mintea lui Dumnezeu și creaţia este 
procesul prin care Mintea lui Dumnezeu filtrează părți din potenţialul său infinit pentru a manifesta o 
realitate fizică ce reprezintă fundamentul experienţei, atunci ceea ce este lăsat pe lângă, reziduurile 
acestui proces sunt chiar acest univers fizic, care ne include și pe noi. Noi suntem chiar o parte din 
Mintea lui Dumnezeu - și nu doar teoretic. 

Religiile conduse de teorii bazate pe ideea de păcat sau vină primordială pot întoarce aceasta într-un 
sens în care omenirea este văzută ca un gunoi filtrat din infinit. Dar teoria ce susține creaţia ca o scădere 
inteligentă presupune mai degrabă că noi suntem acele pietre prețioase care rămân la suprafaţă după ce 
sunt strecurate toate celelalte impurități. 


TEORIA EXISTENŢEI LUI DUMNEZEU ȘI CONȘTIINŢA 


Susţin de asemenea că fiecare conștiință rezultă prin același proces. Minţile noastre sunt filtrate din 
Mintea lui Dumnezeu. Gândurile noastre sunt filtrate din gândurile lui Dumnezeu. Preoţii spun că 
Dumnezeu ne cunoaște cele mai ascunse gânduri și sentimente, și chiar așa este - deși nu în felul în care 
presupun că intenţionează ei să înțelegem noi. Fiinţa conștientă este făcută din același aluat cu 
Dumnezeu, spiritul ei nemuritor este filtrat din spiritul nemuritor al lui Dumnezeu. Fiecare dintre noi 
este o pată colorată pe un diapozitiv de o strălucire complexă - și Dumnezeu este lumina albă a 
potenţialului din care fiecare din noi a fost creat. 

Filozoful Peter Russell:, care și-a început cariera studiind fizică la Cambridge cu Stephen Hawking, a 
scris (printre alte multe cărți) despre meditaţie. În viaţa de zi cu zi, spune el, experimentăm trei stări de 
conștiință: starea de veghe, în care experimentăm conștient și obiectele din câmpul conștiinței noastre își 
au originea în realitatea fizică din jurul nostru; starea de vis, în care experimentăm conștient, dar 
obiectele din câmpul conștiinței noastre au o origine interioară; și starea de somn profund fără vise, în 
care nu suntem conștienți. Potrivit lui Russell, starea atinsă în meditaţie este una distinctă de cele trei, în 
care suntem conștienți, profund conștienți, suntem conștienți de conștiința în sine și de nimic altceva. În 
această stare, starea de conștienţă transcende câmpul conștiinței care înglobează obiectele și este pură 
conștiință de sine. 

Russell ilustrează această folosind aceeași analogie pe care am folosit-o mai sus, dar cu un scop diferit 
- ca să ne indice stări diferite de conștiință, și nu pentru a ne oferi o metaforă a creaţiei. 

Pentru Russell, lumina albă a proiectorului este o metaforă a conștiinței. În starea de veghe, lumea 
fizică se comportă ca o rolă de film, creând forme în lumină. Conștiinţa este filtrată de lumea fizică și 
suntem în felul acesta conștienți de lumea din jurul nostru. În starea de visare, banda de film este aceea a 
memoriei sau a experienţelor generate de vise - un subiect interesant în sine, dar irelevant în cazul 
nostru. 

În ambele cazuri, conștiința manifestă obiectele care sunt filtrate prin ea - imaginile de pe filmul din 
analogia noastră. În cazul somnului profund fără vise, nu există nici un diaspozitiv în proiector. 

Russell spune că cea de-a patra stare a conștiinței este chiar lumina albă însăși, în totalitatea ei 
infinită, nefiltrată în niciun fel și neafectată de obiectele din câmpul conștiinței noastre. 

Această pură conștiință de sine este conștiința supremă. Se vorbește despre ea ca despre o stare de 
pace și beatitudine - o stare de conștienţă care îţi arată cum această pură conștiință este o concentrare a 
unei singure conștiințe universale. Eu spun că ceea ce experimentăm în felul acesta este chiar starea de 
„îndumnezeire“ a propriei ființe, având în vedere că, așa cum prevede Teoria existenței lui Dumnezeu, 
suntem manifestări specifice ale conștiinței infinite. 

Poate fi dovedită teoria mea? Cred că experimentarea și validarea acestei teorii rezidă chiar în 
obținerea celei de-a patra stări susținută de Russell - conștientizarea plină de pace și beatitudine a 
conștiinței în sine care transcende nevoia de repere materiale. În această stare putem experimenta 
Absolutul, fiind chiar în trupul fizic. 


> Peter Russell a studiat matematica și fizica teoretică la Universitatea din Cambridge (Marea Britanie). Pe măsură ce a devenit din ce în 
ce mai fascinat de misterele minţii umane, s-a specializat pe psihologie experimentală. Urmărindu-și în continuare pasiunea, a 
călătorit în India pentru a studia meditaţia și filosofia orientală, iar la întoarcerea în Marea Britanie s-a angajat pe un post de cercetare 
în psihologia meditaţiei. 


Capitolul 4 
REDUCŢIONISMUL ȘI SPIRITUALITATEA ÎN LUME 


Știința modernă, în special în Statele Unite, duce o luptă intelectuală acerbă cu fundamentalismul 
religios, mai ales în zona evoluţionismului și a creaționismului. Ca om de știință înţeleg necesitatea de a 
discredita alternative insuportabile la multe din dovezile ce susțin evoluţia. Problema este însă faptul că 
știința a devenit și ea la rândul ei dogmatică și elimină toate acele mărturii care nu sunt în acord cu 
credinţele ei filosofice. 

În cea mai extremă formă a sa, reducționismul modern - presupunerea că nimic nu poate fi mai 
mare decât suma părților - preîntâmpină orice angajament plin de semnificaţie privind spiritualitatea 
lumii, pentru că cele mai importante elemente ale spiritualităţii sunt privite ca niște fantasmagorii. 
Reducţioniștii, care din păcate reprezintă majoritatea, se pot angaja confortabil într-un dialog știinţifico- 
spiritual limitat, dar doar dacă spiritualitatea este redusă (într-un adevărat spirit reducționist) la morală și 
coduri etice de comportament. De altfel, practicile religioase, în acest dialog, sunt interpretate că 
evenimente sociale și culturale, de parcă nu ar fi nicio diferenţă ontologică între o aiureală de sâmbătă 
noaptea și o slujbă de duminică dimineața, ambele fiind doar niște ritualuri ale comunității. 

Se aud totuși niște voci dezaprobatoare. Cărți incisive, recent apărute, scrise de biologul Kenneth 
Miller: și de teologul John Haught, care argumentează puternic compatibilitatea dintre Darwin și 
Dumnezeu. Personal pot accepta evoluţia, un univers în vârstă de 14 miliarde de ani, Big Bang-ul, și un 
creator. Dar ceea ce nu pot accepta este fundamentalismul deghizat în cercetare științifică perpetuă. 


SUPERSTRING-URILE ȘI SUPRANATURALUL 


Este acceptabil astăzi, chiar la modă, să publici lucrări științifice care propagă teorii despre universuri 
invizibile care sunt adiacente universului nostru în alte dimensiuni. Unii din oamenii de știință au 
postulat niște universuri chiar deasupra universului nostru, interacționând cu spaţiul în care trăim, 
susținându-și teoriile prin demonstrații matematice impresionante care apelează, spre exemplu, la 
particulele opuse aflate într-o stare de chiralitate și interacțiunile dintre ele. Aceste teorii, numite teorii 
ale superstring-urilor și Teoria M£, reprezintă cele mai interesante și prestigioase frontiere ale fizicii 
moderne. Au servit ca fundaţii de bază pentru mult râvnite reputaţii și cariere academice pline de succes. 
Chiar și eu am avut în echipă oameni care erau experţi în aceste domenii. 

Dacă o persoană religioasă vorbește despre realităţi spirituale transcendente, ea este luată în 
batjocură. Din nu știu ce motive, teoriile științifice despre universurile string-urilor cu unsprezece, ori cu 
douăzeci și șase de dimensiuni, sunt plauzibile, dar domeniul supranatural al misticismului este judecat 
ca fiind o pură superstiție. Termenul „supranatural“ a fost discreditat cu succes de păzitorii 
reducționismului din lumea științifică (lumea particulelor și a câmpurilor). Din diverse motive, 
ipoteticele multi-universuri și hiperdimensiuni ale fizicii moderne, care rămân pur teoretice, sunt 
acceptate de știință, pe când relatările experienţelor mistice de-a lungul veacurilor ale realității 


transcendente sunt desconsiderate ori ignorate. Ca antropofizician, sunt parțial când vine vorba de 
observații: nu pot să ignor acele experienţe. Și mi se pare că sunt mai multe dovezi empirice care susțin 
existenţa lui Dumnezeu decât pentru teoria string-urilor cu mai multe dimensiuni. 

Cuvântul „mistic“, pentru un reducţionist, este echivalentul steagului roșu pentru un taur. Cât de 
ironic poate să fie că unul din misticii mei preferaţi este Sir Arthur Eddington?, privit ca cel mai mare 
astrofizician din prima jumătate a secolului XX. Observațiile lui Eddington despre soare au verificat în 
1919 teoria generală a relativităţii a lui Einstein, făcându-l faimos pe Einstein peste noapte. New York 
Times l-a plasat pe Eddington în top, al doilea după Einstein, pe lista celor care reușiseră să înțeleagă noua 
teorie a lui Einstein. Printre tratatele sale științifice celebre se află și Teoria matematică a relativității, care 
explică relativitatea pe înţelesul celor mai puţin geniali ai timpului său, (și chiar, o jumătate de secol mai 
târziu, studenților non-geniali ca mine) și Constituţia internă a stelelor. Totuși, în ciuda impecabilelor 
referințe, Eddington a publicat cartea „Știința și lumea nevăzută“, în care discută convingerile sale 
spirituale și credinţa sa în existența unor lumi dincolo de planul material. 

Epistemologia științei se bazează pe următoarea presupunere: noi trăim într-un univers compus din 
materie și energie, ale cărui lucrări pot fi înțelese doar reducându-le la componentele lor de bază, 
molecule, atomi, quarcuri, și ulterior, chiar superstring-uri. Pe scurt, să luăm în calcul un univers care 
poate fi descompus, ca un ceas, pentru a vedea ce îl face să ticăie. Acesta este universul reducționismului 
- un univers în care totul poate fi redus la comportamentul particulelor de materie și de energie. Nu 
putem nega succesul acestui model științific. A funcţionat de minune pe două fronturi. Ne-a oferit 
explicaţii miraculos de precise și consistente despre fenomenele naturale - din ce este făcut soarele, cum 
strălucesc stelele, de ce avem anotimpuri. Și aceste explicaţii chiar au fost folosite în abundența pe care 
ne-a oferit-o apoi știința aplicată. Cine se poate contrazice cu o mașină care poate fi condusă, cu un avion 
care poate fi pilotat, sau cu un telefon care sună în mijlocul slujbei de duminică? Tehnologia ne dă de 
furcă atunci când vine vorba să negăm progresele științei. Ea produce bunurile acestei lumi, nu există 
nicio îndoială. 

Dar nu trebuie să negăm știința, așa cum știința nu ar trebui să nege spiritualitatea. Nu duc nicio 
luptă cu știința în ceea ce privește corpusul ei de cunoaștere în legătură cu lumea fizică și fenomenele ei. 
Astronomia, fizica, chimia reprezintă o cunoaștere validă despre lumea fizică. Dar termenii ca „știință“ și 
„științific“ sunt adesea folosiţi pentru a trage niște concluzii mult prea vaste. Într-un anumit fel, știința 
îmbrăcată în haina ortodoxismului religios, folosește o mantra care sună cam așa: 


Știința ne vorbește despre lumea fizică. Ea nu poate să ne spună nimic despre alte posibile realități 
non-fizice. Cum aceste realități nu pot fi investigate de știință, rezultă că ele nu există. Punct. 


Scientismul fundamentalist, care a preluat o bună bucată din imaginaţia științifică, are multe 
implicaţii profunde. Aderarea la o astfel de credinţă hrănește convingerea că singura realitate posibilă 
este cea explorată de fizică, limitată la materie și energie. Induce convingerea (prezentată ca fapt) că 
știința a dovedit faptul că Dumnezeu și inteligenţa imaterială sunt doar niște vechi mituri. Încurajează o 
viziune asupra conștiinței văzută ca ceva limitat la chimia creierului, un epifenomen - unul care s-a 
dezvoltat, în mod curios, dincolo de exigenţele simplei evoluții. Și toate acestea în ciuda dovezilor directe 
ale propriei noastre stări de conştientă care ne spune că există ceva mai profund - ceva ce trăiesc chiar și 
acești sceptici... care reușesc să se convingă într-un fel sau altul de opusul acestei profunzimi a realității. 

Această viziune dogmatică a științei este periculoasă pentru că ea conduce inevitabil la concluzia că 
nu există niciun scop dincolo de existența acestui univers, ori a locuitorilor lui. Din acest punct de vedere 
reducţionist, viața fiecărei ființe umane este în final golită de orice sens mai măreț decât acela al unei 
satisfacţii psihologice trecătoare, într-un aici și acum, oferită de un lucru bine făcut, fie că ai susținut 
copiii cu succes în facultate, fie că ai pregătit un grătar delicios care face familia și prietenii să saliveze. 

Lumea științifică e plină de personaje foarte sonore care se simt foarte mândre atunci când trag astfel 
de concluzii. Un proeminent laureat al premiului Nobel afirmă următoarele: cu cât aflăm mai multe 
despre univers, cu atât devine mai clar că acesta este fără sens - o apreciere a timpului prezent și a 
viitorului care cu greu pot deveni inspiraţionale. Așa cum a observat și filosoful Seyyed Hossein Nasr, pe 


măsură ce valorile își pierd bazele, pericolele încolțesc în lume, ca și atrocitățile. Ceea ce este lamentabil 
de evident în zilele noastre. 

Consecința logică a unui univers fără sens este urâţenia și distrugerea. Nu contează cum încerci să 
ascunzi o asemenea filosofie sub o haină de nobilitate stoică, ea nu este o fântână de speranţă, ci chiar un 
pesimism otrăvitor. În limbajul acestor nihiliști, un univers fără sens nu poate avea niciun alt 
deznodământ decât nemiloasa maximizare entropică. O astfel de viziune nu poate sub nicio formă să-ţi 
înfrumuseţeze viaţa. 


O PERSPECTIVĂ SPIRITUALĂ ASUPRA LUMII 


Pentru scopurile noastre, expresia din titlul de mai sus este o prescurtare pentru presupunerea că 
realitatea - propria natură și ființa conștientă - implică materia tangibilă cât și un „ceva“ imaterial. Acest 
„ceva“ imaterial este intim, esenţial chiar, implicat în existenţa conștiinței și a vieții, și are o origine și un 
scop divin. Opoziția oamenilor de știință în legătură cu această perspectivă spirituală asupra lumii este 
una imediată și plină de forță, din motive raţionale, dar și iraționale. Într-adevăr, această stare de 
ostilitate între știință și spiritualitate își are rădăcinile în represiunile la care au fost supuși intelectualii de 
către biserică în secolele trecute. Religia a fost responsabilă, în mod ironic și irațional, pentru moartea, 
distrugerea și teroarea ce s-au extins pe pământ, și faptele acestea sunt consemnate în istorie, iar zilele 
noastre nu fac nici ele excepţie. Știința a reacționat pe bună dreptate împotriva acestui exces de nebunie 
religioasă. 

Este un argument valabil faptul că ciclul vieţii religiei ca instituție de putere, propagandă și 
paternalism, a mers mult mai departe decât anii alocaţi de biblie. Dar o spiritualitate care își are 
rădăcinile într-o filosofie perenă - ceea ce e comun tuturor religiilor, așa cum a fost ea rezumată de 
Aldous Huxley: în cartea sa „Filosofia perenă“? - nu poate fi influența negativă pe care o văd majoritatea 
oamenilor de știință, pentru simplul motiv că adevărurile trebuie să fie legi, la fel de fundamentale ca și 
gravitatea ori electromagnetismul, dar de un ordin diferit. Ţine de noi să găsim acele legi în această vastă 
acoperire religioasă prezentă în orice cultură. 

Cei mai vehementi susținători ai materialismului reductionist, cum sunt biologii Daniel Dennett și 
Richard Dawkins arată cu bucurie spre frica, durerea și teroarea care fac parte din procesul evoluției, 
aducând un argument convingător și emoţional în favoarea ateismului și a non spiritualității. Cum ar 
putea un Dumnezeu binevoitor să încuviințeze existenţa - pentru milioane de ani - unor mașini de ucis 
monstruoase ca și Tyrannosaurus Rex și partenerii săi care trebuie să-și fi petrecut zilele mestecând tot 
ceea ce le apărea în cale, situație destul de puţin binevoitoare pentru sărmana pradă? Dacă fiinţele 
umane sunt cu adevărat copiii lui Dumnezeu, de ce ne-a luat miliarde de ani, adesea de coșmar, de 
selecție naturală teribilă pentru a ne începe existența? Este un proces ca acesta chiar necesar, având în 
vedere că se bazează pe o selecţie lentă în ceea ce privește trăsăturile care fac o creatură să fie mai puţin 
predispusă la a fi devorată de prădătorii junglei? Ce fel de creaţie este aceasta, se întreabă ei? 

Este o întrebare îndreptăţită. Susțin că un răspuns rațional poate fi găsit în Teoria existenței lui 
Dumnezeu. Pentru că este rezonabil să punem la îndoială dreptatea și compasiunea din creație, dacă ne 
credem pe noi și pe celelalte creaturi ca fiind separate de Dumnezeu. Este rezonabil să vedem creația 
prin ochii evoluţionismului ca pe un proces indiferent, lipsit de milă, dacă nu reuşim să ne recunoaștem 
că participanți la ființa lui Dumnezeu. Pe de altă parte, dacă totul în univers decurge dintr-un potenţial 
infinit și participă cu o inteligenţă infinită, durerea percepută în evoluție devine împlinirea și 
manifestarea unui scop divin. Legea inexorabilă a evoluţiei devine modul în care Capul lui Dumnezeu își 
explorează propriul potenţial în formă fizică. Prin muncile neobosite ale legii evoluţiei, Dumnezeu 
permite apariţia noului și neașteptatului în lumea materială. 


DESIGN-UL INTELIGENT” NU ESTE NECESAR 


Teoria existenței lui Dumnezeu este consecventă cu două mari pietre de temelie a științei moderne: 
teoria Big Bang-ului, care postulează că universul s-a născut acum 14 miliarde de ani, și cu teoria 


evoluţionismului, care susține că viața pe pământ a evoluat într-un interval de aproape 4 miliarde de ani. 
De fapt, legile fizicii acceptate de știința modernă, incluzând valorile particulare ale constantelor sale 
fundamentale, sunt bine puse la punct minut de minut ca să permită evoluţia vieţii să se deruleze 
conform legii lui Darwin (vezi capitolul 5). Evoluţia este acum acceptată ca un fapt empiric în fizică și 
astrofizică ce prevalează în momentul actual, singura întrebare care rămâne este dacă acest univers 
primitor, dintr-o multitudine sau chiar dintr-un infinit de universuri alternative, beneficiază sau nu de 
ceva de pe urma acestei construcții ordonate prin noroc sau prin urmărirea unui scop. 

Pentru că una este să propui, așa cum o face Teoria existenței lui Dumnezeu, că legile fundamentale pe 
care se bazează universul nostru sunt rezultatul unei ideațţii inteligente - în alte cuvinte, că anumite idei 
ale lui Dumnezeu devin legile fizicii în acest univers particular. Această propunere este din punct de 
vedere epistemologic pe același palier ca și noțiunea reducţionistă standard care spune că legile fizicii ori 
au existat dintotdeauna într-un fel sau altul, ori au apărut de nicăieri. Dar este cu totul altceva să 
revendici „design-ul inteligent“, în sensul unor forme de viață care rezultă în urma unui proces divin de 
micro-inginerie care păcălește procesul evoluţiei în întregime. A crea un univers și a-l conduce după un 
set de legi nu e același lucru cu a-i proiecta în mod conștient și cu un anumit scop părţile componente. 

Nu pot să judec în mod competent dacă această „complexitate ireductibilă“ - un concept care 
presupune că unor anumite mecanisme celulare sau proprietăţi ale formelor de viață le este necesară o 
complexitate extraordinară pentru a-și împlini rolul, complexitate pe care nu ar fi putut să o 
dobândească pas cu pas - este o eroare fatală în teoria darwinistă a evoluţiei. Sunt convins, oricum, că 
design-ul inteligent nu este deloc necesar, și cu siguranță că ar pune sub semnul întrebării competenţa și 
bunăvoința arhitectului său. 

Trăim într-o lume foarte imperfectă. De ce s-ar mulțumi un designer inteligent cu această stare de 
fapt? Răspunsul tradițional dat de religie este că percepţia acestei imperfecțiuni este de fapt o reflexie a 
păcatului și a neascultării, de care nu poți scăpa decât trăind o viaţă care te va purta dincolo de această 
„vale a plângerii“. Teoria existenței lui Dumnezeu sugerează totuși că imperfecţiunea acestei lumi reflectă 
faptul că universul fizic este un proces neîntrerupt, o creaţie în care noutatea se manifestă, constrânsă de 
legile fundamentale, în componente care funcţionează, în altele care nu funcţionează, ori în componente 
ce funcționează în prezent, despre care nu știm cum se vor comporta în viitor. 

Sub incidența Teoriei existenței lui Dumnezeu, o inteligență infinită transformă potenţialul în 
experienţă, actualizează pur și simplu posibilul, lasă să se petreacă niște evenimente care altfel nu ar 
avea loc, lasă noutatea să apară. Astfel universul nu este o creaţie prefabricată, așa cum o văzuse 
Newton, ci mai degrabă un experiment dinamic în care tot felul de lucruri uimitoare sunt generate 
dinamic de reguli ce rezultă în medii de viaţă primitoare, în care o uluitoare diversitate de forme de viață 
poate evolua. Fizicianul Freeman Dysoni! sugerează de fapt „principiul maximei diversități“ potrivit 
căreia „legile naturii și condiţiile iniţiale fac în așa fel încât universul să fie pe cât de interesant posibil“. 

În cartea sa „Dumnezeu după Darwin“, teologul John Haught, propune un caz solid ce susţine că 
teoria lui Darwin, departe de a-l elimina pe Dumnezeu, ne oferă o înţelegere a unei inteligenţe care își 
revarsă esența creatoare în univers și îi dă frâu liber să facă lucrurile să se petreacă. Nemaifiind un 
păpușar, această zeitate renunţă voluntar la a-și controla creaturile în așa fel încât să poată apărea 
noutatea și autonomia. Acest lucru ridică nivelul creaţiei și naște ceea ce este neplanificat, spontan, naște 
acel ceva care decurge natural din acest act. Haught susţine că, atunci când a creat universul, Dumnezeu 
a renunțat voit la a-și impune omnipotenţa sa în acest plan, în așa fel încât să nu intervină în liberul 
arbitru al fiinţelor din creaţie. Universul este așadar invitat să participe la propria lui facere. Acest act 
neîntrerupt al creaţiei, la care fiinţele pot participa, este de fapt expresia esenţială a iubirii lui Dumnezeu. 

Haught scrie: 


Dragostea, prin natura ei, nu poate să constrângă, și în felul acesta, orice Dumnezeu a cărui esență 
este iubirea, nu ar trebui să fie înțeles că unul care ar copleși lumea cu o putere coercitivă și cu o 
prezenţă distrugătoare. Într-adevăr, o iubire infinită trebuie să se înfrâneze, chiar pentru a oferii 
lumii un spațiu în care să devină ceva individual și să capete o anumită autonomie în raport cu 


iubirea creatoare. Ar trebui să anticipăm că orice univers care își are rădăcinile într-o iubire 
nelimitată va avea anumite trăsături care ne pot părea întâmplătoare și nedirijate. 


În realitate, mutaţia aleatoare și selecția naturală propuse de Darwin, în definitiv, permit inteligenţei 
infinite să-și experimenteze propriul potenţial. Pentru a împlini scopul experimentării rezultatului 
propriului potenţial prin aventurile încarnării și a existenţei într-o diversitate de forme de viață (acesta 
ne include și pe noi), pura evoluţie darwinistă prin mutație aleatoare și selecție naturală, ar trebui să fie 
suficientă. Conceptul de aleator își schimbă sensul său propriu-zis văzut prin perspectiva Teoriei 
existenţei lui Dumnezeu, deoarece în realitate, nimic nu este în afara lui Dumnezeu, nu există nimic pur 
întâmplător. 

Un univers în care un continuum de forme de viață și ființe simţitoare acoperă o gamă atât de 
variată, de la plante, la animale, la oameni și chiar la ființe mai evoluate este, de fapt, consecvent cu 
scopul presupus de Teoria existenței lui Dumnezeu, acela al căutării experienţei. Contrar afirmațiilor pe 
care le fac reducționiștii stridenti, știința darwinistă nu este în mod de neînțeles legată de o ideologie 
științifică lipsită de Dumnezeu și fără scop. Dacă scopul este actualizarea potenţialului, Darwin și 
Dumnezeu sunt chiar compatibili. 

Guy Murchie - profesor, pilot, corespondent de război, lector, fotograf, autor de lucrări științifice, 
călător, autor al unui număr considerabil de cărţi - a petrecut 17 ani scriind „Cele șapte mistere ale vietii: o 
incursiune în știință și filosofie“. Aici el observă: 


Sincer acum, dacă ai fi fost Dumnezeu, ai fi putut să născocești o lume mai plină de învățăminte, 
mai contrastantă, mai captivantă, mai frumoasă, mai tentantă decât acesta, pentru a pune suflu de 
viață în ea? Dacă tu crezi că ai putea, îti închipui că ai întrece această creaţie dacă ai construi o 
lume lipsită de microbi, de boli, de otrăvuri, de durere, de răutate, de substanțe explozibile și de 
conflicte, în așa fel încât oamenii să se poată relaxa și bucura de ea? Ai putea, în alte cuvinte, să 
încerci să faci lumea mai bună și mai sigură - ori ai vrea ca ea să fie provocatoare, primejdioasă și 
incitantă? De fapt, dacă s-ar ajunge vreodată la aceasta, sunt sigur că îti va fi imposibil să creezi o 
lume mai bună decât cea pe care a creat-o deja Dumnezeu. 


Deși biologii care susțin evoluţia preferă să lase lucrurile la nivelul acesta, eu mărturisesc că îmi place 
să modific regulile - o preferinţă care, după câte pot spune, nu este în mod experimental diferită de 
spiritul ortodoxismului darwinist, având în vedere stadiul nostru de cunoaștere. 

Paleontologul iezuit Teilhard de Chardin a propus faptul că evoluţia apare, dar având o direcţie și un 
scop. El a folosit termenul „Punctul Omega“ pentru a descrie un scop spre care evoluează conștiința într- 
un proces evolutiv ce se îndreaptă spre o unitate finală. Deși soluţia lui Teilhard poate sugera un punct de 
vedere teleologic asupra evoluției, el nu postulează design-ul inteligent. El nu neagă capacităţile evoluţiei, 
doar reinterpretează forța ce o direcționează. Teilhard sugerează că evoluţia apare printr-un fel de 
perfecționare a formelor vieţii, nu doar prin mutații aleatoare. 

De asemenea, sugerez că evoluţia ființelor poate să apară printr-o combinare a unui proces fizic 
strict, determinant și o tendinţă non fizică spre ordine și informaţie - deși ultima e posibil să nu poată fi în 
niciun fel detectată prin modalităţile științifice convenţionale de măsură. Experienţa și observaţia îmi 
arată că în fiecare fiinţă există un caracter creator, organizator, care denotă existența unei ordini mai 
înalte. În mod interesant, această abilitate de a crea ordine și informaţie este dependentă de acea 
posibilitate prevăzută de șansă și întâmplare în producerea unei game de rezultate în procesul evolutiv. 
Reducţioniștii, care iau de bun faptul că doar materia lipsită de rațiune poate fi reală, ar trebui să-și 
asume în schimb, că pentru fiinţele din acest plan, ordinea și informaţia decurg cumva dintr-un proces 
fizic elementar, un fenomen pe care îl găsesc la fel de misterios - dacă nu chiar mai misterios. 

Recunosc că sunt mult mai atras de recursul filosofic al lui Teilhard despre Punctul Omega decât 
convins de orice descriere a unui mecanism plauzibil - ceva ce el însuși nu ar putea produce. Teilhard ne 
lasă cu o chinuitoare implicaţie a dezvoltării pe o scară cosmică, cu o speranţă în ceea ce privește 
evoluţia care ar presupune că universul va atinge o oarecare formă ultimă de perfecțiune escatologică, 
mai degrabă decât să coboare într-o stare finală de maximă entropie. Între legile selecției naturale în 


universul fizic și lucrările karma-ei din universul spiritual, el susține că această particulară creaţie (deși 
asemănătoare cu aceasta se pot produce la infinit și alte creaţii) va fi într-o zi completă. Va ajunge într-o 
zi tot ceea ce poate fi; își va împlini potenţialul și îl va îmbogăţi pe Dumnezeu. Orice experienţă a oricărei 
conștiințe se va întoarce la inteligența infinită din care s-a născut, dar transformată, având în vedere 
experienţele din acest univers. Înclin să cred în speranţa spirituală a lui Teilhard, mai degrabă decât într- 
un pesimism cosmic ce susține că universul va ajunge în ultimul său stadiu într-o formă de entropie 
maximă. 

Când misticii spun - așa cum au făcut-o, spre veșnica nemulțumire a reducţioniștilor - că universul 
este trupul lui Dumnezeu, tendința majorităţii este să dea din umeri și să spună că afirmaţia este ori 
poetică, ori pur și simplu nebunească. Foarte puţini urmăresc să înțeleagă sensul adevărat al acestei 
afirmaţii. Filosofi ca Huxley și Teilhard susţin, totuși, că acest „trup al lui Dumnezeu“ este mai mult decât 
o metaforă. Filosofia perenă și Punctul Omega - ca și Teoria existenței lui Dumnezeu acum - toate susțin că 
există un adevăr ascuns în ceea ce spun misticii, unul pe care îl putem percepe măcar la un prim nivel, 
dacă nu în totalitate. Acest adevăr este fundaţia pe care putem construi o perspectivă spirituală asupra 
lumii. 


* Kenneth Raymond Miller (născut pe 14 iulie 1948) este un specialist în biologie molecular american care predă la Universitatea Brown. 
Aria principală de cercetare a lui Miller este structura și funcția membranei. Este în principal cunoscut ca opozant al creaționismului, 
incluzând și curentul design-ului inteligent. A scris două cărți despre acest subiect - Găsind Dumnezeul lui Darwin, care argumenteaza 
că o acceptare a evoluţiei este compatibilă cu o credinţă în Dumnezeu 

5 John F. Haught este un teolog romano-catolic și un membru cercetător senior la Woodstock Theological Center de la Universitatea 
Georgetown. Aria sa de expertiză este teologia sistematică, având un interes special în relaţia dintre teologie și știință, cosmologie, 
ecologie și reconcilierea evoluției cu religia. 

ê Teoria M este cea mai recentă versiune a teoriei string-urilor, din anul 2008. Conform vechii teorii, șase din cele zece dimensiuni sunt 
„înfășurate“, noi putând observa doar universul 4-dimensional cu care suntem obișnuiți. 

7 Sir Arthur Stanley Eddington, (28 decembrie 1882 - 22 noiembrie 1944) a fost un astrofizician britanic al începutului secolului XX. A fost 
de asemenea un filosof al științei și un promotor al științei. A rămas faimos pentru munca sa legată de teoria relativităţii. Eddington a 
scris un număr de articole care enunțau și explicau cunoscătorilor de limbă engleză, teoria generală a relativităţii a lui Einstein. A 
observat eclipsa solară din 29 mai 1919 și a generat astfel una din primele confirmări ale teoriei relativităţii a lui Einstein, demonstrând 
că lumina “se îndoaie“. 

2 Aldous Leonard Huxley (26 iulie 1894 - 22 noiembrie 1963) a fost un scriitor englez, membru proeminent al faimoasei familii Huxley. A 
rămas cunoscut pentru nuvelele sale și o serie de eseuri. A fost un umanist, pacifist și satirist. A devenit interesat de aspectele spirituale 
precum parapsihologia și misticismul filosofic, în special Neo-Vedantism-ul lui Vivekananda și Universalismul. 

? Introducerea lui Huxley în cartea sa Filosofia Perenă începe astfel: „metafizică ce recunoaște o Realitate divină substanţială lumii 
pământești, cu lucrurile, vieţile și minţile acesteia; psihologie ce regăsește în suflet ceva similar cu, sau chiar identic cu Realitatea 
divină; etică ce plasează țelul final al omului în cunoașterea fundalului imanent și transcendent al tuturor ființelor - aspec imemorial 
și universal“. 

„Rădăcinile Filosofiei Perene pot fi găsite printre tradiţiile spirituale ale oamenilor primitivi din fiecare regiune a lumii, iar în formele ei 
pe deplin dezvoltate își are locul în fiecare din cele mai elevate religii“ 

£ Design inteligent - este presupunerea că “anumite caracteristici ale Universului și a vieții sunt cel mai bine explicate prin existența 
unei cauze inteligente și nu prin procese indirecte, așa cum ar fi selecția naturală. 

2 Freeman John Dyson (născut pe 15 decembrie 1923) este un fizician teoretician și un matematician american de origine britanică, 
faimos pentru cercetările sale în domeniul electrodinamicii cuantice, a fizicii solidului, astronomie și inginerie nucleară. 


Capitolul 5 
O EXPLICAŢIE ASUPRA CONȘTIINȚEI 


Viziunea spirituală a misticilor asupra lumii este bazată pe trei presupuneri fundamentale: 

e Există un Creator ultim binevoitor care vrea binele tuturor, în ciuda dovezilor care vorbesc despre 

contrariul acestei credinţe, având în vedere perspectiva istorică limitată. 

e Fiinţele umane sunt spirite nemuritoare care evoluează cu ajutorul unor trupuri temporare. 

e Există anumite realități dincolo de particulele și de forțele cunoscute în prezent de fizica modernă. 

Fără aceste presupuneri putem construi un sistem moral sau o perspectivă etică a vieţii, dar nu și o 
substanţială viziune spirituală asupra lumii. Orice mișcări ce pot începe ca un sistem de morală sau etică 
progresează spre o semnificativă nouă viziune a spiritualităţii, legând valorile descoperirilor științifice 
obiective cu experiența unei realități mult mai vaste. 

Toate aceste ipoteze sunt în contradicţie cu canoanele științei fundamentaliste. Niciuna totuși, nu este 
în contradicţie cu corpusul cunoașterii științifice ori cu metodele științifice curente. Cum este posibil? 
Pentru că în forma sa curentă, ortodoxă, știința își limitează investigaţiile la lumea fizică, ea se opune 
cercetării vastului domeniu al spiritualităţii. Așadar, argumentele aduse împotriva acestor canoane 
spirituale fundamentale sunt bazate pe niște presupuneri ce își află temelia pe o viziune scientistă 
fundamentalistă asupra lumii, și nu pe dovezi științifice obiective. 


TREI VIZIUNI ASUPRA CONȘTIINȚEI 


Dovezile misticilor sunt, desigur, intim conectate cu ontologia conștiinței. Ce este această misterioasă 
conștiință care este esența vieţii noastre? Există trei perspective esenţiale pe care le putem oferi ca 
răspuns. 

Prima susține că există doar lumea materială. În această viziune, totul poate fi redus la fizică și nimic 
mai mult. Realitatea consistă în spaţiu, timp, particule și forțe pe care fizica le documentează. În acest 
caz, bineînţeles, conștiința însăși trebuie să fie explicată în termeni de atomi și molecule, și aceste 
explicaţii abundă. Un asemenea model vede conștiința ca pe o funcţie a creierului, care se comportă ca 
un computer, atunci gândirea este privită ca fiind înrudită cu executarea unor serii de algoritmi. Tu poţi 
crede că ești motorul activităţii gândirii, dar totul se reduce la neuronii care interacționează unii cu alţii, 
ca și cum creierul tău ar fi un fel de computer mental. 

În această perspectivă, sentimentele - fericirea, suferinţa, inspiraţia, iubirea - își au originea în 
fiziologia neuronilor și a sinapselor. Într-adevăr, medicamentele care modifică stările, cum ar fi Prozacul, 
și descoperirile în genetică, sunt considerate argumente puternice în susținerea acestei viziuni. Din 
această perspectivă, conștiința, ca un produs strict epifenomenal al creierului, nu poate exista în afara 
corpului, și evident, nu poate exista după moarte. Conștiinţa este, în cele din urmă, nimic mai mult decât 
o iluzie indusă chimic la nivelul creierului. 

O a doua viziune asupra conștiinței susține că lumea materială este esenţială, dar nu e singura. Și 


altceva reușește să-și facă apariţia pe scenă. În această viziune, ceva mai măreț decât realitatea materială 
s-a ridicat din materia obișnuită printr-un fel de proces complex evolutiv. Acest „ceva mai măreț“ este 
conștiința. Această explicaţie despre originile conștiinței este adesea formulată în termeni de legi 
cuantice și de logică, și alteori în termeni de posibilități matematice non-lineare furnizate de teoria 
haosului. Este clar că în acest caz conștiința este legată de corpurile materiale. Nu se știe dacă poate 
exista în afara corpurilor materiale, dar există tendința predominantă care neagă această posibilitate. 
Supravieţuirea ei după moarte este din nou considerată puţin probabilă. 

A treia viziune asupra conștiinței susține că realitatea materială nu numai că nu este exclusivă, dar 
este chiar secundară. Altceva îi este anterior. Această perspectivă spirituală susține că forţele și 
inteligenţele dintr-un plan non-material sau din diverse lumi au creat și probabil creează în mod 
continuu și susțin lumea materială și legile fizicii. Fiinţele umane au o natură duală - un corp material și 
o conștiință non-materială. Gândul inteligent acţionează prin creier, dar este mai mult decât un proces 
fizic. Creierul este, într-adevăr, un procesor de date, dar inteligența și conștiința rezidă altundeva. 
Capacitatea conștiinței de a exista separată de trup și de a supravieţui mortii acestuia devine astfel 
posibilă. 

Într-adevăr, susținătorii acestei viziuni văd lumea fizică precum un fel de școală, creată pentru 
dezvoltarea și evoluţia fiinţelor spirituale. Prin acest proces ne ridicăm spre nivele mai înalte de morală 
și înţelepciune. Printr-o serie de încarnări materiale se poate atinge perfecțiunea și suntem în felul acesta 
reuniți cu creatorul a toate. Așadar, „Cel care a devenit multiplu, va deveni Unul din nou“. 

Problematica în această perspectivă nu vizează supraviețuirea conștiinței după moartea corpului 
fizic. Descinsă dintr-un plan spiritual, existență ulterioară în lumea materială este doar o stare 
tranzitorie. Casa noastră naturală, atemporală se află în lumea supranaturală a Creatorului. Universul 
explorat de astronomi este abia un plan fizic (în sensul celor patru dimensiuni spaţiale și temporale) care 
subzistă în interiorul unui univers supranatural mult mai vast. 

Primul punct de vedere - cel al conștiinței ca epifenomen - predomină în lumea științei moderne. Cel 
de-al doilea punct de vedere - cel al unei conștiințe care coexistă cu realitatea materială - este acceptat de 
unii, deși privit cu un scepticism considerabil. Cel de-al treilea - cel al unei conștiințe care primează - nu 
este luat în considerare într-o discuţie științifică în zilele noastre. Majoritatea oamenilor de știință nu 
numai că afirmă că o credinţă conform căreia realitatea nu poate fi decât fizică, dar nici măcar nu-și pot 
închipui vreun alt tipar. Ori tocmai această a treia viziune merită să fie luată în considerare în această 
lume care este tot mai pierdută în labirintul propriilor progrese tehnologice și științifice. 


CONȘTIINŢA ȘI FIZIOLOGIA 


Dacă luăm în discuţie o perspectivă sceptică asupra conștiinței umane, întrebarea devine: este posibil 
ca progresele ce au fost făcute în medicină și în farmacologie să crească șansele ca emoțiile și gândurile 
noastre să fie în întregime explicate prin rolul creierului în corpul uman? Dacă un drog te poate face 
fericit sau poate vindeca depresia, este rezonabil să gândim că viitoarele descoperiri în biochimie vor 
explica în cele din urmă întreaga lume conștientă - creativitatea umană, capacitatea de a iubi și de a uri, 
și chiar și aspiraţiile spirituale? Mulţi oameni rezonabili și raționali ar spune că răspunsul este da. 

Pe de altă parte, haideţi să luăm în considerare analogia următoare: Un automobil călătorește din San 
Francisco spre New York. Această călătorie poate fi explicată doar în termeni de fizică și mecanică. Se 
consumă o anumită cantitate de benzină, cilindrii funcționează într-un anumit fel, planetara se rotește de 
nu știu câte ori, roţile se învârt de atâtea ori. Totul adevărat până acum, dar niciuna din aceste explicaţii 
nu ne spune ceva despre felul în care s-a călătorit, cu atât mai puţin care a fost scopul călătoriei. Ignoră 
faptul că mașina este condusă de un șofer, și că șoferul este mânat de sentimente și de dorinţe. 
Reducţionistul analizează totul în funcție de consumul mașinii și de acurateţea mecanicii; ceea ce este 
total pe lângă subiect. Putem să înţelegem felul în care funcționează corpul uman prin această analogie. 
Putem analiza toate aspectele pur fiziologice ale acțiunilor umane, ale gândurilor, ale emoțiilor și să 
ajungem la o concluzie precisă, dar incompletă și irelevantă, înțelegând prin aceasta că ignoră cel mai 


important factor - șoferul, sau conștiința. 

Această analogie este folositoare și atunci când vrem să le răspundem celor care susțin că efectele 
medicamentelor asupra emoţiilor umane, ori faptul că abilităţile sunt moștenite genetic sunt dovezi 
suficiente în argumentarea conștiinței ca fiind nimic mai mult decât un substrat material. Calitatea 
condusului, gradul de control, viteza atinsă - toate aceste lucruri vor varia în funcție de condiţiile în care 
se află automobilul. Un șofer bun va putea să compenseze unele deficiențe ale mașinii, dar 
performanţele unui Ferrari nou-nouţ vor fi net diferite de cele ale unui vechi și obosit Chevy, indiferent 
de cine conduce. 

Drogurile halucinogene nu acţionează asupra fiziologiei, și genele pot amplifica ori limita capacităţile 
unui corp sau ale unui creier. Fără îndoială că efectele fiziologice ale chimicalelor și genele pot afecta 
starea de spirit și chiar abilitățile evidente. Pe parcursul vieţii, conștiința este fără îndoială constrânsă de 
capacitatea creierului, deși nu atât de mult pe cat am fi înclinați să credem. Dar în ceea ce privește cea de- 
a treia viziune asupra conștiinței, vom vedea că nu am aflat încă totul. 


CREIERUL CA FILTRU 


În cartea sa, Porţile percepției, Aldous Huxley încearcă să exprime ceva semnificativ din experienţa 
sa cu mescalina, un drog pe care indienii din sud-vest și din Mexic îl folosesc de secole pentru a-și induce 
stări spirituale excepţionale. Experiența lui Huxley a fost profundă într-un mod care transcende 
limbajul. Fiind un meticulos observator și un talentat reporter, Huxley se străduie să descrie cum 
percepţia asupra simţurilor cât și asupra existenţei însăși s-a modificat în cadrul experienţei sale. 
Succesul său este doar parțial, pentru că a experimentat o realitatea total diferită care nu poate fi redusă 
la un limbaj obișnuit. 

Reducționiștii ar putea să preia această experienţă ca pe o dovadă a influenței fiziologice a unei 
chimicale, și să susțină că ceea ce a trăit Huxley fortifică viziunea lor asupra conștiinței ca proces chimic. 
Huxley vede aici o semnificație mult mai profundă. Citează lucrarea unui filosof de la Cambridge, C.D. 
Broad, și trage concluzia că suntem cu toţii în mod potenţial „Minte expansionată“, aceasta însemnând că 
avem o conștiință efectiv nelimitată, și așa ar fi cu adevărat dacă fiecare individ ar fi o manifestare a unei 
conștiințe infinite. Huxley afirmă că este funcţia creierului să filtreze practic tot ceea ce nu face parte din 
realitatea consensuală. Mai degrabă decât a fi o sursă a conștiinței, așa cum spun reducționiștii, creierul 
este o unealtă care extrage o picătură finită de „realitate“ din marea infinită a conștiinței. Huxley spune 
în următorul fel: 


Pentru a face supraviețuirea biologică posibilă, Mintea expansionată trebuie să fie canalizată prin 
reductorul creierului și prin sistemul nervos. Ceea ce iese la capătul celălalt este un fel de scurgere 
fără valoare a unui fel de conștiințe care ne va ajuta să supraviețuim pe suprafața acestei planete 
într-un mod adecvat. 


Așa cum creaţia poate fi văzută ca un proces de scădere din infinit mai degrabă decât ca un 
eveniment în care ceva apare pe neașteptate din nimic, conștiința personală poate fi văzută ca o rămășiță 
filtrată de creier din conștiința infinită și nu ca o reacţie chimică a creierului. Aceasta poate chiar explica 
anumite fenomene psihice în mod natural. 

În interpretarea lui Huxley, mescalina pur și simplu produce o crăpătură în filtrul mental prin care 
percepțiile care sunt în mod automat excluse, acum se pot revărsa nestingherite. Desigur, aceasta nu este 
neapărat ceva benefic pentru viața de zi cu zi. Dacă această interpretare este adevărată, conștiința 
noastră este limitată și atenuată dintr-un motiv foarte bun - pentru a-ți permite să exiști și să funcţionezi 
într-o realitate obișnuită. Pericolul ce este evident în lume astăzi, este credința că această conștiință 
restrânsă și realitatea limitată ce o urmează este explicația completă. Și drept urmare interpretăm greșit 
propria noastră natură. 

O mărturie foarte interesantă în cazul conștiinței ca o felie limitată a infinitului sunt faptele uimitoare 
ale celor afectaţi de autism - tradiţional numiţi „idiotii savanţi“ (dar acum mai uman, „savanții autiști“). 
Ziarul englez The Guardian scrie despre Daniel Tammet, un neobișnuit savant autist care poate descrie, 


într-o oarecare măsură, procesul prin care realizează anumite fapte uimitoare. Tammet nu poate 
conduce o mașină, nu poate să deosebească stânga de dreapta, dar poate înmulţi 377 cu 795 în timp ce 
poartă o conversaţie banală. El reușește să facă aceasta nu printr-un proces analitic, ci văzând cele două 
numere ca „forme“ care se schimbă și evoluează într-o altă „formă“, care este răspunsul corect. Similar, 
poate spune care este valoarea lui pi până la 22,514 de zecimale (un record mondial, fiind o recitare de 
patru-cinci ore în fața unui judecător), nu printr-o memorare obișnuită și nici chiar gândind așa cum 
înțelegem noi. El pur și simplu vizualizează valoarea lui pi ca pe o poveste care se derulează. 
Răspunsurile în cazul unor probleme matematice teribil de dificile pur și simplu le apar autiștilor fără ca 
ei să facă vreun efort analitic. Acest fel de proces prin care se ajunge la un răspuns în cazul unei 
complexe probleme matematice este dincolo limitele logicii reducționiste. 

Și abilităţile lor nu sunt reduse la matematică. Leslie Lemke, o savantă oarbă, a interpretat Concertul 
nr. 1 pentru pian, de Tchaikovsky după ce l-a ascultat o singură dată - fără să fi luat vreo lecţie de pian în 
viața ei. Kim Peek, cunoscut în viaţa reală ca Rain Man (Omul Ploii) și genial interpretat de către Dustin 
Hoffman într-un film realizat despre viaţa lui Kim, poate citi simultan două pagini, fiecare cu câte un 
singur ochi, și își poate aminti perfect cele 7600 de cărţi citite. Pentru destindere își petrecea ore întregi 
memorând cărți întregi cu numere de telefon. 

Uimitoarele abilităţi ale unor savanţi sunt în mod obișnuit legate de un fel de leziuni ale creierului ori 
cu vreo anormalitate, cum ar fi o lovitură puternică a capului sau epilepsia. Deși e ușor de înțeles cum 
poate o leziune a creierului să conducă spre o severă dizabilitate, este mult mai dificil de înțeles cum 
poate să dezvolte anumite abilităţi, cum ar fi memorarea unui milion de pagini. Sugerez ca aceste 
uluitoare capacităţi, pe care le-am privi ca imposibile pentru o fiinţă umană dacă nu ar fi susținute de 
cazuri reale, să susțină ideea că fiecare conștiință individuală este cumva legată sau chiar este parte dintr- 
o conștiință infinită. Ele susțin deasemenea viziunea conform căreia creierul determină conștiința 
zilnică, nu ca sursă, ci ca un filtru, și că medicamentele sau leziunile pot sparge acest filtru și astfel admit 
o varietate de experienţe, incluzând chiar și viziunile psihedelice și geniul matematic. 


SUPREMAȚIA CONȘTIINȚEI 


Cel mai esenţial argument adus împotriva viziunii științifice asupra conștiinței este, din punctul meu 
de vedere, concludent, totuși inefabil. Știu cu siguranţă și am convingerea interioară, pe care nicio logică 
exterioară nu o poate infirma - faptul că sunt în viaţă și conștient. Într-adevăr, această convingere 
rămâne la nivelul de cunoaștere. Faptul că unu plus unu fac doi este o problemă de cunoaștere validată 
și dobândită exterior. Faptul că eu sunt în viaţă și conștient este o experiență profundă, directă, 
interioară care transcende orice altă cunoaștere dobândită raţional. Pentru mine, aceasta exclude 
viziunea științifică asupra conștiinței ca iluzie biochimică, neurologică. Viața mea interioară, gândurile și 
starea mea de conștiență, neagă cu totul faptul că am o conștiință care nu e nimic mai mult decât o 
creație chimică și inertă. Știu mai bine de atât, și voi la fel. 

Viziunea conform căreia conștiința apare din realitatea materială este caraghioasă. În sensul cel mai 
larg poate cuprinde genul de conștiință inefabilă pe care o experimentez în interiorul meu. Dar cu toate 
acestea cred că eșuează în două aspecte importante. Dacă ceea ce numim conștiință apare din materia 
obișnuită, este atunci doar o configurare complexă a materiei înseși și deci nu este diferită de simpla 
interpretare chimică, este doar un pic mai înflorită și mai caraghioasă în articularea ei. Pe de altă parte, a 
argumenta faptul că o conștiință non-materială evoluează din materie nu presupune decât să reluăm 
dualitatea materie-spirit care este postulată în viziunea spirituală asupra conștiinței. Desigur, susținătorii 
punctului de vedere conform căruia mintea evoluează din materie nu se simt confortabil când aud 
cuvântul „spirit“, dar acesta este fără îndoială un cuvânt la fel de bun ca oricare altul pentru conștiința 
trans-materială ce o putem deduce din sensul său. 

În felul acesta, singura diferență dintre punctul de vedere conform căruia mintea evoluează din 
materie și punctul de vedere spiritual este faptul că pentru unul materia crează spiritul, iar pentru 
celălalt spiritul crează materia. Cred că această diferență poate fi rezolvată de lumea experienţei 


interioare. Conștiinţa mea, spiritul meu, gândește și creează idei și apoi le actualizează acţionând asupra 
lumii materiale. Dar aceasta este o stradă cu două benzi. Dacă trupul meu este bolnav, conștiința mea 
poate fi afectată. Nu există nicio îndoială că impulsul primar al creativităţii vine din conștiință, acolo își 
au originea ideile. Acesta este obiectul disputei și aspectul pe care îl tratează Teoria existenței lui 
Dumnezeu, acela că ideile create de conștiința spirituală sunt cauza și fundamentul lumii fizice. 

Ceea ce spun nu se compară, în mod cert, cu vreo dovadă clară. Eu susţin faptul că experimentarea 
directă interioară a conștiinței poate să depășească orice logică sau dovadă. 

Perspectiva științei obișnuite, ortodoxe, asupra conștiinței este în directă opoziţie cu posibilitatea 
supremației conștiinței, care este privită ca un epifenomen al creierului. Majoritatea colegilor mei sunt 
de fapt incapabili să înţeleagă cum poate cineva articula cu seriozitate un model bazat pe supremația 
conștiinței. Chiar ideea le apare ca fiind o aberaţie supranaturală. Dar cu toate acestea sclipiri ale unor 
remarcabile coincidenţe continuă să apară: constantele fizice care permit evoluţia vieţii, conexiunea 
profundă între proprietățile materiei și o mare de energie cuantică ce îi stă la bază, focarul zero ce 
amintește de rolul pe care l-a jucat lumina în procesul creaţiei cosmogoniilor metafizice. 


PERSPECTIVE ÎN OPOZIȚIE 


Este chiar uluitor cum doi oameni, făcând parte chiar din aceeași cultură, se uită la același lucru și pot 
„vedea“ diferenţe atât de mari ca între negru și alb. Ca să-mi demonstrez punctul de vedere, îmi permit 
să vă dau un exemplu ce e posibil să aibă o oarecare încărcătură emoţională. Acum câţiva ani, locuitorii 
Californiei au votat o propunere care prevedea stabilirea unei legi cu privire la legalizarea marijuanei 
medicinale, dând oamenilor dreptul, prin lege de stat, să crească și să folosească canabisul pentru a 
atenua problemele de sănătate care erau atestate de reţetele medicilor. Pentru a asigura o sursă de 
încredere de marijuana - având în vedere că nu ar fi fost normal ca oamenii bolnavi să bată străzile în 
căutarea unor dealeri - numeroase „clinici“ care cultivau plante de marijuana și le procesau apoi în 
diverse produse, s-au răspândit de-a lungul statului, în multe cazuri lucrând sub supravegherea 
autorităţilor locale, pentru a stabili niște reguli acceptabile de operare, presupunând că autorităţile își 
dădeau acordul și aceste acțiuni erau autorizate. Dar desigur, conform legii federale, aceste acțiuni erau 
strict interzise. 

Pentru a-și arăta autoritatea, guvernul federal a început la un moment dat, selectiv, să supună aceste 
clinici unor raiduri. Într-o confruntare publică particulară, primarul din Santa Cruz, alături de cinci din 
cei șase membrii ai Consiliului Local și alte oficialități, s-au adunat în curtea primăriei și au înmânat 
produse din canabis (tincturi, lapte și brioșe cu canabis, muguri pentru fumat) unor pacienţi care 
înaintau - conform San Francisco Chronicle - „în scaune cu rotile, cu bastoane și cu membre atrofiate.“ În 
tot acest timp un elicopter verde necunoscut s-a învârtit pe deasupra lor. În mod clar aceste oficialități i- 
au văzut pe acei oameni ca pe niște pacienți și pe ei s-au văzut ca pe niște binefăcători. Dar cum credeţi 
că a privit acest lucru Agenţia naţională antidrog? Conform unei declaraţii oficiale a purtătorului lor de 
cuvânt (care rămâne anonim): „Noi îi privim ca pe niște victime ale traficanţilor“. Deci o perspectivă total 
opusă, chiar dacă vine din cadrul aceleiași culturi. 

Un corolar la această dihotomie este acela care spune că este practic imposibil pentru una din părțile 
implicate să nu o privească pe cealaltă ca fiind iraţională, dacă nu chiar nebunească într-o anumită 
măsură, și să nu experimenteze emoţii puternice în legătură cu această judecată. Putem înțelege 
supărarea celor care văd cum nevoile oamenilor bolnavi ajung să fie subordonate intereselor motivate 
politic. 

Împărţim cu toţii experienţa conștiinței. Conștiinţa este condiţia sine qua non a experienţei umane. 
Nu aș putea să scriu toate acestea, și nici n-aş putea să le citesc în lipsa conștiinței. Experiențele vieţii sunt 
ca valurile pe suprafaţa unui ocean al conștiinței. Descartes a spus: Cogito, ergo sum (Gândesc, deci exist). 
Eu îl pot contrazice, chiar și când nu gândesc, când am reușit să-mi suprim orice gând conștient, 
zumzetul de fundal al conștiinței dăinuie. Persistă totuși un fel de conștientizare a conștiinței. Conștiinţa 
în sine este astfel o experienţă interioară fundamentală. Și dacă eu, un om obișnuit, pot simţi aceasta, mă 


aștept ca oricine altcineva să o simtă deasemenea. Dar ce este ceea ce simțim cu toţii? 

Perspectiva asupra conștiinței nu este mai puţin dihotomică și încărcată emoţional decât exemplul 
cu marijuana medicinală. Consider că propria mea conștiință este mai certă decât orice cunoaștere 
rațională pe care o posed. Îmi închipui că ar putea să-mi fie indusă o stare de delir în care să neg 
realitatea lumii fizice exterioare. Dar oricât aș încerca, totuși, nu-mi pot închipui că aș putea să-mi neg 
propria conștiință. Există oare vreo modalitate logică prin care am putea să negăm în mod conștient 
propria conștiință? Ea este pur și simplu. Așadar o privesc ca fiind cu totul fundamentală - legată de 
corpul meu fizic și totuși mai importantă. Cunoașterea asupra conștiinței este o cunoaștere 
fundamentală, la fel de indispensabilă ființei mele cum e apa pentru un ocean. 

Și cu toate acestea știința modernă occidentală susţine în mod evident cauza conștiinței privită ca un 
produs secundar al neurologiei și al biochimiei creierului. Mai mult de atât, ei afirmă aceasta ca pe o 
dogmă, și nu ca pe un fapt. Faptele pot fi date peste cap de dovezi, dogma este însă impenetrabilă. 


„NU POATE EXISTA NICIO DOVADĂ PENTRU CEVA CE ESTE FALS“ 


În septembrie 2002, filosoful Neal Grossman a publicat o lucrare în Journal of Near Death Studies cu 
titlul „Cui îi este frică de viața după moarte?“ (răspunsul lui fiind: științei moderne occidentale) în care 
relatează conversaţia cu un coleg academician. Acesta respingea detalii certe din rapoartele despre 
experienţele la graniţa dintre viață și moarte care nu puteau fi percepute decât din afara corpului ca fiind 
în mod avantajos coincidente, ori presupuneri aproximative. 

Într-un final, Grossman se întreabă exasperat: „Oare singura posibilitate de a crede în experienţele la 
granița dintre viață și moarte este să le trăim pe pielea noastră?“ Sesizând ocazia, academicianul 
răspunde: „Dacă aș avea o astfel de experienţă, aș trage concluzia că am avut o halucinație, mai degrabă 
decât să cred că mintea mea poate exista independent de creierul meu.“ Apoi, pentru a elimina orice 
dovadă enervantă odată pentru totdeauna, omul de știință afirmă plin de încredere că acest concept al 
minţii care există independent de corp s-a dovedit a fi o falsă teorie și că nu poate exista nicio dovadă 
pentru ceva ce este fals. Grossman observă: „Aceasta a fost o experiență importantă pentru mine, pentru 
că vedeam cum un om educat, inteligent îmi spunea că nu va renunţa niciodată la materialism, 
indiferent de orice.“ 

Această conversaţie a fost o revelaţie pentru Grossman despre adevărata natură a conceptului 
materialismului reducţionist din cadrul științei moderne: în loc să fie “o ipoteză empirică despre natura 
lumii care să rămână deschisă oricăror încercări de demonstrare“, a devenit, în realitate, o dogmă 
ideologică. Această ideologie susține că există un univers fizic care constă în materie și energie, guvernat 
de patru interacțiuni fundamentale: electromagnetică, gravitaționale și interacțiunile nucleare slabe și 
cele tari. Această simplă construcţie devine complicată cu ajutorul unor date curioase, cum ar fi abilitatea 
materiei să se transforme în energie și invers, apoi recunoașterea gravitației ca o curbură spaţio- 
temporală în teoria generală a relativităţii. Dar curentul științific ortodox, bazat pe teoriile clasice, cvasi- 
unanim acceptate, încă își asumă faptul că reducționismul este singura cale de a analiza și de a înțelege 
originea oricărui fenomen: înțelegem mecanismul prin observarea funcţiilor sale și prin conexiunile 
dintre părțile sale. 

Acum să admitem faptul că lucrurile o iau puţin razna cu cât construcția este mai complexă. Teoria 
haosului, spre exemplu, arată cum efecte cosmice neașteptate se pot naște din niște cauze minore, 
aparent nesemnificative. Și lucrurile devin și mai încâlcite când luăm în considerare și domeniul cuantic. 
Teoriile curente ce privesc superstring-urile și teoria M în fizică postulează mini-dimensiunile, alte 
dimensiuni ale unui spaţiu care este ortogonal spaţiului nostru cu patru dimensiuni. Acestea sunt niște 
idei matematice care s-au dovedit a fi dincolo de posibilitatea experimentării. Chiar și cei mai competenți 
fizicieni, care nu sunt specializaţi în acest domeniu, admit faptul că nu le pot înțelege în totalitate - cel 
puţin, probabil, admit aceasta în fața unor colegi, la o bere. 

Și cu toate acestea, dogma reducţioniștilor persistă. Detaliile dovezilor ce o susţin încarcă mii de cărți 
și milioane de lucrări științifice. Toate aceste dovezi vorbesc despre realitate ca despre ceva material - 


fizic, construit din particulele fundamentale (leptoni și quarcuri care ar putea în realitate să fie 
superstring-uri, și așa mai departe) și prin procese elementare care sunt în totalitate inconștiente. 
Cuvântul operativ este, bineînțeles, inconștient. Litania spune: Orice experimentăm noi și considerăm că 
este conștiință nu este nimic mai mult decât o formă mai complexă de inconștienţă, pentru că noi, în 
definitiv, nu suntem nimic mai mult decât suma părților noastre și acestea sunt - și într-adevăr nu pot fi 
altfel - inconștiente. 


UNIVERSUL ÎNTÂMPLĂTOR, INCONȘTIENT ȘI „EXACT AȘA CUM TREBUIE“ 


Câţiva oameni de știință, totuși, au început să recunoască cât de fin acordate trebuie să fie legile fizicii 
pentru a face posibilă existența noastră. Să-l avem în vedere pe Sir Martin Rees astronom al British 
Astronomer Royal. În cartea sa, „Doar șase numere“, Rees prezintă argumente concludente în ceea ce 
privește faptul că putem determina natura universului nostru cu doar șase numere. Aceste numere, care 
specifică puterile constantelor fizice, cum ar fi raportul dintre atracţia gravitațională și cea electrică, 
definesc structura realității noastre materiale. Dacă valorile lor ar fi fost chiar și ușor diferite, susține 
Rees, viaţa nu ar fi fost posibilă în acest univers. 

Unul dintre aceste numere denotă intensitatea forței dintre doi nucleoni în procesul formării 
carbonului, un element pe care este bazată întreaga viaţă pe Pământ. Astronomul Fred Hoyle a 
identificat sursa carbonului din care suntem făcuți ca fiind o rezonanţă specifică, care permite 
carbonului să se formeze printr-un proces în trei etape chiar în interiorul stelelor. Hoyle a arătat că o 
schimbare chiar și de câteva procente în tăria interacțiunii nucleon-nucleon ce determină această 
rezonanţă, ar diminua drastic cantitatea de carbon care poate fi produs. Rees stabilește că această valoare 
critică pentru un univers care să permită apariția vieţii este de 4%. De fapt, o lucrare a lui Heinz 
Oberhummer, de la Universitatea de tehnologie din Viena și a colaboratorilor săi, „Fine-Tuning Carbon- 
Based Life in the Universe by the Triple-Alpha Process in Red Giant Stars“, găsește acest criteriu de zece ori 
mai stringent. Ei concluzionează: „Chiar și la o schimbare de 0.4 % în tăria forței nucleon-nucleon, viaţa 
bazată pe carbon apare ca fiind imposibilă, având în vedere că atunci toate stelele ar produce aproape ori 
doar carbon, ori doar oxigen, dar nu ar putea produce ambele elemente.“ 

Indiferent de valoarea posibilei erori, 4% ori 0.4%, această particulară constantă fizică este „exact așa 
cum trebuie“. Mai mult de atât, mai sunt și alte cinci constante care și ele trebuie să fie „exact așa cum 
trebuie“ ca existența noastră să fie posibilă. Și când înmulțim aceste șase variabile, șansele de a răsări 
ceva „exact așa cum trebuie“ devin într-adevăr slăbuţe - pentru că e ca și cum ai arunca șase zaruri și ai 
vrea să arate toate același număr. 

Marea majoritate a oamenilor de știință care cugetă la aceste probleme, recunosc credibilitatea și 
impactul argumentelor privitoare la aceste legi fizice care sunt „exact așa cum trebuie“ pentru a crea un 
univers locuibil. Existenţa noastră aici, admit ei, pare să fie făcută posibilă de niște legi drăguțe, potrivite 
și de niște constante ale naturii care sunt bine acordate. Dar ei nu pot face următorul pas, logic, și să 
presupună că din moment ce universul este acordat la minut „exact așa cum trebuie“ pentru a susține 
viaţa, aceasta nu este o întâmplare și că universul a fost creat tocmai în acest scop. Ei rămân împotmoliţi 
în ideologia reducționismului. 

Ideologia respinge a priori posibilitatea unui univers creat cu un anumit scop (ceea ce nu e același 
lucru cu presupusa micro-arhitectură divină promovată de design-ul inteligent, vezi capitolul 4) și adoptă 
ideea că universul ce este „exact așa cum trebuie“ a fost creat la întâmplare. 

Cum poate fi posibil? Simplu. Acceptă ca premiză faptul că, în loc de unul singur, un număr infinit de 
universuri care sunt în totalitate lipsite de conștiință există în hiperspații, în alte coordonate temporale, 
în alte dimensiuni. Prin legile probabilității unul din aceste universuri trebuie să fie „exact așa cum 
trebuie“, pur întâmplător, pentru a susține evoluţia ființelor a căror creier fizic evoluează suficient din 
punct de vedere neurochimic spre o anumită complexitate care poate crea iluzia existenţei conștiinței. 

Acesta este, evident, universul ce-l putem observa în jurul nostru. Reducţioniștii sunt satisfăcuți. 
Statisticile deţin supremaţia și spun că acest intenţionat „exact așa cum trebuie“ al acestui univers este o 


iluzie. Eu o numesc teoria Goldilocks. 


TEORIA INFLAŢIEI 


Ce argumente poate aduna fiecare parte pentru a-și susține poziția? 

În cazul curentului general de opinie al științei, cel mai important lucru pe lângă datele survenite în 
urma unui experiment, este o teorie bună, și într-adevăr o teorie despre inflaţia cosmică a fost propusă. 

Teoria inflaţiei cosmice a fost dezvoltată în ultimele două decenii, la origini întemeiată pentru a 
explica remarcabila uniformitate a universului nostru în toate direcțiile. De atunci a tot fost extinsă, dacă 
îmi este permis să folosesc acest termen, pentru a justifica presupunerea unui nelimitat ansamblu de 
universuri care apar în existenţă în mod spontan. 

Să ne imaginăm prima teorie a inflaţiei într-un mod mai plastic: ca și cum am face o bulă (universul 
nostru). Suprafaţa acestei bule este cam aceeași pe toată întinderea ei și acest lucru este analog unui 
univers omogen - unul care arată aproape la fel de oriunde l-ai privi din interior. 

Teoria extinsă a inflaţiei este fondată pe realizarea faptului că același proces de inflaţie (dacă ar fi 
real) ar putea să facă să apară noi forme de bule în mod spontan pe suprafaţa bulelor mai vechi, 
producând un fel de spumă infinită din expansiunea și nașterea celorlalte bule. Fiecare bulă din spumă 
este nouă, și probabil total diferită, un univers cu legi și proprietăţi specifice. 

Această teorie, dezvoltată de celebrul fizician de la Universitatea din Stanford, Andrei Lindel2, este 
numită inflația eternă. Postulează existenţa unui număr infinit de universuri. Fiecare începe și se 
termină într-un anumit fel - deși, probabil, nu în timp și spaţiu, așa cum știm noi. Și procesul continuă la 
nesfârșit. Legile și dimensiunile acestor universuri pot avea diferite valori și niște proprietăţi cu totul 
stranii comparate cu legile noastre fizice și cu continuum-ul spaţiului și al timpului nostru. Cum acesta 
este un proces fără sfârșit, toate aceste posibilități trebuie realizate undeva, și toate tipurile de lumi și 
toate formele presupuse de viaţă trebuie să apară. 

Această construcţie este, de fapt, mult similară celei pe care eu o sugerez prin Teoria Existenţei lui 
Dumnezeu. Singura diferenţă între ele este aceea că numărul de infinit de universuri despre care 
vorbește Linde se bazează pe un fel de proces lipsit de conștiință, fără niciun scop precis. Ori prin aceasta 
ajungem din nou la statistici. Teoria existenţei lui Dumnezeu, în schimb, propune următoarele: creaţia 
universurilor s-a petrecut prin intenția pe care a avut-o o inteligență infinită, cu scopul de a se 
experimenta pe sine în infinita ei diversitate. Eu o prefer pe cea din urmă, dar dacă vrei să crezi într-un 
infinit de universuri la întâmplare, create fără niciun scop, teoria inflaţiei poate reconcilia aceasta cu 
legile fizice pe care le cunoaștem. 

Cele mai multe dovezi care susțin perspectiva mea vin din sfera experiențelor interioare, pe care 
numeroși oameni le-au avut de-a lungul secolelor, unde sunt incluse și experienţele la granița dintre 
viață și moarte. Bineînţeles, cei care aderă la reducționism vor înlătura aceste dovezi considerându-le 
subiective și, deci, ireale. Dar aceasta se ridică pe un nivel mai înalt decât încercarea de a câștiga un 
argument susținând suficient de zgomotos că ai dreptate. Dacă există această conștiință care stă la baza 
universului, și propria ta conștiință este capabilă să vadă mai adânc, ori să comunice pe alte nivele de 
conștiință, atunci ceea ce oamenii au văzut și au experimentat, în special misticii, constituie date reale. 

Dar a construi o sinteză dintr-o vastitate de date reprezintă o problemă. Această sarcină a fost 
abordată în istorie și de filozofi și de teologi. Și deși poate să nu pară evident din cadrul abordării 
ortodoxe a științei, se pare că ideea conform căreia conștiința este fundamentală și materia secundară 
câștigă tot mai mult teren. Există două cărți pe care le consider deosebit de importante în această 
privinţă: Filosofia Perenă, a lui Aldous Huxley, publicată în 1944, încă accesibilă, și Marele secret, scrisă de 
belgianul laureat al premiului Nobel, dramaturgul Maurice Maeterlinck, publicată în 1922, dar mai greu 
de găsit. 

Provocarea științei este de a elibera uneltele, experimentele, observaţiile, și logica metodei științifice 
de lanţurile ideologiei reducționiste care nu poate tolera conceptul de real și primar, și deci nu pot privi 
conștiința în afara etichetării sale ca epifenomen. Provocarea este să gândești ca un om de știință fără să 


fii prins în capcana acestui model fizic modern al realităţii care presupune că materia este tot ceea ce 
există și tot ceea ce va exista. 

În Teoria existenţei lui Dumnezeu, conștiința este substanţa primară a realităţii. Conștiinţa poate crea 
forme și poate orienta materia. Conștiinţa a creat de fapt acest univers - planetele și stelele, plantele și 
animalele, pe noi oamenii. Aceasta nu s-a petrecut ca în povestea aceea miraculoasă a creaţiei din nimic, 
atât de iubită de fundamentaliști, ci mai degrabă printr-un fel de proiecţie a acestei inteligențe infinite a 
unei varietăţi infinite de legi și valori pentru constantele fizice, și apoi lăsând aceste legi și valori să 
evolueze în stele și planete, și în forme de viaţă, într-un număr infinit de universuri. Big Bang-ul și 
evoluţia sunt doar niște unelte prin care universul nostru și formele lui de viață conștiente se 
actualizează în moduri noi, creative, nedeterminate, și nu printr-un design inteligent. 

Prin creaţie, o conștiință infinită își oferă un fel de teren de joacă. Făcând aceasta, ea se încarnează în 
fiinţe individuale - plante, animale, oameni, ființe extraterestre - prin aceasta experimentând diversitatea 
în niște game de o uluitoare complexitate. În această perspectivă, noi suntem cu toţii mici părticele din 
aceeași conștiință care s-a fragmentat deliberat pentru ca eu să fiu eu, și pentru ca tu să fii tu. De ce? 
Pentru a experimenta infinitele sale posibilități. Aceasta este esenţa Teoriei existenței lui Dumnezeu. 

Cum se petrece aceasta? Noi descoperiri în fizică ne pot conduce, pentru prima dată în istoria 
omenirii, spre un mecanism al creaţiei în forma lui de bază. 


£ Andrei Dmitriyevich Linde (născut pe 2 martie 1948) este un teoretician fizician, profesor de fizică la Universitatea Stanford. Este unul 
din princpalii autori ai teoriei universului inflaționist, precum și ai teoriei eternei inflații și a multiversurilor inflaționiste. A obținut 
diploma de absolvire la Universitatea de Stat din Moscova. În 1975, Linde a obținut masteratul la Institutul de Fizică Lebedev din 
Moscova. A lucrat la CERN (Organizaţia Europeană pentru Cercetare Nucleară) din 1989 și s-a mutat in SUA în 1990 unde a devenit 
profesor de fizică la Universitatea Stanford. Printre alte diverse premii pe care le-a primit pentru munca sa în domeniul inflației, în 
2002 a primit Medalia Dirac împreuna cu Alan Guth de la MIT și Paul Steinhardt de la Universitatea Princeton. În 2004 a primit, 
împreună cu Alan Guth, premiul Gruber Cosmology Prize pentru dezvoltarea cosmologiei inflaționiste. Este un membru al National 
Academy of Sciences din SUA și al American Academy of Arts and Sciences. 


Capitolul 6 
FOCARUL ZERO 


La sfârșitul capitolului 1 am făcut o referire la focarul zero, un concept studiat de Max Plank, Albert 
Einstein, Walther Nernst și de alţi fizicieni de la începutul secolului XX. Să ne întoarcem acum la această 
teorie. 

Pentru a înţelege noţiunea de focar zero, haideţi să ne imaginăm ceasul vechi al bunicilor, ceasul al 
cărui pendul se mișcă înainte și înapoi. Dacă nu îi învârtim rotițele, acest ceas va înceta să mai 
funcţioneze, iar pendulul se va opri din mișcare. Acum imaginaţi-vă un pendul care devine din ce în ce 
mai mic - atât de mic încât are dimensiuni atomice și se supune legilor fizicii cuantice. Există o regulă în 
fizica cuantică numită Principiul incertitudinii al lui Heisenberg care spune (cu certitudine, în mod 
ironic) că niciun obiect cuantic, cum ar fi un pendul microscopic, nu se va opri vreodată din mișcarea pe 
care o descrie. Orice obiect microscopic va poseda întotdeauna o formă reziduală întâmplătoare de 
mișcare, datorată fluctuaţiilor cuantice. Să păstrăm în minte această informaţie. 

Radioul, televizorul, telefoanele mobile, toate operează prin transmiterea și receptarea undelor 
electromagnetice. Lumina vizibilă operează în același fel, doar că la o frecvență mult mai înaltă. La 
frecvenţe și mai înalte, dincolo de spectrul vizibil, există lumina ultravioletă, razele X și razele gama. 
Toate sunt unde electromagnetice care sunt de fapt doar diferite frecvenţe de lumină. 

Acum să ne întoarcem la Heisenberg. Este o procedură standard în teoria cuantică, aceea de aplica 
Principiul incertitudinii al lui Heisenberg undelor electromagnetice, din moment ce câmpurile electrice 
și magnetice din spaţiu oscilează așa cum o face un pendul. Potrivit acestui principiu, la orice frecvenţă 
posibilă, întotdeauna se va putea constata o oarecare formă de vibraţie (sau oscilație) electromagnetică. 
Și dacă adunăm toate aceste fluctuații neîncetate, obținem un fundal alcătuit dintr-o mare de lumină a 
cărei energie este enormă. Acesta este câmpul electromagnetic al focarului zero. 

„Focarul zero“ se referă la faptul că, deși proporțiile acestei energii sunt uriașe, ea se află în cea mai 
joasă stare energetică posibilă. Orice altă energie acţionează în jurul stării de focar zero. Orice volum 
spaţial pe care îl golim de orice altceva - în alte cuvinte, creăm o stare de vid și ceea ce rămâne este 
câmpul energetic al focarului zero plin cu această energie de focar zero. Ne putem închipui un vid 
adevărat, golit de orice, dar în lumea reală, un vid cuantic este pătrun intim, „îmbibat“, de câmpul 
energetic al focarului zero, cu undele lui electromagnetice ce oscilează și se propagă în mod continuu. 

O veche zicală spune că natura nu poate suferi vidul. În realitate, natura nu poate fi pusă într-o 
asemenea situaţie. Vidul ca o condiţie a unui gol absolut, ca un vid absolut, nu există. Mai degrabă legile 
mecanicii cuantice postulează starea focarului zero ca un paradox și, în același timp, posibilitate - o mare 
efervescentă de perechi de particule, fluctuații energetice, și perturbări ale forței care apar și dispar din 
existență. Această stare poate suporta și neastâmpărul cuantic și, spun eu, magia tehnologică veritabilă. 
Poate reprezenta o sursă nelimitată de energie, disponibilă pretutindeni, și poate chiar o modalitate de a 
modifica gravitația și inerția. Vidul cuantic este, deci, în realitate, un plin, dar conform tradiţiei, voi 


continua să folosesc termenul de vid cuantic. 

Faptul că acest câmp al focarului zero reprezintă cea mai joasă stare energetică, face energia lui 
neobservabilă. O putem percepe, cum facem și în alte cazuri, prin contrast. Privirea funcționează prin 
captarea luminii pe un fundal negru al retinei. Dar dacă retina ar fi fost plină de lumină, nu ar fi fost 
nimic întunecat care să permită acest contrast. Focarul zero are același efect. Se comportă ca o lumină 
orbitoare care face imposibilă observarea ei prin contrast. Din moment ce se află peste tot, în interiorul și 
în afara noastră, pătrunzând fiecare atom al trupurilor noastre, suntem efectivi orbi și nu-i putem sesiza 
prezenţa. Lumea de lumină pe care o vedem este restul luminii care există în jurul focarului zero. 

De fapt este puțin mai complicat decât atât. Este greu de imaginat că într-o cameră perfect întunecată, 
privirea nu ar putea sesiza niciun semn al existenței focarului zero. Chiar și presupunând că 
invizibilitatea lui poate fi redusă la perfecta lui uniformitate, care nu generează astfel niciun fel de 
contrast, ne putem aștepta totuși la unele fluctuații care să fie perceptibile în câmpul vederii noastre. De 
fapt, oricum, Principiul incertitudinii al lui Heisenberg ne spune că în orice punct din univers trebuie să 
existe energia luminii. Ne mai spune chiar și că energia nu poate călători niciodată destul de departe 
pentru a ne apărea ca lumină obișnuită. Deci avem lumina (radiația electromagnetică) care face salturi în 
existenţă, dar care apoi dispare la fel de brusc. Totuși, efectul clar este că energia pulsează peste tot. 

Nu există nicio îndoială în legătură cu faptul că principiul lui Heisenberg cere ca tot spaţiul să fie 
umplut de energia focarului zero, și nu există nicio îndoială că numeroase fenomene pot fi explicate 
foarte clar prin prezenţa energiei focarului zero. Așa că există sens în a trata energia focarului zero ca și 
cum ar fi reală și să ne concentrăm asupra efectelor ei, mai degrabă decât să pierdem timp întrebându-ne 
dacă energia focarului zero este „cu adevărat reală“ sau doar „virtual reală“. 


FORŢA CASIMIR 


Unul din efectele principiului lui Heisenberg este forța Casimir. Știm că este posibil să diminuăm 
puţin din câmpul energetic al focarului zero și energia lui din regiunea dintre două plăci metalice - și 
consecinţele sunt cu siguranță măsurabile. Deși poetul roman și naturalist Lucretius a menţionat acest 
fenomen al plăcilor metalice aduse împreună în lucrarea sa De Rerum Natura, scrisă în anul 50, î. Hr., ne- 
a luat aproape 2000 de ani să înregistrăm semnificaţia acestui fenomen. În 1948, fizicianul olandez, 
Hendrik Casimir a explicat teoretic acest fenomen arătând că focarul zero electromagnetic poate 
produce un asemenea efect. Ceea ce a ajuns să fie numită forța Casimir dintre plăcile metalice se 
comportă ca un fel de presiune a radiaţiei. 

Dacă ai călătorit vreodată prin munti, ai văzut probabil efectele resimţite de o sticlă de plastic pe care 
o sigilezi la o altitudine mai mare și pe care apoi o aduci la nivelul mării. Câteodată când mă întorc la 
nivelul mării din drumeţiile mele din munții Sierra, găsesc sticla mea de plastic parțial umplută cu apă 
minerală, ori alte băuturi, arătând mai degrabă deformată. Explicaţia este simplă. Presiunea aerului la 
3000 de km este cu 30 % mai scăzută decât la nivelul mării. Dacă închizi un recipient pliabil la 3000 de 
km, presiunea din interiorul lui va fi cu 30 % mai scăzută decât presiunea exterioară de la nivelul mării 
în momentul întoarcerii tale. Acest lucru este suficient pentru a deforma sticla de plastic, datorită 
abundenței presiunii din afara recipientului în contrast cu cea din interiorul lui. 

Radiația electromagnetică, inclusiv lumina, exercită o presiune similară. Lumina soarelui, de 
exemplu, împinge cozile cometelor departe de capul acestora. 

Dacă alăturăm două plăci din materiale ce au proprietăţi conductoare, legile electromagnetismului 
indică faptul că toate undele electromagnetice cu lungimile de undă mai mari decât distanța dintre plăci, 
vor fi suprimate, iar prin aceasta vreau să spun că vor fi excluse din regiunea dintre plăci. Acest 
raționament se aplică deasemenea și focarului zero. Ca și recipientul de băut, plăcile experimentează o 
forță orientată spre interior, deoarece, din cauza lungimilor de undă, nu există nicio radiaţie a focarului 
zero în interior, în timp ce în exterior se află cantitatea obișnuită. Acest dezechilibru crează forța Casimir. 

Forţa Casimir devine observabilă doar când distanţe foarte mici separă plăcile - distanțe mai mici 
decât un milimetru. Și cu cât sunt aduse mai aproape plăcile, cu atât este mai mare forța care le împinge 


una către alta. Este logic, deoarece cu cât sunt mai mici lungimile de undă ale componentelor suprimate 
din radiaţia focarului zero când se îngustează spaţiul dintre plăci, cu atât mai mare este presiunea 
exercitată din exterior. Cum plăcile nu sunt infinit netezi, ci sunt făcute din atomi cu dimensiuni finite, 
procesul se oprește când rugozitatea aduce cele două plăci în contact. Mai mult, plăcile metalice nu mai 
sunt conductoare ale radiaţiilor focarului zero ale căror lungimi de undă sunt comparabile cu mărimea 
atomilor ce compun plăcile, ori chiar mai scurte. Cu toate acestea, cu niște plăci suficient de netede, forța 
poate deveni destul de puternică, așa cum a notat și Lucretius. 

Deși predicția lui Casimir despre mărimea precisă a atracției dintre plăci a fost acceptată de câteva 
decenii, de-abia în 1997 a fost publicată o măsurare atentă a acesteia. Fizicianul Steven Maloreaux, aflat 
atunci la Universitatea din Washington, a desfășurat un experiment care a verificat predicțiile lui 
Casimir, cu o marjă de eroare de 5%. Între timp a fost mult mai precis măsurată. Astăzi, forța Casimir are 
consecinţe importante pentru micro-tehnologie, pentru că generează un fenomen numit „stiction“, o 
combinaţie între ceea ce în limba engleză înseamnă lipire și frecare („stiking“ și „friction“) care descrie 
problematica atracției dintre componentele foarte mici. 


APROPIEREA DE FOCARUL ZERO 


Propriul meu interes în legătură cu focarul zero a fost un proces ce s-a dezvoltat treptat. Am avut alte 
proiecte în curs de desfășurare, proiecte astrofizice solar-stelare sponsorizate de NASA și tocmai 
câștigasem o bursă care îmi permitea să analizez emisiile stelare de raze X folosind un satelit nou-nouţ, 
realizat în comun de Germania, Statele Unite și Marea Britanie, satelitul Röntgen, mai pe scurt ROSAT. 
Informaţiile din studiul asupra spaţiului au aparţinut Institutului Max-Planck de fizică extraterestră din 
Garching, Germania, situat în afara orașului Munchen, unde telescopul cu raze X ROSAT fusese construit. 
Acest proiect ar fi durat șase luni pe puţin, așa că soţia mea, Marsha, și cu mine am făcut în așa fel să ne 
mutăm, împreună cu toată familia, care presupunea trei copilași între nouă și unsprezece ani, în 
Munchen. Șocul cultural era bun pentru ei. Eu și cu Marsha ne amuzam în legătură cu aceasta, copiii 
noștri crezând probabil că toţi oamenii de acolo trăiesc în castele. 

Castelele pentru o familie de cinci membrii erau cu siguranţă puţine. Ar fi trebuit să plecăm de mult 
din Palo Alto, dar datorită faptului că ne era greu să găsim o casă pentru cinci persoane în Munchen, eu 
eram încă la laborator, când, printr-o coincidenţă, Alfonso Rueda a fost invitat să ţină un colocviu la 
Lockheed despre munca sa privitoare la focarul zero. Rueda era un fizician la Universitatea de stat din 
California, în Long Beach, și era unul din oamenii pe care Puthoff îi citase și cu care colaborase. El urma 
să devină cel mai active colaborator al meu în ceea ce privește focarul zero. 

Rămâne un mister pentru mine de ce a fost invitat Rueda din moment ce organizatorul colocviului 
de atunci, Billy McCormac, din ceea ce mi-am dat seama, nu știa nimic despre acest subiect; el era inginer 
și director, implicat în realizarea unor proiecte ale unor sateliți solari, și care a și murit de atunci, așa că 
nu am cum să aflu prin ce capriciu al sorții eu și Rueda ne-am întâlnit. În tot cazul, am luat parte la 
discuţie, am apucat să-l cunosc pe Rueda, și am petrecut apoi ceva timp discutând cu el. Îmi aduc aminte 
că s-a petrecut ca atunci să purtăm amândoi niște sacouri de lână care aveau aceeași nuanţă de albastru. 

Rueda este un om de știință foarte talentat. A fost student la MIT, unde a studiat inginerie electrică și 
a obţinut diploma de doctor în matematici aplicate la Cornell. Este de asemenea membru postdoctoral al 
unui centru prestigios de fizică teoretică din Trieste și a fost implicat încă de la început într-un domeniu 
numit electrodinamică stocastică (SED). Acest domeniu acceptă existenţa focarului zero ca fiind reală 
pentru toate scopurile practice, și folosește electrodinamica obișnuită pentru a descrie focarul ca 
echivalent unor unde electromagnetice complet aleatoare. După 1960, un număr de fizicieni, printre care 
și Rueda au demonstrat că SED poate să ofere un calcul destul de precis pentru anumite efecte cuantice 
bizare fără să se implice în teorii cuantice complexe. Este un instrument folositor, chiar dacă nu folosești 
ad litteram aproximările simplificate ale electrodinamicii stocastice (ceea ce nici nu ar trebui să faci). 

Am fost inspirat de Rueda să scriu o scurtă lucrare despre implicaţia pe care ar fi putut-o avea focarul 
zero în teoria Big Bang-ului. În această lucrare, am explorat posibilitatea ca toată energia și materia 


universului să-și fi avut originea în energia focarului zero asociată câmpului energetic al focarului zero. 
Era ceva rezonabil de presupus, din moment ce există suficientă energie acolo. A fost mai mult o lucrare 
naivă pe care nu am dat-o niciodată spre publicare, dar a pus bazele activităţilor mele ulterioare cu 
Rueda. 

Am argumentat faptul că dacă iei universul nostru care se expansionează și îl întorci în timp, vei 
ajunge la „densitatea Planck“, punctul în care spaţiul este comprimat la maxim. Aici, conceptul de 
distanţă începe să-și piardă semnificaţia și este privit ca un fel de spumă cuantică, pentru că legile fizice 
nu mai sunt valabile la scara aceasta a lui Planck. În acest fel, întregul univers se micșorează la o 
dimensiune subatomică. În orice caz, acest mic experiment gândit mi-a sugerat că poate întregul univers 
este un fel de instabilitate ce a apărut din energia focarului zero. Ar putea energia focarului zero să fie o 
mare de energie preexistentă? Și e posibil ca o parte din ea să fi devenit instabilă, transformându-se astfel 
în universul ce ne înconjoară? Părea să fie o presupunere logică la momentul respectiv. 

Corespondenţa mea cu Rueda a continuat pe marginea acestui subiect în timp ce eu mă îndreptam 
spre noul meu post din Munchen ca să lucrez cu astrofizicianul german Jürgen Schmidt. Aceasta a fost o 
ocazie să testez ipoteza ce o aveam atunci, numită Linia separatoare, care separă stelele în două 
categorii: cele care au o coroană ce emite raze X și cele care nu o au (0 „mică descoperire“ alături de 
Linsky). 

A fost o mare aventură. Am închiriat un spaţiu într-o casă enormă - nu chiar un castel, dar aproape 
un conac - al unui minunat dentist, în Poing, în afara orașului Munchen, care părea să se bucure de 
poziția sa de primar în sat, el fiind al doilea. Sunt încă uimit de faptul că un oraș atât de mic cum este 
Poing - care apare doar pe hărțile mai detaliate - are nevoie de un primar, și atunci ce să mai zic de cei 
trei pe care îi are, dar cu toţii îl iubeam pe Jörg și el își ocupa mult timp cu politica și petrecerile, așa încât 
aproape toată casa era la dispoziţia noastră. 

Departe de Lockheed și pe cont propriu acum, am putut să văd lucrurile într-o nouă perspectivă. 
Noţiunea conform căreia focarul zero ar fi exercitat o forță (forța Casimir), că aceasta era ca o presiune a 
unei radiații, și că de aici ar fi putut rezulta o accelerare a particulelor (așa cum presiunea radiaţiei solare 
împinge cozile cometelor), toate acestea erau niște concepte vagi și sâcâitoare ascunse undeva în mintea 
mea. Atunci am început să mă gândesc la inerție. 

Inerţia - rezistenţa la acceleraţie - este una dintre proprietăţile fundamentale ale materiei. Imaginaţi- 
vă că împingeţi o mașină staționată pe stradă. Aceasta cere o forță considerabilă, pentru că opune o mare 
rezistență. Ceva din această rezistenţă este frecarea, dar în mare parte este inerție. Toată materia care 
compune mașina opune rezistenţă încercării tale de a o mișca. 

Întrebarea asupra căreia am meditat a fost următoarea: Ar putea presiunea radiației universale să 
cauzeze inerția? Și din moment ce focarul zero este prezent peste tot în același timp, ar putea el să 
explice natura instantanee a inerției? I-am scris lui Rueda din Germania, din moment ce el era 
teoreticianul în electrodinamică cu experienţă și deținea tehnicile necesare ca să atace această întrebare. 

Ne-am întors la Laboratorul de cercetare Lockheed din Palo Alto din cadrul Institutului Max-Planck 
în decembrie, chiar înainte de Crăciun, și m-am implicat imediat într-o nouă misiune NASA numită 
Extreme Ultraviolet Explorer. În cadrul unui contract NASA prin U.C. Berkeley și Lockheed, am ajuns în 
postura de director delegat al Center of Extreme Ultraviolet Astrophysics la Universitatea din California, 
la Berkeley. Am fost de acord să-mi împart timpul între Berkeley și Palo Alto, jonglând între cercetarea 
mea solar-stelară și ajutând o nouă misiune NASA importantă, dar cum cercetarea mea ROSAT nu era 
încă completă, am reușit să strecor în acest program o vizită în Germania pentru vara următoare. 


Capitolul 7 
SCUFUNDAŢI ÎN VID 


„Dumnezeu a spus “Să fie lumină”, și a fost lumină“. Această afirmaţie simplă, dar elegantă în 
profunzimea ei din capitolul Genezei, a revelat timp de trei milenii un aspect intim al naturii misterioase 
a lumii noastre materiale. Ea înfățișează lumina ca fiind prima manifestare a creaţiei. Marile catedrale 
gotice - Chartres, Notre Dame, Cologne - au fost construite într-o asemenea manieră încât să permită 
razelor de lumină să pătrundă înăuntru prin intermediul unor magnifice vitralii în care halouri de 
lumină înconjoară chipul sfinţilor. Pe măsură ce credinţa a făcut loc raţionalităţii științifice din era lui 
Copernic, Galileo și Newton, s-a renunţat la a mai găsi tot felul de explicaţii cu privire la contradicţiile 
evidente dintre nou născuta știință și vechile scripturi. 

Chiar și în scripturi existau contradicții. Cum se poate să fi apărut lumina în prima zi a creaţiei, când 
soarele, luna și stelele - surse evidente de lumină pe cer - nu au fost create decât în a patra zi? Secvența 
este greșită; incorectă. Indiferent de ce unitate astronomică de măsură a timpului - probabil miliarde de 
ani - substituim „zilei“ alegorice din Geneză, desfășurarea evenimentelor este greșită la modul 
fundamental. 

Ni l-am putea imagina pe Wolfgang Pauli, un venerabil părinte al fizicii moderne, spunând despre 
această noțiune a creaţiei legendara sa expresie: „Nu e nici măcar greșită!“ Prin aceasta înțelegând - este 
dincolo de a fi greșită. 

Personal nu am fost în mod particular preocupat de discrepanţele scripturilor pe vremea când aveam 
optsprezece ani și mă cufundasem în viaţa spirituală a unui tânăr seminarist. Poziţia surprinzător de 
modernă a profesorilor mei călugări era că aceasta era o alegorie antică al cărei obiectiv era elucidarea 
lucrărilor Domnului și ale consecinţelor binelui și răului, și nu acela de a defini legi ale fizicii. O astfel de 
atitudine iluminatoare m-a frapat și am privit aceasta ca pe un semn de bun-augur al progresului realizat 
de Biserică de la vremurile întunecate când Galileo a fost persecutat pentru erezia sa. Pe lângă toate 
acestea, așa importantă cum este lumina, vine și pleacă la apăsarea unui comutator. Cu siguranță 
materia era cea care conta. Aceasta este lucrul din care stelele, planetele, și chiar și noi înșine suntem 
făcuţi - materie atomică - partea stabilă a universului. 

Este însă oare vreo privire îndreptată asupra naturii materiei în sfintele scripturi? Sunt legi fizice 
tangibile, cuantificabile exprimate acolo? Nu eram conștient nici de una, nici de alta și simţeam că am 
lucruri mai bune de cercetat decât mitologia antică. În contextul astrofizicii moderne, evidentele 
neajunsuri ale Genezei nu erau absolut nici o problemă pentru mine. Cosmologia era explicată nu de 
către un implauzibil mit al creaţiei, ci de către Big Bang, de expansiunea Hubble și de fundalul existent al 
microundelor cosmice. 

Desigur, cineva ar putea generaliza lumina în așa fel încât să însemne energie și astfel să facă o 
referire la Big Bang. Aceasta însă părea să fie mai mult o extensie, decât o relevaţie pentru mine. La urma 
urmei, Dumnezeu nu a spus „Să fie energie“. Ar fi fost ceva diferit. 


DERIVÂND POSTULATUL LUI NEWTON 


Prima mea bănuială că expresia înșelător de simplă „Să fie lumină“ ar putea de fapt să conţină un 
profund adevăr cosmologic mi-a apărut într-o dimineaţă înainte de plecarea mea pentru cercetarea ce 
urma să o realizez în Germania. Găsisem un mesaj destul de ciudat pe robotul telefonic lăsat dis-de- 
dimineaţă de către colegul meu Rueda, care de obicei era foarte chibzuit. Era foarte incitat de rezultatele 
unei analize matematice complexe pe care o buchisise, atât de incitat, încât simţise nevoia să-mi spună 
despre ea. Ce făcuse el, spunea mesajul, era să derive ecuaţia F = ma. Urma să-mi trimită detalii după 
sosirea mea în Germania. 

Agitaţia lui Rueda poate părea nepotrivită unui profan, la urma urmei, nu asta e ceea ce fac oamenii 
de știință? Derivă ecuaţii? Și una atât de simplă n-ar fi tocmai potrivită să îţi începi dimineaţa? Un fizician 
însă va avea însă o reacţie neîncrezătoare. De ce? Pentru că n-ar trebui să poţi să derivi ecuaţia F = ma! 
Această ecuaţie a fost prezentată de Newton ca un postulat în cartea sa Principia, punct de cotitură al 
fizicii moderne, în 1687. Un postulat este o lege pe care o asumi ca fiind adevărată, nu una pe care o poţi 
demonstra sau deriva. 

Mare parte a fizicii moderne rezultă din postulate precum acesta. Cum ai putea de exemplu să 
dovedești că unu plus unu este egal cu doi? Nu poţi. Asumi că numerele abstracte funcționează într-un 
anume mod, iar apoi derivi alte proprietăţi ale adunării din acea asumare de bază. Dacă într-adevăr 
reușești să derivi un postulat, poţi spune că ai săpat la un nivel mai adânc - ai găsit o cameră secretă în 
piramida cunoașterii. 

Cu toate acestea, am descoperit când am ajuns în Germania, că Rueda derivase într-adevăr 
fundamentala „ecuaţie a mișcării“ a lui Newton (F = ma) iar aceasta presupunea o înțelegere semnificativ 
diferită a uneia dintre cele mai fundamentale proprietăţi ale materiei - inerția. 


INERŢIA 


Newton - ca și toţi fizicienii de atunci încoace - au admis că toată materia posedă o masă proprie (m-ul 
din ecuaţia lui Newton). Masa unui obiect este o măsură a inerţiei sale, a rezistenţei sale la acceleraţie (a- 
ul lui Newton). Ecuația mișcării, cunoscută ca a doua lege a lui Newton, afirmă că dacă aplicăm o forță (F) 
unui obiect, obținem o acceleraţie (a). Cu cât masa (m) obiectului este mai mare, cu atât acceleraţia 
rezultată este mai mică pentru o anumită forță. Cu alte cuvinte, forța care e necesară pentru a accelera 
un puc de hochei astfel încât să atingă o viteză foarte mare, abia dacă clintește o mașină. Pentru orice 
forță dată, dacă m crește, a scade și viceversa. 

La ce anume, sau cui putem atribui acest atribut al masei inerte? Fizicienii vorbesc uneori despre un 
concept cunoscut ca „Principiul lui Mach“, dar acesta nu a fost niciodată dezvoltat cu succes și nu 
reușește să explice instantaneea acţiune-la-distanţă, care vine în directă contradicţie cu teoria relativităţii 
a lui Einstein. 

Derivarea lui Rueda era însă radical diferită. Conform analizei sale, masa devine efectiv o iluzie. 
Materia rezistă accelerației nu din cauză că posedă o proprietate înnăscută numită masă, după cum 
postulase Newton, ci din cauză că focarul zero exercită o forță ori de câte ori apare acceleraţia. Ca să 
punem aceasta în termeni oarecum metafizici - există un fundal, o mare de lumină cuantică (câmp 
electromagnetic al focarului zero) umplând universul, iar acea lumină generează o forță care se opune 
accelerației atunci când orice obiect fizic este împins. Acţiunea acelei lumini cuantice este ceea ce face ca 
materia să pară solidă, aparent stabilă, materie din care noi și lumea noastră suntem făcuți. 

A spune aceasta este una, dar a o demonstra științific este alta. Rueda își scrise notițele și mi le 
trimise. Am început să le scriu într-o lucrare și am sugerat să-l adăugăm și pe Hal Puthoff ca și co-autor, 
de vreme ce și el lucra în paralel și lucrase de asemenea la un studiu al gravitaţiei și inerţiei care 
născuseră unele din conceptele iniţiale ale lui Rueda. Ne-a luat un an și jumătate de verificat și reverificat 
calculele, scriind și rescriind constatările, editând și regândind dovezile înainte de a face public conceptul 
și prezentarea sa într-o publicaţie de profil. 

Ne-am intitulat lucrarea „Inertia ca o forță Lorenz a focarului zero“ și am trimis-o publicaţiei Nature, 


una din cele mai prestigioase publicaţii din domeniu. Nature a luat-o suficient de serios în calcul pentru a 
fi analizată de către echipa lor, dar au respins-o pe motiv că ar fi prea lungă pentru formatul lor. Lucrarea 
avea, la urma urmei, peste 125 de ecuaţii și trei anexe. Astfel că am trimis-o publicaţiei de prim rang în 
domeniul fizicii - Physical Review A, unde a fost supusă la o analiză și mai intensă. În cele din urmă a fost 
acceptată și a apărut fără nici o corectură. Revista Science a publicat un articol favorabil ipotezei noastre 
și chiar a pus imaginile noastre alături de cele ale lui Einstein și Mach - o companie destul de impetuoasă! 
Revista Scientific American a preluat apoi articolul. Am așteptat să vedem reacţii. Vor accepta oamenii de 
știință ipoteza noastră sau o vor respinge? 

Ei bine, în realitate nici una nici alta nu s-a petrecut. Privind în retrospectivă, experienţa ar fi trebuit 
să mă prevină că ne aventuraserăm în ape teoretice periculoase și că vom fi lăsaţi fie să ne scufundăm, 
fie să înotăm pe cont propriu. Într-adevăr, eu însumi aș fi adoptat o atitudine rezervată de a aștepta și a 
vedea ce petrece mai departe dacă aș fi fost în afara situaţiei. 


REACȚIA INERȚIALĂ 


Unele descoperiri se petrec pe neașteptate; altele sunt rezultatul unei perseverenţe excepţionale. 

Teoria quarcurilor, spre exemplu, a fost propusă în 1964. Dovada pentru existenţa celor două 
quarcuri care alcătuiesc protonul și neutronul - quarcurile de tip „sus“ și „jos“ - a apărut la începutul 
anilor 70. Pe la sfârșitul anilor 70, teoria se extinse la șase quarcuri, în trei perechi - sus-jos, farmec- 
straniu și top-bază. Cinci dintre aceștia șase fuseseră apoi detectaţi în urma experimentelor până prin anii 
90. Nu trebuia să fii cel mai abil cunoscător în fizică nucleară ca să ajungi la concluzia că urma să aibă loc 
o descoperire în acest sens. Quarcul „top“ fu în sfârșit descoperit la Fermilab după ani de efort. O echipă 
internaţională alcătuită din mulţi fizicieni au cheltuit zeci de milioane de dolari pentru a detecta ceva ce 
toată lumea știa de la început că trebuie să se afle acolo. O descoperire de acest fel este mai mult o 
confirmare a teoriei decât o adevărată descoperire - primită mai mult cu ușurare decât cu surpriză. 

Detectarea unor planete de mărimea lui Jupiter orbitând în jurul unor stele-sori anunţată la câteva 
luni mai târziu a fost cu siguranță o mai mare surpriză. Dar și aceasta, de asemenea, nu a fost complet 
neașteptată. Bazându-ne pe ceea ce astronomii cred despre formarea sistemului nostru solar, majoritatea 
colegilor mei considerau foarte probabil să existe planete în jurul altor stele. Erau însă frustrati că nu 
dispuneau de capacităţile tehnice de a le detecta. O serie de măsurători remarcabil de precise a 
traiectoriei unei stele datorate influenţei gravitaționale a unei planete mari au permis într-un final 
detectarea primelor planete extra-solare. Aceasta a fost o mare realizare, dar nu una complet 
neașteptată. 

Teoria noastră despre inerție era diferită. Apăru deodată, de nicăieri. Nu trata aspectele analizate într- 
o manieră ezoterică așa cum era preferată de către fizicienii particulelor. Propunea o variaţie asupra unei 
electrodinamici oarecare, calul de bătaie al fizicii (și a majorităţii tehnologiilor noastre). Adevărat, 
invocam vidul cuantic - cu siguranță un aspect ezoteric al fizicii moderne - dar explicaţia inerției ca o 
forță electromagnetică era total neașteptată și asumată ca o afirmaţie îndrăzneață. Poate ca o consecinţă 
a curajului ei, lucrarea noastră avu parte de o destul de mare publicitate. Chiar și unele ziare au publicat 
articole despre ea. Eu eram, desigur, foarte incitat și convins că teoria noastră va schimba lumea. 

Trebuia să știu mai bine de atât. Nu apărură mai multe reacţii la lucrarea noastră de la alți oameni de 
știință față de majoritatea altor zeci de mii de lucrări publicate anual în jurnalele de fizică și astrofizică. 
Astrofizicianul Martin Rees menţiona în cartea sa Înainte de început că „Un coleg mi-a spus odată că 
media numărului cititorilor unei lucrări științifice este de 0.6“. Personal îl cred. 

Pentru majoritatea fizicienilor, ceea ce propusesem era atât de neașteptat - poate chiar ciudat - astfel 
că luaseră o poziţie perfect înțeleasă de a aștepta și a vedea ce se petrece mai departe. Mai simplu spus, îi 
deranjaserăm încercând să le complicăm în mod gratuit viaţa. 

Privind în retrospectivă, cred că prezentarea noastră iniţială a fost puţin prea curajoasă. În lucrările 
ulterioare, discutam despre un câmp electromagnetic al focarului zero ca și contribuind la inerție, fără să 
o explice în mod complet. Un număr de cercetători au avut totuși și ieșiri publice în care ne criticau. 


Peter Milonni, un fizician de la Los Alamos National Laboratory, spunea că nu s-a gândit prea mult la 
ipoteza noastră, dar admite farmecul abordării noastre într-un sens invers. „Uneori, ideile greșite conduc 
oamenii la cele corecte“, spuse el publicaţiei Scientific American în luna mai 1994. 

Pe de altă parte, Paul Davies, un fizician proeminent și autor al unor numeroase cărți a comentat mai 
degrabă pozitiv despre abordarea noastră într-un articol dintr-un ziar australian. Acesta era un semn 
bun, venit din partea cuiva care se implicase profund în studierea vidului cuantic și a fizicii cadrelor 
accelerate. Paul Wesson, un astrofizician la Universitatea din Waterloo, din Canada, și o autoritate în 
domeniul legăturilor dintre lumile subatomice și cosmice, era încântat că cineva abordase problema 
inerției din nou. „Îmi place idea filosofică a ceea ce încearcă ei să facă“ spuse acesta unui reporter al 
publicaţiei Scientific American, „dar sunt sceptic în privinţa detaliilor“. Foarte bine. Inertia este, la urma 
urmei, o proprietate a domeniului cercetării ca și o proprietate a materiei. 


ÎN APĂRAREA TEORIEI 


Fără să intrăm prea mult în teoria fizicii moderne, să spunem totuși că vidul cuantic însumează mai 
mult decât doar energia electromagnetică a focarului zero. Există probabil alte focare zero și energii 
asociate cu interacţiunile slabe și puternice care sunt de asemenea parte a viziunii moderne a vidului 
cuantic. În final însă, este general acceptat astăzi că toate cele trei interacțiuni - electromagnetică, 
nucleară slabă și nucleară puternică - se vor dovedi a fi variaţii ale unui singur mare câmp unificat. Chiar 
dacă baza electromagnetică pentru masă se dovedește a fi doar o parte a poveștii, cu toate acestea, chiar 
și așa deschisesem poarta unei metode posibile de a manipula masa. Iar acest lucru era și este incitant. 
Posibilitatea de a modifica masa, inerția și gravitația trecuseră de la domeniul science-fiction-ului pur la 
ceva ce putea fi cât de cât studiat cu ajutorul fizicii reale. Lipsa unei reacţii profesionale la teoria noastră 
s-ar fi putut datora și faptului de a fi noi cei care am lansat această ipoteză. Eu nu sunt chiar un fizician; 
sunt un astronom și astrofizician. 

Aceste domenii, deși ar putea părea cam același lucru unui profan, există în lumi profesionale 
diferite. Avem societăți diferite, întâlniri diferite și publicaţii diferite. Eu eram considerat un străin în 
câmpul fizicii - deși un străin dintr-un domeniu foarte apropiat. 

Rueda, deși era un fizician bona fide, cu referinţe de la MIT și Cornell, petrecuse aproape două decenii 
cercetând teoria SED. Acest domeniu este într-o oarecare măsură lipsit de apreciere și uneori chiar 
greșit înţeles, deoarece abordează fizica cuantică într-un mod invers. Deși recunoaște că principiul 
incertitudinii al lui Heisenberg necesită ca fluctuațiile electromagnetice să posede energia focarului zero, 
SED stipulează că, cel puţin matematic, acest lucru se poate petrece în ordine inversă. Cu alte cuvinte, 
fluctuațiile electromagnetice ale câmpului energetic al focarului zero pot da naștere principiului 
incertitudinii al lui Heisenberg. Și imediat cum iei această abordare contrară, matematică, poţi face alte 
calcule folosind doar fizica clasică obișnuită pentru a deriva anumite fenomene cuantice. Aceasta o face o 
metodă foarte utilă pentru calcule. 

Înseamnă aceasta oare că fenomenele cuantice pot fi explicate în acest mod și prin urmare fizica 
clasică face fizica cuantică inutilă? Nu, este prea extremist. Nu există suficiente dovezi pentru aceasta. 
Ceea ce nu este prea bine înţeles, este că pentru fizicieni ca Rueda, SED este o metodă utilă, o tehnică 
analitică, nu o fizică alternativă. SED permite interpretări foarte clare, aproape intuitive ale efectelor 
care, în schimb, inspiră noi abordări și noi conexiuni între fenomenele care sunt de altfel ascunse în 
spatele unui voal aparent impenetrabil de legi cuantice. Această abordare ne-a permis să găsim ceva cu 
totul neașteptat - legea inerţiei - folosindu-ne de matematicile teoriei SED. Publicaţia Science ne-a numit 
lucrarea „o afirmaţie mare bazată pe o teorie obscură“. 

Criticile ne-au înțepat, desigur, dar au fost valoroase. Ca urmare a acestora, am căutat în mod 
constant activ feedback, am căutat să depistez eventualele defecte, căutând să nu fi trecut nimic cu 
vederea pe măsură ce prezentam aceasta în colocvii colegilor cercetători. Am început să am discuţii 
despre teorie, imediat cum aceasta a fost publicată. 

Era oarecum provocator să prezinți o teorie potenţial revoluţionară asupra unor aspecte 


fundamentale din fizică față de expunerea unor aspecte din astrofizică cu care eram obișnuit. M-am 
cutremurat la gândul că am uitat aproape toată fizica pe care o știam cândva, pe vremea când eram un 
absolvent isteț. Am fost bombardat cu cele mai grele întrebări de către audienţe de prim-rang în cetăţi ale 
ortodoxiei precum Oxford, Institutul Heisenberg din Munchen, Institutul Max-Planck din Garching sau 
Stanford. A fost îmbucurător să primim atâtea invitaţii și să vedem oameni de știință ce veneau să 
audieze expunerea noastră. Notorietatea pe care am câștigat-o a avut și un efect negativ însă. 

Tot felul de teorii care de care mai colorate au început să îmi parvină prin scrisori sau prin email. 
Studenţii vroiau să știe daca ar putea verifica teoria printr-un proiect științific (tare mi-aş fi dorit 
aceasta!). M-am găsit acuzat pe Internet că aș fi un conspirator ce urmărea să predea controlul puterilor 
necunoscute ale eterului laboratorului Lockheed. Sunday Telegraph din Londra susținea chiar că „am 
descoperit cheia levitaţiei prin aer“. După cum ar spune prietenii mei englezi - „Oh, dear!“. Nu am apărut 
niciodată la emisiunea Bună dimineața America, dar cred că unele false povești despre descoperirea 
noastră au îndepărtat o parte din oamenii de știință. 


UN SPRIJIN DE LA NASA 


În domeniul științific este esenţial să existe și verificări independente. O teorie poate fi verificată 
independent în două moduri. În abordarea preferată, alți oameni de știință refac analiza, căutând greșeli 
în presupuneri sau în tehnică, iar apoi ajung la același rezultat. Aceasta, desigur, necesită ca alți oameni 
de știință să ia suficient de în serios teoria pentru a garanta confirmarea. O altă abordare este să obţii 
exact aceleași rezultate într-o manieră complet independentă. Aceasta este ce, în generalizata lipsă de 
acceptare a teoriei, am fi putut face - și am făcut-o - chiar noi. 

În timp ce Rueda își ocupa timpul căutând diverse metode și analizând posibile aspecte ale unei 
abordări complet independente a teoriei, eu am căutat să asigur finanţarea necesară pentru a sprijini 
efortul care ar fi fost cerut de către dezvoltarea unui asemenea concept. Amândoi știam că această 
activitate va necesita mult timp și bani. Rueda avea un program foarte încărcat predând la California 
State University din Long Beach. Eu lucram ca cercetător la Solar and Astrophysics Laboratory din 
Lockheed. Proiectele de cercetare pe care le investigam, depindeau de finanțare și eram deja destul de 
ocupat. Aveam contracte NASA de cercetare pentru analiza astrofizică a razelor-x și a emisiilor 
ultraviolete extreme din coroanele sau din semnalele luminoase ale stelelor. Lucram împreună cu un 
expert în optică dezvoltând un concept pentru un observator orbital cu ultraviolete pe care urma să îl 
propunem, împreună cu Universitatea Southern California, ca un proiect de 300 de milioane de dolari 
celor de la NASA. Singura cale prin care aș fi putut verifica conceptul inerției era să obțin o finanțare 
oficială, aceasta în condiţiile în care devenise din ce în ce mai dificil să se finanţeze proiecte pe termen 
lung. Conducerea de la Lockheed era prea puţin interesată de proiecte pe termen lung, în afara celor care 
dădeau rezultate imediate. Sincer, nu îi puteam învinovăţi pentru aceasta. 

Fizica și astrofizica, din câte am observat eu, sunt alcătuite din comunităţi destul de diferite de 
cercetători. Din perspectiva mea, am aflat că astrofizica este mai puţin rigidă și mai tolerantă la ideile 
neortodoxe decât fizica. La urma urmei, ne aflăm într-un univers foarte mare, plin de surprize ciudate. 
Cariera mea și reputația mea s-au orientat complet către lumea astronomiei și a astrofizicii. Sunt un 
membru al American Astronomical Society, al European Astronomical Society și al International 
Astronomical Union; sunt chiar și membru al Royal astronomical Society și un membru asociat al 
American Institute of Aeronautics and Astronautics. Cu toate aceste afilieri (și taxe de plătit), nu am avut 
nevoie să ma alătur unei societăți de cercetare în fizică. Pentru a ţi se încredința finanţare pentru 
cercetare, ai nevoie de credibilitate și o recunoaștere a numelui printre oamenii de știință care judecă 
cererile de finanţare. Când am trimis o propunere de finanţare biroului de fizică al National Science 
Foundation pentru a continua investigația noastră teoretică, aceasta a fost respinsă fără menajamente. 

Astfel că mi-am îndreptat atenţia către NASA, o agenţie pentru care însemnam ceva. Când NASA a 
lansat o provocare pentru programe de cercetare inovative, am decis să îmi încerc șansele și să le trimit 
propunerea noastră, dându-i o formă mai în genul NASA, dar fără să mă aștept la prea mult. În trecut, 


avusesem succes concurând pentru timp preţios de observare pe numeroșii sateliți de cercetare NASA: 
International Ultraviolet Explorer, Einstein X-ray Observatory, Exosat, ROSAT, Extreme Ultraviolet 
Explorer și Advanced Satellite for Cosmology and Astrophysics (ASCA) și am obținut bani de cercetare 
care mi-au permis să duc la bun sfârșit proiecte științifice și să public lucrări bazate pe datele acelor 
misiuni. Fusesem de asemenea în comitetul NASA care evalua și judeca propunerile colegilor mei. 

De această dată însă, înregistrarea unei asemenea cereri era riscantă; era mai mult în joc decât 
refuzul. Cererile de finanţare nu se fac așa ușor, într-un mediu competitiv al unei cercetări moderne. 
Într-o anumită măsură, fiecare asemenea propunere îți pune reputaţia în joc. Vestea se împrăștie rapid 
dacă „o dai în bară“, sau mai rău, dacă te implici în ceva care pare prea neortodox. Și probabil deja 
patinam pe gheaţa subțire datorită faptului că eram editor al Journal of Scientific Exploration, un jurnal 
academic dispus să ia în discuţie subiecte controversate care nu puteau fi discutate în publicaţiile 
consacrate. 

Astfel, la un an după ce lucrarea noastră a apărut în Physical Review A, am înregistrat cererea la NASA 
cu mine ca cercetător principal și Rueda ca și co-cercetător. 

De obicei, ia destul de mult timp pentru ca o propunere ca a noastră să fie evaluată. Știam că ar putea 
trece luni până ce aș fi aflat dacă am avut succes sau nu. Am încercat să mi-o scot din minte, spunându- 
mi că vom merge înainte indiferent de rezultat. Nopțile și weekend-urile ne aparțineau și ni le petreceam 
după cum doream. Nu conta că stăteam un interval aproape egal de timp acasă ca cel de la laborator 
lucrând la diverse proiecte, inclusiv obligaţiile mele editoriale dintre care, îndrăznesc sa apreciez, unele 
erau destul de serioase, și mai compuneam și cântece cu soția mea - Marsha, o cântăreaţă talentată. Cu 
toate acestea, știam că fără finanţarea NASA, ar fi fost dificil să mergem mai departe într-un mod credibil. 

Dacă să spunem, concurezi pentru proiectarea și construirea unei misiuni spaţiale majore, precum 
Mars Global Surveyor, spre exemplu, în valoare de milioane de dolari, ai putea primi un telefon într-o 
bună zi de la unul din directorii știinţifici de la cartierul general al NASA spunând „Felicitări, după o 
evaluare aprofundată, am selectat propunerea ta pentru finanțare“. Pentru studiile și investigaţiile 
obișnuite pe care NASA le finanţează, o scrisoare (sau în zilele noastre - un email) poartă răspunsul - 
pozitiv sau negativ. Personal am primit amândouă tipurile de scrisori de-a lungul carierei mele, în 
măsură egală, cred. 

În propunerea noastră legată de inerție, cerusem aproape patru sute de mii de dolari pentru a sprijini 
un studiu pe o perioadă de trei ani, un nivel destul de tipic pentru o investigaţie teoretică, suficient de 
mulţi bani, dar nu foarte mulți. Am fost foarte surprins când am primit un telefon târziu într-o dimineaţă 
de vară, la șase luni după înregistrarea cererii de la unul din directorii pe care îi știam de la sediul general 
al NASA, spunându-mi că cererea noastră neobișnuită a fost discutată între mai mulţi directori și că 
aceștia deciseră să ne dea o șansă aprobând finanțarea integrală, până la ultimul cent. 

Am primit finanţare și am avut rezultate. Am publicat două noi lucrări care confirmau că inerția 
materiei poate fi urmărită înapoi până la focarul zero. Nu numai că abordarea noastră din acele lucrări 
era complet diferită de cea a lucrării originale, ci matematica era mai simplă și fizica mai completă - cea 
mai dorită combinaţie. Mai mult decât atât, analiza originală folosise fizica Newtoniană clasică; analiza 
cea nouă folosise fizica relativistă Einsteiniană. 

Acest aspect era important. În loc de ecuaţia newtoniană F = ma, am derivat o versiune mai 
complicată de patru vectori a acestei ecuaţii folosită în special în teoria relativităţii. Aceasta era ca o nouă 
asigurare de vreme ce dacă nu am fi fost în stare să o facem în acest mod, ar fi ridicat semne serioase de 
întrebare asupra conceptului de bază. 


£ În fizica teoretică, Stochastic Electrodynamics (SED) este o versiune a electrodinamicii clasice care postulează existența unui câmp de 
radiații clasice invariante Lorenz, având proprietăţi statistice asemănătoare cu cele ale câmpului electromagnetic al focarului zero din 
electrodinamica cuantică. Nu există o acceptare generală a acestei abordări 


Capitolul 8 
PE URMELE LUMINII 


Este încă prea devreme să spunem dacă istoria ne va susține argumentele în legătură cu originea 
inerției. Dacă avem dreptate, dictonul „Să fie lumină!“ este o afirmaţie plină de profunzime (așa cum ne- 
am și aștepta de la autor). Inerţia este o proprietate a materiei care îi conferă soliditate; ea dă lucrurilor 
substanţă. Conexiunea propusă între focarul zero și inerție, de fapt, sugerează că lumea stabilă a materiei 
este susținută în fiecare clipă de fundamentul ei, marea de lumină cuantică. 

Aceasta sugerează o întrebare. Dacă un fundal de lumină este realitatea fundamentală care sprijină 
universul nostru fizic, cum apare acest univers spatio-temporal din perspectiva unui fascicul de lumină? 
În alte cuvinte, cum ar arăta lumea dacă ne-am mișca cu viteza luminii? Legile relativităţii sunt foarte 
clare în această direcție. Dacă ai putea să te mişti cu viteza luminii, ai vedea spaţiul micșorându-se și 
concentrându-se într-un singur punct, și tot timpul s-ar condensa într-o secundă. În cadrul de referință al 
luminii nu există timp și spațiu. 

A spune că lumea materială obișnuită - realitatea noastră tridimensională cu trecerea neîncetată a 
timpului - este susținută de o formă de lumină care ea însăși nu experimentează spaţiul ori timpul poate 
să sune mistic. Dar cu toate acestea cercetările sugerează faptul că aceasta este o afirmaţie validă, 
cuantificabilă a fizicii bazată pe teoria focarului zero a electrodinamicii stocastice și pe teoria relativităţii 
speciale a lui Einstein. 

Devine chiar și mai incitant. Din punct de vedere cuantic, lumina vine în mănunchiuri de energie 
numite fotoni. Să luăm în considerare un singur foton. Din momentul în care este creat, demarează cu 
viteza luminii până lovește vreun obiect și este absorbit sau anihilat. Cel puţin așa ni se pare nouă. 

Dacă privim pata vagă de pe cerul înstelat care este de fapt îndepărtata și imensa galaxie Andromeda, 
vedem o lumină căreia din punctul nostru de vedere i-a luat 2 milioane de ani să traverseze imensul 
spaţiu intergalactic înainte să fie absorbită de retina noastră și să fie transformată în imagine. Din punctul 
de vedere al unei raze de lumină lucrurile sunt diferite. În loc să fie radiat de o stea din galaxia 
Andromeda și apoi să facă toată această cursă prin spaţiu care durează 2 milioane de ani, fiecare foton se 
vede pe sine, metaforic vorbind, ca fiind născut și absorbit instantaneu de retina noastră. Este o singură 
săritură care nu poate fi apreciată temporal, conform teoriei speciale a relativităţii. Pentru că în cadrul de 
referință al unei particule care se mișcă cu viteza luminii, toate distanţele sunt reduse la zero și timpul nu 
mai are importanţă. Din perspectiva lui, fotonul de lumină sare instantaneu dintr-o parte în alta pentru 
că distanţa nu are nicio importanţă în existența sa. Aproape ca putem spune că fotonul a fost creat 
tocmai pentru că are unde să aterizeze, și într-o secundă, a sărit dintr-o parte în alta, chiar în decursul a 2 
milioane de ani lumină, așa cum se vede din perspectiva noastră. 

Este posibilă existenţa unui foton care nu are încotro să se îndrepte? Deși ar putea să sune ca și koan- 
ul budist - Care este sunetul unei singure palme care aplaudă? Ceea ce spune un bărbat poate să mai pară 
greșit dacă nu este nicio o femeie care să audă? - este o întrebare serioasă care nu a primit niciun 


răspuns, nici în fizică, nici în metafizică. Dacă îmi aprind lanterna și o îndrept către cerul nopţii, n-am nici 
cea mai vagă idee despre locul unde vor ajunge fotonii de lumină. Într-un fel, îi pot face să apară și să se 
îndrepte oriunde. Dar pentru un foton trebuie să se petreacă un salt instantaneu spre undeva. Dacă nu 
există acel undeva, cum se poate el angaja într-o călătorie cu un singur sens spre nicăieri? 

Eu susțin faptul că trebuie să existe o semnificaţie profundă în această realitate fizică - un adevăr 
profund despre interconexiunile simultane dintre toate lucrurile care ne fac semn să mergem mai 
departe în căutarea noastră în ceea ce privește o înțelegere mai bună și mai adevărată a naturii 
universului și a originii spaţiului și a timpului - acele fenomene iluzorii pe care le simţim ca fiind atât de 
adevărate pentru noi. 


LUMINA CREAȚIEI 


Relativitatea specială este un domeniu foarte profund și subtil al fizicii. Teoria relativității speciale a 
lui Einstein se bazează pe proprietăţile luminii. În timp ce lumina nu experimentează în cadrul ei de 
referință spaţiul și timpul, măsura semnalelor luminoase definește spaţiul și timpul în cadrul nostru de 
referință. Să luăm în discuţie următorul paradox. 

Semnalele radio sunt o formă de lumină - lumină cu o lungime de undă foarte mare. Să ne imaginăm 
că am vrea să transmitem un semnal către sistemul solar Alpha Centauri, emis de un transmiţător cu 
viteza luminii - 300,000 km pe secundă. Acum să ne urcăm în nava noastră interstelară, să accelerăm 
până la jumătate din viteza luminii, urmărind undele radio. Cât de rapid se mișcă razele acelea în raport 
cu noi în timp ce le urmărim cu jumătate din viteza lor? Răspunsul paradoxal este: tot cu 300,000 km pe 
secundă. Și noi accelerăm până la 90% din viteza luminii. Razele se îndepărtează de noi tot cu viteza 
luminii. Și chiar dacă ajungem la 99% din viteza luminii, ele tot cu viteza de 300,000 de km pe secundă se 
îndepărtează de noi. 

Acest paradox devine și mai misterios atunci când luăm în calcul și faptul că acel coleg al nostru care 
a rămas în spate, lângă transmiţător, „vede“ de asemenea razele mișcându-se cu 300,000 de km pe 
secundă, chiar dacă el stă pe loc și noi ne deplasăm cu 99% din viteza lor. Și mai mult de atât, în timp ce 
noi ne deplasăm cu 99% din viteza luminii, el ne vede deplasându-ne cu doar 3000 de km pe secundă mai 
încet decât razele, deși noi percepem razele ca deplasându-se tot cu 300,000 de km pe secundă față de noi. 
Paradoxurile abundă, dar ele sunt toate rezolvate de interconexiunile realizate între timp și spaţiu în 
geometria cu patru dimensiuni. Credeţi-mă pe cuvânt! 

Spaţiul și timpul nu sunt fenomene distincte, așa cum ne par nouă în viaţa de zi cu zi. Nu-mi pot 
imagina că aș putea confunda un interval de timp de 10 secunde cu o distanţă de 16 km, dar de fapt, legile 
relativității prezic fix acest lucru atunci când vine vorba de mișcarea relativă - și totul se reduce la 
semnificația fundamentală atribuită luminii în teoria relativității. 

Nu trebuie să revelăm aici misterele relativității speciale. Există o mulțime de cărţi care ne pot 
lămuri. 

Eu cred că teoria relativităţii speciale modifică datele pe care le deţine fizica tradiţională. În locul unui 
spaţiu și unui timp umplute cu un eter care susține epifenomenul luminii, lumina devine elementul 
fundamental al cărei propagare determină curgerea timpului și măsurarea distanțelor. Aproape că 
putem spune că lumina creează spaţiul și timpul. Vreau să sugerez faptul că lumina, sub forma unui 
universal focar zero electromagnetic, creează deasemenea și susține lumea materială care umple spaţiul 
și timpul. În acest context cuvintele, „Să fie lumină!“ ar putea să exprime mai mult decât o mitologie 
poetică până la urmă. 


CABBALA 


Cutremurul ce a avut loc în Loma Prieta, care a afectat serios clădirea în care lucram în Palo Alto și 
care mi-a trimis colegii pe sub birouri printr-o ploaie de obiecte, a fost un punct de cotitură în existența 
mea. Undele seismice ale cutremurului au avut ca focar zona care înconjura laboratorul și acele clădiri 
ce păreau solide, într-o zonă sigură și liniștită din Palo Alto, s-au ondulat ca valurile oceanului. 


Clădirea Lockheed a fost declarată nesigură și colegii mei și cu mine am fost mutati într-o clădire din 
apropiere, într-o parte mai puţin atrăgătoare a orașului, aproape de șinele de cale ferată. Noul meu birou 
temporar era de fapt un mare depozit fără ferestre. Gândul de a petrece luni de zile muncind într-un 
asemenea spaţiu era unul care îţi putea provoca ușor o depresie. Nu mă mai grăbeam să ajung la lucru 
după masa de prânz și petreceam mult timp plimbându-mă prin jurul biroului și vizitând foarte des o 
librărie din apropiere. 

Într-una din zile, căutând printre rafturi, am găsit o carte numită „Cealaltă biblie“, care este o colecţie 
de scripturi antice care nu au ajuns să fie introduse în Biblia așa cum o știm noi astăzi. Multe texte antice 
fac parte din ceea ce se numește pseudepigrapha, texte cu caracter biblic care nu sunt incorporate în 
Vechiul Testament canonic. Unele dintre tradiţiile religioase includ câteva din aceste texte în canonul 
acceptat; nu există o înțelegere clară și unitară între diferite tradiţii religioase în ceea ce privește 
conținutul definitiv al Bibliei. 

Când am deschis-o, am dat peste un pasaj surprinzător într-un din textele cunoscut ca Haggadah, o 
colecție de legende din Cabbala iudaică. Textul părea să ofere o perspectivă asupra primului rând din 
Geneză, „Să fie lumină“, care pentru un om de știință nu prea are sens. Așa cum am spus mai devreme, 
cum ar putea lumina să fie creată în „prima zi a creaţiei“, având în vedere că soarele și luna și celelalte 
stele - sursele evidente de lumină de pe cer - au fost create în cea de-a patra zi? Ca un astrofizician, 
bineînțeles că am destituit cosmogonia divină ce a durat șapte zile, așa cum e prevăzută în Geneză, 
inclusiv orele suplimentare din ziua a șasea. Dacă chiar îţi dorești să interpretezi lucrurile așa, poţi 
oricând să privești zilele ca eoni, de miliarde de ani dacă e nevoie. Problema cu Geneza e mai importantă 
totuși: lucrurile din departamentul „să fie lumină“ erau fatalmente în dezordine. 

Remarcabilul pasaj din Haggadah pune în discuţie ceea ce pare atât de lipsit de sens în Geneză. Ca și 
cum ar vrea să explice cu răbdare celor proști (astrofizicienilor, presupun) care par să nu înţeleagă, 
Haggadah afirmă cu sinceritate: „Lumina creată la început nu este aceeași cu lumina emisă de Soare, 
Lună, și alte stele, care au apărut doar în a patra zi.“ 

E ca și cum autorul antic ar fi anticipat obiecțiile moderne aduse pasajului din Geneză: bineînţeles că 
nu ai cum să dispui de lumină înainte ca ea să vină de la soare, lună și alte stele; este ridicol, și chiar și eu, 
scriind aceasta cu catralioane de ani în urmă, ca un ignorant în domeniul științei, știam aceasta. Apoi 
spune: Dar să vă spun, este vorba de o altă lumină. 

Pasajul continuă: „Lumina din prima zi era una care permitea omului să vadă lumea de la un capăt la 
altul dintr-o singură privire. Anticipând răutatea generaţiilor păcătoase ale potopului și Turnul Babel, 
care nu au meritat să se bucure de binecuvântarea unei asemenea lumini, Dumnezeu a tăinuit-o, dar în 
lumea ce va veni, ea va apărea celui pios în toată gloria ei de la început.“ 

Acest pasaj este pur și simplu uimitor. Se menţionează chiar această putere ascunsă. Și ca și în pasajul 
din Geneză, lumina este din nou implicată ca o cheie în descoperirea procesului creaţiei în sine. Dar 
poate aceasta însemna ceva real și substanţial? Poate fi vorba despre ceva mai mult decât despre o 
simplă alegorie antică? 


BIG BANG-UL 


Știința tradițională plasează originile cosmosului acum 14 miliarde de ani, prin teoria Big Bang-ului. 
Problema care nu a fost totuși pusă în discuţie de către această teorie este următoarea: ce a provocat Big 
Bang-ul? Care sunt originile materiei primordiale a exploziei și când a început timpul? Nu există nici un 
răspuns acceptat în unanimitate la aceste întrebări. Unii dintre oamenii de știință spun că pur și simplu 
nimeni nu știe și admit că aceste întrebări sunt dincolo de scopul științei. Alţii iau o poziție mai fermă, 
susținând că aceste întrebări sunt lipsite de sens și că e ca și cum ai întreba cum ar arăta un pătrat 
rotund, ori ce gust are culoarea roșie. 

În mod ironic, totuși, aruncând aceste întrebări dincolo de logică și de scopul științei, știința, într-un 
anumit fel, admite posibilitatea ca elucidarea acestui mister să presupună cercetarea dincolo de legile 
științei, cel puţin dincolo de cum sunt ele definite astăzi. Desigur, acest drum ne duce direct în domeniul 


creației și al religiei - o abordare pe care oamenii de știință nu o pot suferi. 

Să presupunem, de dragul discuţiei, că referința făcută despre lumină din Haggadah este într-un fel 
relevantă pentru crearea universului în teoria Big Bang-ului. Ce ar presupune aceasta în termeni 
științifici? O posibilitate ar fi, desigur, era dominată de radiaţii a universului ce a urmat Big Bang-ului. 
Calculele moderne arată că în primii 300,000 de ani universul a fost golit de materie stabilă, dar umplut 
cu radiaţii electromagnetice. 

Din nou, de dragul discuţiei, să presupunem că o referință antică despre lumină este echivalentă cu 
una modernă despre câmpurile electromagnetice. La urma urmelor, lumina vizibilă este parte din 
spectrul electromagnetic, și singura diferență dintre microunde, infraroșii, lumina vizibilă, ultraviolete, 
raze X și emisiile de raze gamma este lungimea de undă, ori energia echivalentă implicată. Toate sunt o 
formă de radiaţie electromagnetică; într-un sens mai larg toate sunt lumină. 

La o primă privire aceasta este o interpretare plauzibilă. Lăsând la o parte întrebările legate de felul în 
care au fost revelate aceste cunoștințe și cui, este natural să echivalăm lumina Genezei cu radiaţia 
electromagnetică ce acompania mingea de foc primordială a Big Bang-ului revelată de calculele moderne 
și de observaţiile astrofizice. 

Dacă luăm ad litteram pasajul din Haggadah, totuși, o să avem o problemă. Nu există nicio 
posibilitate de a „vedea lumea de la un cap la altul dintr-o singură privire“, nici măcar în principiu, din 
moment ce caracteristica principală a erei universului dominate de radiaţii este opacitatea, exact opusul 
vizibilităţii de la un cap la altul. 

Cosmologul Joseph Silk#, în Big Bang, notează: 


Desigur, nu putem observa mingea de foc primordială, și chiar observarea ei directă de către un 
ipotetic observator uman, ar fi fost imposibilă, pentru că universul nu a devenit transparent decât 
după 300,000 de ani. Observarea directă a universului nu ar fi fost posibilă până când densitatea și 
temperatura nu ar fi scăzut până în punctul în care materia s-ar fi putut forma și astfel radiaţia să 
fi ajuns să se propage liber. Înainte de trecerea celor 300, 000 de ani, observarea universului 
timpuriu ar fi fost ca și cum ai încerca să cercetezi o ceață densă. 


Această contradicţie dintre „revelat“ ori spiritual și proprietăţile calculate științific ale universului ne 
sugerează că suntem pe drumul greșit. Mulţi oameni de știință ar atribui această contradicție naturii 
mitice a legendei antice. 

Mai mult de atât, sfârșitul erei radiaţiilor este în trecutul îndepărtat la o distanţă de 14 miliarde de ani 
(depinde de valoarea constantei lui Hubble) și reminiscenţele ei sunt cu fiecare minut mai slabe, dar clar 
vizibile oamenilor de știință astăzi ca și fundalul de microunde cosmic de 2.7 grade, semnalul radio 
indicator rămas în urma Big Bang-ului, ce pătrunde întregul univers. 

Pe de altă parte, se poate ca această referinţă să fie făcută în legătură cu altă radiaţie universală a 
luminii, care nu își are originea în soare, lună sau stele, ci mai degrabă în focarul zero electromagnetic 
care poate fi implicat în originea proprietăţilor materiei într-un mod fundamental. Poate că există un 
indiciu important aici - o pătrundere în însuși procesul creaţiei. 


* Joseph Ivor Silk (născut pe 3 decembrie 1942) este un membru de onoare al Universităţii din Oxford. A studiat matematica la 
Universitatea din Cambridge (1960-1963), și-a obținut doctoratul în astronomie la Harvard în 1968. Este un membru de excelenţă al New 
College, Oxford și membru al Royal Society. În 2011, i-a fost acordat premiul Balzan pentru lucrările sale asupra Universului timpuriu. 
Silk a ţinut peste 200 de conferinţe și lecturi, orientate în principal asupra formării galaxiilor și a cosmologiei. 


Capitolul 9 
DUMNEZEU ȘI TEORIA TOTULUI 


Dacă există o explicaţie pentru originea universului, insistă oamenii de știință, cu siguranţă trebuie 
să rezide în domeniul fizicii. În cartea sa „O scurtă istorie a timpului“, Stephen Hawking! reflectă asupra 
posibilităţii de a descoperi o teorie completă în fizică care ar putea, într-un sfârșit, să explice totul. Un 
aspect al acestei abordări îl găsesc cumva descurajator. El scrie: 

Dacă noi chiar am descoperi o teorie completă... abia atunci am putea cu toţii - filosofi, oameni 

de știință, și chiar oameni obișnuiți, să luăm parte la discuţii legate de întrebarea fundamentală 

referitoare la existența noastră și a universului. Dacă am găsi răspunsul la această întrebare, 

acesta ar fi triumful fundamental al rațiunii umane - pentru că atunci am cunoaște mintea lui 

Dumnezeu. 

Săpând foarte adânc în domeniul fizicii, Hawking sugerează că vom descoperi reguli pe care chiar și 
Dumnezeu trebuie să le respecte. Legile sfinte ale fizicii, insinuează el, sunt primordiale; rațiunea noastră 
magnifică va triumfa într-o zi în a ne revela toate acele diamante sclipitoare ale cunoașterii care ne vor 
aparţine din acel moment. În acea zi glorioasă, susţine el, vom cunoaște limitele pe care fizica i le pune 
chiar și lui Dumnezeu. 

Dumnezeul lui Hawking pare să fie un fel se super-președinte al unei Societăți Regale - foarte deștept, 
dar totuși limitat de legile fizicii și destul de accesibil pentru a purta niște discuţii destul de interesante cu 
Hawking. Acesta, cineva ar putea crede, ar putea face și câteva propuneri folositoare despre cum se poate 
perfecționa starea universului - niște lucruri pe care Dumnezeu poate că le-a trecut cu vederea când a 
trasat planurile creației. 

Teoria existenței lui Dumnezeu pe care o prezint în această carte, îmbinată cu ipoteza inerției focarului 
Zero, sugerează o perspectivă destul de diferită. Nu se aseamănă cu cea a lui Hawking, o teorie 
limitatoare despre Dumnezeu în legătură cu existenţa universului. Este mai degrabă o înţelegere asupra 
procesului creației însuși. Cum se manifestă acest univers fizic? Cum sunt definite caracteristicile 
spaţiului și ale timpului? Cum sunt create și susținute proprietăţile materiei? Teoria mea, mai pe scurt, 
propune să privim legile fizicii ca pe o manifestare a ideilor lui Dumnezeu, nu ca pe limitele potenţialului 
creator divin. 


DUMNEZEUL DE DINCOLO DE MATERIE 


Ne petrecem viaţa într-o lume a materiei. Întâlnim corpuri solide, lichide, și gazoase - toate fiind 
diferite stări ale materiei. Ne identificăm cu corpul nostru, care este făcut din materie. Suntem atât de 
obișnuiți să echivalăm realitatea cu materia încât, chiar dacă noi credem într-o viață de apoi, ne este greu 
să ne imaginăm că poate fi ceva diferit de o lume cvasi-materială. Istoria religiei este plină de 
reprezentări ale lui Dumnezeu ca fiind o ființă supra-materială, și a raiului ca fiind literalmente un spaţiu 
în cer. Undeva printre norii cerești (sau printre nebuloase) trebuie să existe un palat divin locuit de o 


zeitate cu barbă - o încrucișare curioasă între un aspru bătrân patriarh și un binevoitor Moș Crăciun. În 
acest imaginat paradis, Dumnezeu ar putea la fel de bine să joace o partidă de golf cu sfinții mai vârstnici, 
într-o expansionată Grădină a Edenului și, dacă ar fi catolic și nu baptist, ar putea să se bucure de câteva 
pahare la sfârșitul zilei. 

Spun toate acestea în mod umoristic - și sper să nu jignesc pe nimeni - pentru a evidenția faptul că 
orice viziune asupra unui Dumnezeu care este pur și simplu o extrapolare a lumii fizice este, a priori, 
sortită absurdităţii. Argumentul conform căruia un Dumnezeu material a creat universul nu poate decât 
să ne limiteze perspectiva și să ne facă să ne învârtim în jurul cozii. Până la urmă, dacă Dumnezeu este 
făcut din materie - chiar și dintr-un fel se „supermaterie“ - atunci cine a creat materia? În mod logic, 
trebuie să postulăm un creator superior pentru clubul country din paradis. Atunci de ce să nu începem în 
mod logic de la început... adică de la marele șef? 

Cea mai fundamentală proprietate a materiei este masa. Masa face ca lucrurile să fie solide, 
substanţiale, perceptibile simţurilor. Așa cum am sugerat, oricum, masa poate să fie o iluzie. 
Caracteristica ce o definește - rezistența la acceleraţie - poate fi, de fapt, înrudită cu un fenomen 
electromagnetic. Această posibilitate intrigantă ne solicită să reexaminăm câteva vechi idei despre felul 
în care sunt conectate lumea materială și lumea imaterială transcendentă. Cum ne afectează această 
ipoteză fizică cercetările despre originea și natura realităţii fizice, și despre creaţie și începutul timpului? 


DUMNEZEUL MANIFESTAT 


Haideţi să începem prin a examina ceea ce eu numesc viziunea asupra creaţiei „de sus în jos“ - 
creația conform Genezei, Cabbala-ei, și altor texte religioase. O clară înţelegere a acestei viziuni 
tradiţionale ne va ajuta în timp ce explorăm ceea ce ce va dovedi a fi viziunea „de jos în sus“ asupra 
creaţiei așa cum o sugerează ipoteza inerției focarului zero. În alte cuvinte, când vine vorba de creaţie, 
„de sus în jos“ este revelaţie, iar „de jos în sus“ este fizică - dar este vorba de aceeași creație. 

Și ca să clarificăm ceea ce ar trebui să fie evident pentru oricine, prin a ne referi la Dumnezeu ca la 
„El“ nu urmăresc să implic faptul că ar avea vreun gen. Dumnezeu ca și creator al arhetipurilor masculin 
și feminin și al ființelor nu poate fi identificat cu vreunul din aceste genuri; dacă esența ambelor genuri 
vine la de Dumnezeu, ele trebuie să fie într-un anumit fel atribute ale lui Dumnezeu Creatorul, ale 
Dumnezeului manifestat. 

Folosesc termenul „Dumnezeul manifestat“ tocmai pentru a mă referi la Dumnezeu ca la Creator. 
Tradițiile esoterice ne spun că înainte de orice început sau sfârșit, Dumnezeu, nemanifestat, pur și simplu 
este. Punct! Nimic altceva nu mai poate fi spus cu certitudine despre acest Dumnezeu nemanifestat. Ateii, 
pe de altă parte, ne spun cu siguranță că Dumnezeu, manifestat sau nemanifestat, pur și simplu nu este. 
Eu nu sunt de acord, și cum nu este obiectivul meu să ofer dovezi pentru ceea ce nu poate fi dovedit, ci 
mai degrabă să ofer sugestii în legătură cu o nouă înţelegere asupra originii și naturii lumii fizice, care în 
viziunea mea este creată de un Dumnezeu, pur și simplu voi trece la fapte. Dar este important să ne 
amintim că tot ceea ce urmează este cumva o aproximare, un supliment inadecvat și incomplet la 
singura și adevărata realitate a faptului că în cele din urmă „Dumnezeu pur și simplu este“. 

Țesătura vieţii este constituită din aproximări și nu din certitudini. În fiecare zi ne confruntăm cu 
situaţii, fapte, cereri, dovezi, circumstanţe și contradicții. Din toate acestea - și chiar în mijlocul acestui 
circ al vieţii - noi tragem niște concluzii așa cum putem noi mai bine. Este momentul potrivit să investim 
într-un fond comun? Este momentul potrivit să demisionez? Ar fi bine să cumpăr această casă? Este 
momentul să schimb vechea mașină? Să mă căsătoresc? Să am copiii? Chiar și a nu lua o decizie este o 
decizie în sine. Înțelegerea pe care eu o ofer este un fel de aproximaţie - o expunere cumva inadecvată și 
incompletă a certitudinii mele personale că există un Dumnezeu nemanifestat. 

Dumnezeu nemanifestat este mai puţin decât nimic și în același timp mai mult decât totul. El este 
mai puţin decât zero și în același timp mai mare decât infinitul. Orice atribuit am pune pe seama lui este 
greșit, și orice atribut îi putem nega este tot o greșeală. 

Dumnezeul nemanifestat nu este nici mic, nici mare și nu există în timp și spaţiu. Acest Dumnezeu 


creează spațiul și timpul, și este, deci, dincolo de ele. Acest Dumnezeu nu este nici măcar nemuritor, ci 
infinit - un Dumnezeu dincolo de imaginaţia umană, a cărui lume este Absolutul. Într-o stare de infinită 
și inimaginabilă perfecțiune, dincolo și mai presus de timp și spațiu, acest Dumnezeu pur și simplu este. 

Misticii creștini, cum este Meister Eckhart, se referă la această stare divină a unei ființe absolute, 
fericite și la dragostea pură ca la Mintea lui Dumnezeu; budiștii îi spun nirvana, hindușii îi spun 
Brahman; cabaliștii îi spun Ein-Sof. Chiar simplul fapt că ne putem imagina această stare și că ne-o 
descriem ne spune, în mod logic, că percepţia noastră asupra ei nu este greșită, ci cel mult incompletă. 
Oricum, este o bună aproximare de la care putem porni. 

Potrivit textelor ezoterice, o dorinţă apare în Mintea lui Dumnezeu nemanifestat de a se experimenta 
pe sine ca și cum nu ar fi Dumnezeu. Ca să punem acest lucru într-o altă perspectivă, Dumnezeu este 
potenţial infinit, dar potenţialul infinit sau nu, nu este același lucru cu experienţa, așa că în acest caz 
Mintea lui Dumnezeu dorește să își actualizeze propriul potenţial și să îl experimenteze ca realitate. 
Dumnezeul nemanifestat și trans-infinit mai mare decât tot și mai puţin decât nimic, astfel îl transformă 
în Dumnezeu pe Creator adică în Dumnezeul manifestat. A fi devine a face. Absolutul devine relativ. Din 
lumea acestui absolut o lume relativă este creată. Lumea relativului este o lume a polarităţii: fierbinte 
versus rece, lumină versus întuneric, bun versus rău, yin versus yang. Genul este o asemenea polaritate 
care arată foarte clar absoluitatea ideii de a ni-l imagina pe Dumnezeu ca fiind feminin sau masculin, 
unul sau altul în sensul polarităţii. Experienţa devine posibilă doar în contextul polarităţii. Fără polaritate 
experiența este imposibilă. Fiinţele umane au o imaginaţie foarte fertilă. Imaginaţi-vă că visați un nou 
joc, foarte complex, un nou Monopoly mult mai bun, un joc cum este Dungeons and Dragons, mult mai 
sălbatic. Ideea este potenţialul. Nu va face oare, această idee în același timp să apară dorinţa creării acelui 
joc și apoi dorinţa de a fi capabili să îl jucăm, deci de a fi capabili să ne încadrăm în premisele jocului și de 
ne juca bine rolul? Nu va căuta oare propria noastră imaginaţie satisfacția de a-și experimenta propria 
creație mentală? Când nu ne dorim noi să construim ceea ce ne imaginăm? Să ne gândim la lumile 
cibernetice, pe care visăm deja să le dezvoltăm într-o anumită zi pentru a experimenta cele mai 
fabuloase aventuri. 

Să ne imaginăm atunci un Dumnezeu cu un potenţial infinit care se gândește în felul următor: Hmm, 
potenţiale infinite 443, 4645, 42146, și 410466 au mers foarte bine împreună ca legi ale naturii, pentru a 
crea acea categorie 6A a universului. Acel univers a fost destul de interesant de experimentat. Cred că voi 
înlocui potenţialul infinit 446 cu 443 și voi adăuga un pic din potenţialul #6881 și voi crea un univers de 
categoria 6B. Voi lăsa o parte din mine să se manifeste ca și creator în acest univers și apoi îl voi 
experimenta. 

Acum să ne imaginăm că potenţialul #43 este proprietatea timpului și că potenţialul 4645 este 
proprietatea unui spaţiu tridimensional, potenţialul #2146 este viteza luminii, #10466 este valoarea 
constantei lui Planck. Acestea sunt combinate într-un anumit fel în acest univers particular în care noi 
trăim, dar nu au cum să fie elementele esenţiale, ori fundamentele altor universuri create. În timp ce 
aceasta este în mod evident o posibilitate logică, este dificil pentru noi să ne-o imaginăm și chiar mult 
mai dificil pentru noi să o dovedim (de fapt aproape imposibil, cel puţin în termeni știinţifici). Cu toate 
acestea, această viziune a creării unor universuri multiple cu infinită diversitate de legi și proprietăţi este 
în mod esenţial asemănătoare cu teoria lui Linde, a inflaţiei eterne - exceptând inteligenţa divină, 
bineînţeles. 

Înţelepciunea esoterică susţine că originea creaţiei își are fundamentul în dorinţa lui Dumnezeu de a- 
și actualiza potenţialul. Din moment ce acest potenţial este infinit, este foarte posibil ca el să se 
expansioneze într-un număr nelimitat de creații, iar într-una din aceste creaţii locuim chiar noi. Pentru a 
crea orice univers, Dumnezeu selectează o anumită mulțime, dintr-o varietate infinită de idei, pentru a o 
actualiza și pentru a o experimenta. Fiecare univers este constituit dintr-o mulțime de idei, idei care 
funcţionează împreună și astfel îl îmbogăţesc pe Dumnezeu printr-o experiență vie a unui potenţial 
infinit care acum este manifestat. 

Sunt conștient de contradicţia care se creează. Cum poate cineva să îmbogăţească infinitul? Acesta 
poate fi privit ca unul dintre misterele creaţiei, ori cel puţin așa îl privesc eu. 


DE VORBĂ CU DUMNEZEU 


Ceea ce tocmai am descris se bazează pe înțelegerea mea iniţială a variatelor tradiţii ezoterice. Abia 
mai târziu am descoperit o serie de cărţi care sunt foarte interesante și derutante în același timp: 
„Conversaţii cu Dumnezeu“. Autorul susține ceea ce am putea descrie ca fiind informaţii inspirate în mod 
divin, sursa fiind Dumnezeu sau Creatorul Însuși. Ceea ce este suficient pentru a întinde la maxim chiar 
și credulitatea creștinilor derutaţi care merg constant la biserică și pentru a evoca disprețul scepticilor. 
Până la urmă una este să susţii o ideea că Dumnezeu ar fi conversat odată cu Moise și cu prietenii lui și 
alta este să ajuţi pentru a asigura succesul implementării ei. Momentul îndepărtat în timp în care s-a 
produs evenimentul îl face să fie de neatins și din punctul acesta de vedere plauzibilitatea lui este 
protejată. Dar posibilitatea ca o zeitate demnă și distantă să fie co-autorul unei cărți care se vinde în 
milioane de exemplare și ocupă lista best-seller-urilor din New York Times este una inimaginabilă. 

Cărţile sunt scrise ca un dialog. În timp ce le citeam am fost uimit din nou și din nou de pretinsele 
răspunsuri ale lui Dumnezeu și de înțelegerile pe care ei le ofereau asupra așa-zisei noastre civilizaţii 
avansate. Descrierea problemelor pe care ni le-am creat și asupra cărora ne înșelăm pe noi înșine zi de zi 
este o dovadă în plus. Comentariile legate de ceea ce religiile au făcut și de ceea ce continuă să facă în 
numele lui Dumnezeu sunt triste, și aceste acțiuni nu pot fi negate. Perspectivele oferite asupra normele 
noastre sociale, asupra legilor practicilor în afaceri, politicilor guvernamentale sunt neașteptate și au un 
aer acuzator.. Cine s-ar fi așteptat ca Dumnezeu să adopte o perspectivă vagă asupra religiei așa cum o 
face în acele cărţi? Și vechea problemă a lui Iacob - dilema împăcării existenţei binelui și a răului în cazul 
unui presupus creator binevoitor - este rezolvată într-o manieră foarte clară și remarcabilă, care 
retrospectiv pare de la sine înţeleasă, așa cum adevărul pare în mod inevitabil de la sine înţeles. 

Bineînţeles, eu nu susţin autenticitatea presupusului co-autor al lui Neal Donald Walsh. Dar toate 
aceste idei pe care m-am străduit să le formulez și să le exprim sunt atât de bine descrise în „Conversaţii 
cu Dumnezeu“ încât simt că ar fi aproape o prostie să nu folosesc „cuvintele lui“ - dacă ele chiar îi aparțin. 
În orice caz ele sunt la fel de bune sau chiar mai bune decât acelea pe care le-aș găsi eu. 

Iată cum descrie „El“ această dualitate manifestată/nemanifestată: 

La început, ceea ce Este (Dumnezeul Nemanifestat) este tot ceea ce era, și nu mai era nimic 
altceva. Dar cu toate acestea, tot ceea ce Este, nu se putea cunoaște pe sine, pentru că tot ceea ce 
este e tot ceea ce era și nu era nimic mai mult. Astfel ceea ce Este nu era. Acesta este marele Este 
sau Nu Este la care misticii au făcut referire de la începutul timpurilor. Acum tot ceea ce Este știa 
că era tot ceea ce era, dar aceasta nu era suficient pentru că nu-și putea cunoaște, pentru că își 
putea cunoaște măreţia doar conceptual și nu ca experienţă. Dar cu toate acestea, El își dorea să 
se experimenteze pe sine pentru că vroia să cunoască cum este să fi atât de măreț. Dar aceasta 
era imposibil pentru că, într-un fel, chiar termenul „măreț“ este un termen relativ. Tot ceea ce 
Este nu putea cunoaște cum este să fi măreț decât dacă apărea tot ceea ce nu este. Așa că tot ceea 
ce este s-a divizat pe sine, devenind într-un moment de glorie tot ceea ce este acesta și tot ceea ce 
este acela. Pentru prima dată acesta și acela au existat, chiar separat unul de altul. 

Din Nimic a apărut Totul, un eveniment spiritual cu adevărat important, consecvent, în mod 
întâmplător, cu ceea ce oamenii de știință numesc teoria Big Bang. 

În redarea universului ca o versiune divizată a lui Însuși, Dumnezeu a produs din energie pură, 
tot ceea ce există, lumea văzută și nevăzută. Cu alte cuvinte, nu numai Universul fizic a fost 
atunci creat, dar și universul metafizic. 

Scopul meu divin în ceea ce privește propria mea diviziune a fost să creez suficiente părți din 
mine, pentru a mă cunoaște pe mine în mod experimental. 

Acesta spune religia voastră atunci când precizează că aţi fost creaţi după chipul și asemănarea 
mea. Suntem compuși din aceeași substanţă. 

Scopul meu în crearea voastră, copiii mei spirituali, a fost acela de a mă cunoaște pe Mine ca 
Dumnezeu. Nu există o altă posibilitate de a mă cunoaște decât prin voi. 

În acest plan, voi, ca spirit pur, veţi intra în universul fizic abia creat. Deoarece singura 


posibilitate de a experimenta ceea ce știm în mod conceptual este prin lumea fizică. Acesta este 
motivul pentru care am creat lumea fizică. 

Acesta este planul meu pentru voi. Acesta este idealul meu, acela de a mă realiza prin voi. 
Astfel, acest concept este transformat în experienţă, pentru a mă cunoaște pe Mine Însumi prin 
experienţă. 

Acum vă voi explica misterul meu fundamental. Adevărata voastră relație cu Mine: VOI 
SUNTEŢI TRUPUL MEU. 


Autorul este în acest moment neimportant, relevant este ceea ce el spune. Și din perspectiva Teoriei 
existenţei lui Dumnezeu, sursa acestor cuvinte nu este chiar atât de misterioasă. Walsh conversează cu 
natura sa divină, ceea ce fiecare dintre noi poate face - cel puţin în principiu. Dacă întrebarea ar fi: 
„Walsh este cel care vorbește sau Dumnezeu este cel care vorbește?“, răspunsul ar fi „da“. 

Cu toate acestea, problema legată de felul în care Dumnezeu îl experimentează pe Dumnezeu nu este 
complet rezolvată de această perspectivă. Mai există o cheie legată de acest mister. Dacă Dumnezeu este 
tot ceea ce există, unde are loc Creaţia? Și cum poate Capul lui Dumnezeu să se experimenteze pe Sine și 
creaţia sa în mod extern, din moment ce prin definiție nu poate exista nimic în afara Sa? 

Răspunsul pare să fie următorul: Dumnezeu creează un fel de vid interior, în care poate exista creaţia 
sa. Experienţa în cadrul acestei creaţii apare prin ființele create care sunt, prin necesitate, niște mici 
flăcări din Mintea lui Dumnezeu. Fiinţele care umplu această creaţie, nu pot fi altceva decât Dumnezeu 
într-o varietate infinită de înfățișări și deghizări. Dar pentru ca Dumnezeu să poată experimenta jocul 
creației, aceste fiinţe trebuie să creadă că ele nu sunt Dumnezeu. Cu alte cuvinte Capul lui Dumnezeu, sub 
forma creaturilor sale, trebuie să uite de propria sa infinitate, pentru a împlini scopul divin de a 
experimenta potenţialul infinit actualizat. Și cine sunt aceste mici flăcări, uituce ale lui Dumnezeu? Tu și 
eu, desigur. Alături de tot ceea ce există, lucrurile văzute și nevăzute. 

Citez din nou din „Conversaţii cu Dumnezeu “: 

„„„ nu te poţi experimenta pe tine așa cum ești până nu întâlnești ceea ce nu ești. Acesta este 
scopul vieţii fizice. 

Într-un anumit sens trebuie mai întâi să nu fii, pentru ca apoi să fii. Desigur, nu există nici o 
cale pentru tine de a nu fi cine ești și ceea ce ești... Așa că ai făcut următorul cel mai bun lucru: ai 
uitat cine ești cu adevărat. Pentru a intra în universul fizic ai îndepărtat amintirea sinelui tău. 
Aceasta îți permite să alegi să fii cine ești, mai degrabă decât să te trezești pur și simplu în castel, 
ca să spun așa. 

Tu ești, ai fost dintotdeauna și întotdeauna vei fi o parte divină din întregul divin. 

Universul în care trăim este actualizarea unei mulțimi particulare de idei divine compatibile. Dintr- 
un număr infinit de posibilităţi o anumită submulțime de idei de sine stătătoare a dat naștere universului 
fizic. Am putea spune că fiecare lege a fizicii corespunde unei idei divine. Legea însăși poate fi un fel de 
lucru metafizic - o formă platonică - dar procesele guvernate de ea sunt fizice. 

Gândul este primul nivel al creaţiei. Într-un anumit fel pe care noi nu îl înțelegem încă într-un mod 
științific, gândul este energie în forma ei cea mai pură. Gândul este energie în forma ei cea mai pură la 
modul cel mai practice, nu doar metaforic. Universul a existat la început sub forma unui gând pur divin. 
Potrivit tradiţiei esoterice acest gând a devenit actualizat într-o stare metafizică. Aceasta la rândul ei a dat 
naștere universului fizic așa cum îl știm, probabil printr-un eveniment cum a fost Big Bang-ul. Tradiţia 
este destul de clară în legătură cu existența unei lumi nevăzute pe care o putem numi metafizică, 
supranaturală sau spirituală. Aceasta este o lume mai înaltă prin virtutea de a fi mai aproape de starea 
pură a Creatorului. Big Bang-ul devine în felul acesta, văzut la nivel fizic, o creaţie, ca să spunem așa, din 
interior. 


AYIN 


Dacă presupunem că legile fizicii corespund unor idei divine, putem să definim regulile jocului 
creaţiei, dar nu creaţia în sine. Legile fizicii, ideile divine trebuie să acționeze asupra a ceva pentru a face 


lucrurile să se petreacă. Putem oare cu adevărat să înțelegem natura acestui proces? Ipoteza inerției 
focarul zero pe care am propus-o poate că o să ne ofere o anumită înțelegere asupra acestui lucru. 

În mai multe tradiţii esoterice, lumina joacă un rol central în procesul creaţiei. Rolul luminii este 
discutat în detaliu, de exemplu, în tradiţia mistică evreiască. În cartea sa Cabbala, scolasticul cabalist, 
Gershon Sholem, scrie: 


„Într-un mod abstract este posibil să ne gândim la Dumnezeu fie ca la Dumnezeu în sine, cu referire 
doar la natura Sa singulară, sau ca la Dumnezeu, în relaţie cu creația lui. Oricum, toți cabaliștii 
sunt de acord că nici o cunoaștere religioasă asupra lui Dumnezeu, nici chiar cea mai înaltă nu 
poate fi câștigată decât prin contemplarea relației lui Dumnezeu cu creația Sa. Dumnezeu în Sine, 
esența absolută, rezidă dincolo de orice înţelegere speculativă sau chiar extatică. 


Dumnezeu ca Absolut, infinit și necunoscut, este numit Fin-Sof. Acesta este nemanifestatul Cap al lui 
Dumnezeu înainte să aleagă să devină Creatorul. Folosesc termenul de „înainte“ în cazul acesta într-un 
sens care transcende timpul desigur, deși aceasta poate sa pară imposibil în viziunea noastră.. Un termen 
neo-platonic, corespondent lui Fin-Sof este deus absconditus, adică Dumnezeul ascuns. Fin-Sof este o 
formă de perfecțiune absolută care nu prezintă nici o distincție sau diferențiere. Natura Sa este dincolo 
de înţelegerea oricărei fiinţe create. Așa cum spune Sholem, Fin-Sof, necreatul sau transcendental, nu 
poate fi înțeles de mintea niciunei creaturi. Nu este „în“ lumea Absolutului, El este chiar lumea 
Absolutului. Această lume, spune el, este un fel de stare a iubirii perfecte. 

Imaginaţi-vă un fulg de nea cu structura sa cristalină rafinată, imaginaţi-vă un iglu cu structura sa 
solidă, imaginaţi-vă o sculptură în gheaţă cu forma sa. Fulgii de nea, iglu-urile și sculpturile în gheaţă 
sunt toate făcute din apă care este starea sa naturală, care în starea sa naturală nu are nici un fel de 
formă. Sugerez ca această relaționare a elementului fără formă, apa, cu fulgul de nea, cu iglu-ul și cu 
sculptura de gheaţă să fie analogă relaţiei dintre lumea infinită a iubirii perfecte a lui Dumnezeu cu 
structurile tranzitorii ale Creaţiei. 

Nu putem cunoaște natura Dumnezeului Absolut, dar cunoaștem anumite aspecte importante. 

Noi suntem aici. 
Universul nostru există. 
O Creaţie a avut loc. 

Dintr-un motiv cunoscut doar de Absolutul Însuși, o manifestare a avut loc. cabaliștii vorbesc despre 
o voinţă divină și despre un gând divin devenite prezente în Fin-Sof. O dorinţă de un anumit fel apare 
construită în jurul unei mulțimi de idei. De ce alege Fin-Sofsă creeze? Sholem susţine că: 


Decizia de a părea din ascunderea Sa în manifestare și în creaţie este în nici un sens un proces care 
este o consecință necesară a esenței lui Ein-Sof, ci este o decizie liberă care rămâne un constant și 
impenetrabil mister. 


Perspectiva cabalistă asupra creaţiei este interesantă deoarece, spune ea, emanaţia luminii devine un 
element central în procesul creaţiei. Absolutul formează un fel de vacuum sau vid în interiorul lui însuși, 
pe care cabaliștii îl numesc ayin. 

Din moment ce acest proces este unul care precede creaţia, vidul nu este un vid propriu-zis, în sensul 
unui spațiu gol, așa cum ne gândim noi la vacuum. Spaţiul însuși nu fusese creat la acel moment. Un fel 
de lumină emana din Absolut pentru a umple acest vid. Curgerea acestei lumini prin vid activează 
potenţialul din el. Nimicul acestui vid, până acum pur potenţial, este elevat într-o realitate manifestată de 
această lumină divină. 

Din punct de vedere cabalistic, în centru procesului creaţiei se află lumina. Întrebarea de 64.00 0$ 
este: are această lumină vreo relație cu focarul zero electromagnetic? Ezit în a echivala cele două 
„lumini“ pentru că știm foarte puţine - și probabil că doar atâta putem să știm - despre procesul creaţiei 
de sus în jos. Mai mult decât atât, până acum am aflat foarte puţine despre fizica focarului punctul zero. 

Există o mulțime de cărţi astăzi care susțin: „Dumnezeu este focarul zero“. Nu există însă nici o 
justificare. Eu sugerez, cel mult, că fundalul cosmic al microundelor este o reminiscență vagă a Big Bang- 


ului, așa că probabil focarul zero este un fel de ecou la o scară mai mică a lui ayin în limitele universului 
nostru spaţio - temporal. 

Lumina lui ayin creează lumea relativului - un univers de lucruri care sunt întotdeauna definite în 
termenii acelora care li se opun: lumină și întuneric, cald și rece, pozitiv și negativ, bărbat și femeie, rău 
și bine. În contrast cu lumea absolută a lui Ein-Sof, noi avem acum un univers bazat pe polaritate. Într- 
adevăr, polaritatea este chiar baza acestei creaţii. Nu s-ar fi putut crea lucruri fără ea. Pentru a se 
manifesta, Dumnezeu Absolut trebuie să creeze această lume a polarității. 

Polaritatea este de asemenea esenţială pentru crearea particulelor în fizică. Un foton cu energie 
suficientă se poate transforma în mod spontan în două particule. De exemplu, un pozitron și un electron 
sunt creaţi prin anihilarea unui foton dintr-o rază gama. Din moment ce sarcina este o cantitate 
conservată în legile fizicii, un foton cu sarcina zero trebuie să creeze particule perechi încărcate, ale căror 
sarcini se anulează una pe cealaltă. Sarcina negativă a electronului și cea pozitivă a pozitronului fac acest 
lucru. 

Natura este capabilă să creeze sarcini dintr-o energie pură neîncărcată, dar aceasta se poate petrece 
doar într-un proces polar în care sarcinile opuse se anulează una pe cealaltă. Acest adevăr este de 
asemenea valabil și pentru alte proprietăţi cuantice. Punctul meu de vedere este acela că, în fizică, 
proprietăţile particulelor pot fi percepute ca luând naștere din energie pură care pare să nu posede acele 
proprietăţi, în ciuda faptului că suma proprietăţilor create este zero. Aceasta poate fi manifestarea în 
lumea fizică a unei legii metafizice cheie a creaţiei. 

Tradițiile esoterice ne învaţă că lumea iniţială a relativului, nu este încă una fizică, ci mai degrabă o 
lume spirituală sau supranaturală a manifestării divine a polarităţii. În cele din urmă, oricum, experienţa 
completă cerea o lume fizică materială. Lumea fizică, un episod particular al creaţiei - dacă într-adevăr 
există mai mult decât unul - este universul nostru. Lumea transcendentă a polarităţii divine, împreună 
cu universul nostru fizic, constituie acest episod particular al creaţiei în întregimea sa. Dar de fapt, mai 
pot fi și multe alte episoade ale creaţiei - poate că un număr infinit, așa cum susţine Linde în teoria 
inflației eterne. Aceste alte universuri sunt fiecare compuse din diferite combinaţii ale ideilor divine. 
Aceasta este o reminiscență a noţiunii hinduse asupra somnului și periodicelor treziri ale lui Brahman. 

Este posibil să fim tentaţi să ne imaginăm aceste alte universuri ca fiind poate chiar anterioare sau 
ulterioare universului nostru, sau cumva adiacente lui. Această eroare apare, în viziunea mea, din cauza 
conceptului uman limitat asupra spaţiului și timpului. Noi nu putem extrapola „în afara“ acestui 
continuu spaţio-temporal, pentru că în afara lui nu există nici un spaţiu gol și nici timp, așa cum sunt cele 
pe care le experimentăm noi în universul nostru. Dacă există alte universuri create, ele sunt separate 
unele de altele în feluri pe care noi nu ni le putem imagina, pentru că imaginaţia noastră este limitată de 
concepţia particulară asupra spaţiului și a timpului din acest univers. 

Teoriile moderne despre string-uri și Teoria M ridică posibilităţi similare. Ele susțin că universul 
nostru și probabil că și altele pot fi niște membrane într-un ceva supradimensional numit „bulk“. 
Desigur, pot fi multe și total diferite asemenea bulk-uri. 

Să presupunem că manifestarea fizică a episodului creaţiei noastre este manifestarea spaţiului, 
timpului și a energiei care le susține. Aceasta pare să fie, după evenimente și din interior ca fiind Big 
Bang-ul. 

Practicile esoterice atribuie luminii calitatea primordială, mai degrabă decât materiei, care este intim 
conectată cu spaţiul și timpul. Fără îndoială, materia nu poate exista despărțită de spaţiu și timp și este 
dependentă de ele. Teoria relativităţii a lui Einstein sugerează de asemenea că spațiul și timpul sunt de 
definite de propagarea luminii. Cheia spre creaţie pare să ne conducă înapoi spre lumină, și în contextul 
tradiţiilor antice, dar și al fizicii moderne. 

Din punctul de vedere al unei raze de lumină toate distanţele se reduc la zero și timpul se oprește. În 
timp ce noi argumentăm că nici un observator adevărat nu poate să călătorească vreodată cu o rază de 
lumină sau cu un foton pentru a face o asemenea observaţie, ideea este că lipsa interferenţei spaţiului și 
a timpului, pentru cadrul de referință al unei raze de lumină, este o limită legitimă a ecuaţiilor de 
transformare a relativităţii speciale. Și această idee nu e doar o pură speculație, ci este fundamentată 


științific. 

O rază de lumină, sau cel mai mic cuantum de lumină, numit foton, se mișcă prin spaţiu și timp la un 
pas fixat la 300,000 km/secundă - cel puţin din perspectiva noastră materială. Din propria lui perspectivă 
nu există spaţiu sau timp. Aici rezidă ceea ce suspectez eu a fi conexiunea profundă dintre bazele 
spaţiului și ale timpului și lumina sub forma radiaţiei focarului zero a vidului cuantic. Propun ca acea 
lumină să fie strămoșul unui aparent univers material. Într-un anumit sens, „încetinirea“ în acel 
privilegiat cadru de referință al luminii, fără timp și fără spaţiu, produce manifestarea unei lumi cu 
caracteristice spațio-temporale. Cu alte cuvinte spaţiul și timpul sunt create atunci când părăsim cadrul 
de referință al luminii. 

Teoria specială a relativităţii lui Einstein ne spune că propagarea luminii definește proprietăţile 
spaţiului și ale timpului. Eu afirm că propagarea luminii poate chiar să creeze spaţiul și timpul. Ipoteza 
inerției focarului zero implică faptul că cea mai fundamentală proprietate a materiei și anume, masa, 
este creată de asemenea de lumină. 


CREAȚIA - UN PROCES ÎN AFARA TIMPULUI 


În secolul al IV-lea, Sfântul Augustin, unul din marii învăţători ai bisericii Creștine timpurii, a articulat 
un punct de vedere conform căruia timpul nu a fost o condiţie preexistentă infinită și că spaţiul nu a fost 
un vid preexistent fără limite în care Dumnezeu a făcut să apară materia. Timpul și spaţiul, susține el, au 
fost create odată cu universul material. Este ușor să spunem aceasta, dar este esenţial imposibil pentru 
noi să pricepem cu adevărat, din moment ce abilitatea noastră de vizualizare este bazată pe acele 
concepte spațio-temporale. Nu putem gândi cu adevărat în afara lor. 

Atunci cum am putea începe să formulăm un gând care nu implică spaţiul și timpul în mod a priori? 
Ne putem imagina o regiune de spaţiu gol, dar cum ne putem imagina cu adevărat un nimic care este 
dincolo de gol și nu prezintă nici o extensie? Cum ne putem imagina cu adevărat o stare de lipsă a 
timpului? Cadrul nostru de referință ne cere să existe un moment anterior celui pe care noi îl 
experimentăm acum, apoi un moment anterior aceluia, ad infinitum. Aceasta ne conduce spre o scară 
nesfârșită; unde s-ar putea opri și dacă s-ar opri vreodată, cum ar putea să nu fie nimic sub ea? 

Acum un deceniu, Steven Hawking și James Hartle!? au dezvoltat o teorie în care condiţiile cuantice 
au fost aplicate singularităţii Big Bang-ului, acelui „moment“ în care întregul univers a fost născut dintr- 
un simplu „punct“ de o densitate infinită. Folosesc acești doi termeni între ghilimele pentru că Haret și 
Hawking au arătat că nu a fost deloc vorba despre un singur moment și nici despre un simplu punct 
primordial de o densitate infinită. Cu toate acestea, astrofizicienii moderni susțin că putem extrapola cu 
încredere legile cunoscute ale fizicii în cazul primei milisecunde. Pentru că pare să fie destul de aproape 
de un „prim moment“, din orice punct de vedere. Dincolo de toate, are vreun sens să ne întrebăm cum 
arăta universul înaintea Big Bang-ului? Universul nostru are acum 14 miliarde de ani. Are vreun sens, în 
acest context, să menţinem o stare de echivoc în legătură cu mai puţin de o milisecundă? 

Vederea umană și auzul uman răspund logaritmic, nu într-un mod liniar. Să ne imaginăm cinci 
niveluri ale sunetului: șoptitul, conversaţia normală, un copil care ţipă, muzica rock și un motor de 
avion. Fiecare dintre aceste sunete este aproximativ de o mie de ori mai tare decât cel anterior lui. Noi 
percepem aceste diferenţe ca intervale egale deoarece ele diferă prin puteri egale ale lui zece. În acest caz 
trei, logaritmul. (Trei este logaritmul lui 1000 din moment ce zece ridicat la puterea a treia înseamnă o 
mie. Doi este logaritmul lui 100.) Dacă auzul nostru nu ar răspunde logaritmic noi nu am putea să 
percepem sunetele care variază, de la cel al unui copil ţipând, până la o conversaţie normală, și până la o 
șoaptă. 

Aceeași rațiune se aplică și în cazul percepţiei luminii. O lampă banală, cu trei faze, te lasă să-i setezi 
comutatorul la 50, 100 sau 150 W. Mergi într-o cameră întunecată și setează întrerupătorul întâi la 50 W. 
Aceasta aduce o diferenţă uriașă. Apoi seteaz-o din nou la 100 W, și adăugarea a 50 W este cu siguranță 
observabilă, dar cumva mai puţin dramatică decât schimbarea de la 0 la 50 W. Apoi setează 
întrerupătorul pentru a treia oară la 150 W, efectul este cu greu observabil. Adăugând aceeași cantitate 


de lumină facem ca diferenţa să fie greu perceptibilă privirii umane. Adăugând același procentaj de 
lumină, dublatul, de exemplu, produce o diferență care este greu perceptibilă auzului nostru, pentru că a 
adăuga un procentaj egal, cum ar fi dublatul sau triplatul, este o adăugare logaritmică. 

Nimeni nu știe cum ar fi fost să experimenteze timpul în condiţiile extraordinare apărute când 
universul avea vârsta de doar o milisecundă.Nu ar fi existat materie stabilă, în schimb energia ar fi curs 
în orice direcţie de miliarde și miliarde de ori mai intens decât o face în centrul soarelui. Dacă percepţia 
noastră asupra timpului este analogă cu percepţiei sunetului și a luminii, atunci experienţa timpului este 
de asemenea logaritmică. Dacă acesta este cazul, atunci există (în cadrul unui factor al lui doi) un interval 
între 10-24 (a milioana parte din a miliarda parte din a miliarda parte a unei secunde) și o milisecundă 
aproximativ la fel de mare ca cel care există între o milisecundă și 14 miliarde de ani. Aceasta înclină 
cumva balanţa între aceste timpuri aparent infinitezimale. 

Dacă ne întoarcem în timp cu un interval logaritmic aproape egal, ajungem la un timp pe care îl 
numim timpul lui Plank. Acest timp are o semnificaţie importantă în fizica cuantică pentru că se crede că 
timpul devine indistinct la acest nivel. De fapt, ceea ce Hartle și Hawking au arătat este faptul că 
dimensiunile spaţiului și ale timpului nu sunt clar diferenţiate când universul atinge acea densitate vastă 
a energiei momentului primordial. Deși putem proiecta universul mult înapoi în timp, din punct de 
vedere matematic, ajungând la timpul lui Plank, timpul începe să se curbeze în jurul spaţiului și calculele 
încep să se miște înapoi în timp în loc să se apropie de zero. Trebuie să mergi mult departe spre nord, 
pentru a ajunge la polul nord, dar în momentul în care treci de acest punct te vei îndrepta în continuare 
spre polul sud. Nu există nici o scăpare. Atunci, în acest context, al legilor cuantice așa cum le înțelegem 
astăzi, nu există nici un timp zero în istoria universului, așa încât nu poate exista nici un timp înainte de 
momentul zero. 

Câţiva oameni de știință argumentează că acest lucru rezolvă problema în legătură cu felul în care a 
luat naștere universul, din moment ce atunci când universul nu exista, timpul era și el inexistent. 
Aceasta este o cale simplă de „a demonstra“ că universul a existat dintotdeauna în trecut, fără a deţine de 
fapt o cantitate infinită de timpul trecut. Eu susțin că aceasta este o teorie consecventă cu punctul de 
vedere ezoteric conform căruia creaţia nu este un act realizat în timp, ci mai degrabă o continuă 
susținere a unui univers fizic al cărui început noi îl plasăm departe în trecut. Din perspectiva lumii 
Absolutului este mai degrabă un proces continuu, etern - deși atemporal. Dumnezeu nu a creat acest 
univers și apoi a ieșit în afara schemei lui. Dumnezeu nu este acea zeitate asemănătoare unui 
ceasornicar din secolul al XVIII-lea care învârte rotițele și apoi le lasă de izbeliște. Dumnezeu susține și 
sprijină acest univers în fiecare moment printr-un continuu act al creaţiei. 

Sugerez faptul că universul, în completa lui evoluţie temporală, este ideația continuă a lui 
Dumnezeu. Eu consider că această creaţie nu este un lucru încheiat; prezenta și viitoarea existenţă a 
universului sunt la fel de mult niște acte de creație cum a fost și începutul lui. Creaţia nu s-a petrecut, ea 
pur și simplu este. Mai mult de atât, eu propun ca acea curgere continuă a energiei luminii în forma 
focarului zero a vacuumului cuantic - în al cărei cadru de referință nu există nici o extensie în spaţiu și 
timp - să fie mecanismul acestei creaţii continue. Întrebarea, dintr-o perspectivă științifică, devine: Pot 
aceste fluctuații cuantice ale focarului zero să fie agenţii care stabilizează materia și fac lucrurile să se 
petreacă la un nivel atomic? 


STABILITATEA ATOMICĂ ȘI METRONOMUL UNIVERSAL 


În mod normal ne referim la atomi în sensul electronilor care orbitează în jurul unui nucleu, așa 
cum în mare parte se petrece cu planetele sistemului nostru solar care orbitează în jurul soarelui. Dar cu 
toate acestea, această concepţie suferă de o fatală eroare. Spre deosebire de planete, electronii poartă o 
sarcină electrică în timp ce numărul mare de sarcini pozitive și negative a atomilor care se combină 
pentru a forma planetele se anulează unele pe altele. Mai mult de atât, o lege a electrodinamicii spune că 
oricând aceste sarcini electrice sunt supuse unei mișcări circulare, ele pierd energie prin emiterea de 
radiații. Un electron care orbitează în jurul unui nucleu în fizica clasică, va pierde deci energie, în spirală 


yang, și se va îndrepta spre nucleu într-un timp extrem de scurt, în a milioana parte din a milioana parte 
a unei secunde, făcând atomul să devină instabil. Fix această problemă l-a condus pe Niels Bohr, în 1913, 
să formuleze prima dintre legile cuantice, conducând la dezvoltarea mecanicii cuantice care va descrie 
atomul în locul fizicii clasice. 

Acum știm că simpla idee ce susține că electronii gravitează în jurul unor nuclee poate să fie validă 
cu condiţia să se ia în considerare focarul zero. Un studiu recent asupra atomului de hidrogen, al 
profesorului Dan Cole, de la Universitatea din Boston, arată că dacă lași un electron să piardă energie - 
așa cum și trebuie, potrivit legilor electrodinamicii - și în mod simultan iei în calcul energia pe care o 
adună constant fiind constant lovit de fluctuațiile focarului zero, poţi reproduce comportamentul cuantic 
complex al unui electron în stadiul de bază al hidrogenului. (Pentru cei pasionaţi de fizică, Cole a reușit să 
reproducă distribuţia probabilă detaliată a a electronilor în mecanica cuantică pentru orbita Bohr pentru 
un electron clasic în câmpul lui Coulomb cu emisie Larmor și cu absorbţia radiaţiei focarului zero. Este o 
majoră extensie a modelelor armonice oscilatorii mult mai simple ale lui Boyer și ale lui Puthoff.) Acest 
rezultat intrigant sugerează posibilitatea că focarul zero stă la baza stabilităţii atomice. 

În 1985, astrofizicianul Sir William McCreat a primit medalia de aur de la Societatea astronomică 
regală pentru realizările lui. La acest eveniment, el a prezentat un studiu, care a fost publicat sub 
denumirea de „Timp, vid și cosmos“, în Jurnalul periodic al Societăţii astronomice regale. În această 
lucrare, una din lucrările mele științifice favorite, McCrea sugerează că fluctuațiile vidului (focarul zero), 
joacă un rol fundamental în fizică în principal, în sensul că acestea pun lucrurile în mișcare. În timp ce 
William acceptă timpul ca o dimensiune în relativitatea specială, el observă că aceasta nu este suficient. 
Trebuie să mai fie un agent care mișcă lucrurile și le face să avanseze, ceva care face din trecerea 
timpului o mișcare dinamică. El identifică acest agent ca fiind fluctuațiile cuantice ale focarului zero. 

Să luăm în considerare dezintegrarea radioactivă. Analiza cu carbon-14 este o bine cunoscută metodă 
de aflare a vârstei fosilelor care au mii sau sute de mii de ani. Carbonul normal, carbon-12, este un 
element cu 6 protoni și 6 neutroni. Carbonul-14, pe de altă parte, are șase protoni și opt neutroni. El este 
creat atunci când razele cosmice ating atmosfera pământului și este instabil - adică este radioactiv. 
Aceasta este cheia procesului datării cu carbon-14. Mulțumită razelor cosmice, aerul - și deci toate ființele 
vii care respiră - conţin și carbon-12 și carbon-14 într-o proportie fixă. Când o ființă moare și încetează să 
mai respire, totuși, fluxul de aer se oprește; nu mai există un aflux nou de carbon-14, și carbonul-14 care 
deja există în corp începe să se dezintegreze, devenind carbon-12. 

Timpul de înjumătățire al carbonului-14 este aproximată la 5700 ani. Aceasta înseamnă că după 5700 
de ani, jumătate din carbonul-14 se va transforma prin dezintegrare radioactivă în Carbon-12; după alţi 
5'700 de ani, jumătate din ceea ce a rămas din acel carbon-14 va fi descompus în carbon-12 și tot așa. O 
altă modalitate de a privi acest lucru este faptul că, în medie, un singur atom de carbon-14 se va 
descompune în carbon-12 în 5700 de ani. Desigur, nu este nimic magic în legătură cu această perioadă de 
timp. Anumiți atomi se descompun în 2500 de ani, alţii în 25.000 de ani și alții în câteva minute sau într- 
un minut. Durata medie de timp necesară pentru ca un singur atom de carbon-14 să facă tranziţia spre 
carbon 12 este, oricum, cea de 5700 de ani. 

McCrea a pus următoarea simplă întrebare: Ce determină acest proces? Atomul nu stă într-un loc, 
urmărind filele unui calendar, plictisindu-se, și decizându-se într-o zi că au trecut 5700 de ani și că e 
timpul să treacă mai departe. Cum poate această trecere abstractă a timpului să pună o presiune asupra 
acestui atom pentru a-l determina să facă această tranziţie? McCrea sugerează că maestrul ceasornicar 
Ce-i spune acestui atom într-un mod dinamic că timpul trece dacă ea sugerează că maestrul ceasornicar, 
incitatorul temporal care face ca lucrurile să se miște, sunt fluctuațiile cuantice ale focarului zero. 

Dezintegrarea carbonului-14 apare în nucleul atomului de carbon. Un alt fel de tranziție apare când 
electronii din atomi sar dintr-o formă de energie în alta, emițând astfel o linie spectrală. La modul cel mai 
concret, sunt milioane de asemenea linii, ale tuturor elementelor. O binecunoscută linie spectrală în 
astronomie este linia de hidrogen Balmer, o linie roșie strălucitoare (de 6562 de angstromi) regăsită în 
spectrul multor stele și altor obiecte. Această linie este generată de un electron care a fost cumva ridicat 
pe un nivel instabil al învelișului electronic dintr-un atom de hidrogen - probabil prin coliziunile acestuia 


cu alţi atomi. În timp ce acest electron tranzitează în jos spre un nivel mult mai stabil al atomului, el 
emite linia spectrală de hidrogen Balmer. Acest proces este numit „emisie spontană“ și probabilitatea 
matematică care guvernează acest proces este cunoscută ca și „coeficientul A Finstein“. 

Emisia spontană păstrează aceeași enigmă ca și dezintegrarea radioactivă. Ce oare îi împinge și îi 
instigă pe electroni să facă acest salt în jos? În acest caz, totuși, există mai mult decât o ipoteză care 
trimite către fluctuațiile cuantice ale focarului zero. Pe lângă aceste emisii spontane, există un proces 
competitiv numit „emisie stimulată“. Ea apare când fotonii de lungimea de undă potrivită determină prin 
ciocnire electronul să facă această tranziţie. (Acesta este principiul pe care funcționează și laserul.) Emisia 
stimulată se determină cu ajutorul unui concept matematic numit „coeficientul B Einstein“, multiplicat 
cu numărul fotonilor care lovesc acest electron. 

McCrea subliniază în acest articol faptul că există o binecunoscută relaţie între acești coeficienți, A și 
B, Einstein, mai mult decât atât, folosindu-ne de puţină algebră (aproape) că putem rescrie coeficientul A 
în așa fel încât să se apropie din punct de vedere matematic de coeficientul B multiplicat cu energia 
focarului zero. Cu alte cuvinte, emisia spontană este aproximativ egală cu emisia stimulată, când e 
stimulată de focarul punctului zero și nu de niște fotoni obișnuiți. (Discrepanţa care rămâne este factor 
de 2.) Putem concluziona, deci, că electronii fac salturi în jos pentru că ei sunt loviți de fotonii reali care 
sunt în preajmă și de fotoni ai focarului zero. Și dacă nu sunt niște fotoni reali în zonă, focarul zero este 
cel care cauzează toată „acţiunea“. Din nou, metronomul universal și conducătorul acestui fenomen 
poate fi focarul zero. 

În alte cuvinte, acesta este un bun motiv să suspectăm că focarul zero este fundamentul stabilității, 
dar și al dinamicii universului fizic. Mai mult decât atât, este cu siguranţă tentant să vedem aceasta ca o 
pe cheie, parte dintr-un proces continuu și susținut al creaţiei 


£ Stephen William Hawking (născut la 8 ianuarie 1942) este un teoretician fizician de origine britanică, cosmolog, autor și director de 
cercetare la Centre for Theoretical Cosmology din cadrul Universităţii din Cambridge. Printre lucrările sale cele mai importante, se 
regăsesc cele redactate împreună cu Roger Penrose despre teoriile singularităților gravitaționale în cadrul relativității generale, 
precum și predicția teoretică a faptului că găurile negre emit radiații, deseori numite radiații Hawkins. Hawkins a pus bazele unei 
cosmologii bazate pe teoria relativității și pe mecanica cuantică. Este un adept al teoriei many-worlds“ al mecanicii cuantice. 

Hawkins a avut succes cu lucrări de popularizare a științei în care își împărtășește propriile teorii și cosmologia, în general. Cartea sa „O 
scurtă istorie a timpului“ a fost best-seller conform publicaţiei britanice Sunday Times un timp record de 237 de săptămâni. Hawking 
suferă de o boală motorie - un fel de scleroză, iar starea sa a evoluat negativ de-a lungul anilor. Este aproape în totalitate paralizat și 
comunică printr-un dispozitiv de generare a vocii. 

£ Bulk- eng., cea mai mare parte. 

“ James Burkett Hartle (născut la 20 august, 1939) este un fizician american. A fost profesor de fizică la Universitatea din California, 
Santa Barbara începând cu anul 1966, și este un membru al facultăţii la distanţă al Institutului din Santa Fe. Hartle este cunoscut 
pentru cercetările sale asupra relativităţii generale, astrofizicii și interpretării mecanicii cuantice. 

Lucrând la Institutul Enrico Fermi la Universitatea din Chicago, în 1983, împreună cu Steven Hawking a dezvoltat un concept ce explică 
condiţiile iniţiale ale cosmologiei și ale Big Bang-ului. 

Este de asemenea autorul unei lucrări numită Gravitatea: o introducere la relativitatea generală a lui Einstein. 

2 A urmat cursurile colegiului Trinity, Cambridge începând cu 1923, unde a studiat matematica. Ulterior, în 1929, a obținut doctoratul 
sub îndrumarea lui Ralph H. Fowler. A fost apoi numit lector de matematică la Universitatea din Edinburgh în 1929. În 1936, a devenit 
șeful catedrei de matematică la Universitatea Queen's din Belfast. După încheierea războiului, s-a alăturat catedrei de matematică la 
Royal Holloway College în 1944 (există și o clădire în campusul acesteia numită McCrea, în onoarea sa). În 1965, McCrea a creat centrul 
de astronomie în cadrul departamentului de fizică la Universitatea din Sussex 


Capitolul 10 
UN NUMĂR INFINIT DE UNIVERSURI 


John Horgan scrie în lucrarea sa „Sfârșitul științei“, că oamenii de știință din ziua de azi sunt „cuprinși 
de o profundă neliniște“, care rezultă din „posibilitatea - chiar probabilitatea - ca măreața eră a descoperii 
științifice să se încheie“. Suntem periculos de aproape, se teme el, să cunoaștem totul, în întregime; dar 
bineînţeles, nu și detaliile. Universul fizic este plin de fenomene și de procese cărora le pot fi dedicate 
cariere întregi; și nimeni în toate minţile nu ar căuta să arate că tehnologia este într-un proces care va 
ajunge în curând să epuizeze toate resursele de care dispune . Nu, „să cunoști totul în întregime“ se 
referă la fundamente, la legile de bază, la temelia cea mai de jos a științei fizice. Stagnarea susținută are 
de a face cu un sfârșit perceput al acestei aventuri de a alerga după adevărurile reale, și înfruntând în 
cele din urmă o nesfârșită, dar implacabilă căutare lipsită de valoare, a decimatei precizii a locului în 
laborator si a banalelor aplicaţii practice destinate să ajungă sub bradul de Crăciun. 

Sfârșitul descoperirilor primare este, din punctul meu de vedere, categoric ultima grijă pe care 
trebuie să o avem. Este asemănătoare cu probabilitatea descoperirii lui Elvis în viaţă și chiar sănătos pe 
planeta Marte, graţie uneia dintre viitoarele misiuni NASA pe planeta roșie. Dimpotrivă, cred că știința 
este pe cale să descopere o viziune radical diferită. 

Biologii din zilele noastre se luptă cu marea problema a falsificării unui lanţ evolutiv între „supa“ 
primordială neînsufleţită și fiinţele umane înzestrate cu gândire. Pentru oamenii de știință din domeniul 
neuroștiinţei, provocarea este să descopere cum a fost posibil ca organul pe care îl numim creier și 
proprietățile sale chimice să dea naștere conștiinței. Această orientare de la neînsufleţit la conștient este 
considerată esențialmente un fapt de necontestat care guvernează respectabila agendă de cercetare. Cu 
toate acestea, misticii fac de asemenea observaţii asupra acestui subiect. Din orice timp și loc, ei indică în 
direcția opusă. Materia nu dă naștere conștiinței; conștiința dă naștere materiei. 

Afirm, așadar, că era explorării este doar la începuturi sale. Știința modernă nu riscă să-și epuizeze 
câmpul cercetării; punând lucrurile cap la cap, pur și simplu nu a izbutit să observe posibilităţile vaste ale 
descoperirilor în exteriorul prea mult exploratului câmp al reducţionismului. Știința neagă existența 
unei alte lumi dincolo de graniţele sale și consideră drept halucinații și proiecţii imaginative informaţiile 
expuse de călătorii în acea sferă. Adevăratele descoperiri ni se prefigurează dacă învăţăm să integrăm 
vasta cunoaștere fizică acumulată de știință de-a lungul a trei secole, cu conştientizarea spirituală 
întruchipată în propria noastră conștiință. 


UN UNIVERS AL CONȘTIINȚEI 


În cartea sa, „Mintea lui Dumnezeu“, fizicianul Paul Davies afirmă următoarele: 


Eu fac parte din grupul oamenilor de știință care nu subscriu unei religii convenționale, dar care 
totuși neagă ideea că Universul este un accident lipsit de scop. Prin munca mea științifică am ajuns 
să cred cu putere, din ce în ce mai mult, că universul fizic este construit cu o remarcabilă 


ingeniozitate pe care nu o pot accepta doar ca un fapt brut, inconștient. Îmi pare că trebuie să existe 
un nivel mai profund al investigării. În plus, am ajuns la concluzia că mintea - înţelegerea 
conștientă asupra lumii - nu este o întâmplare a naturii, lipsită de sens și apărută în mod 
accidental, ci este categoric o fundamentală fatetă a realității. 


Cu ceva timp în urmă, în secolul trecut, în „Natura Lumii Fizice“, Sir Arthur Eddington nota: 


Recunoscând că lumea fizică este în întregime abstractă și lipsită de „existență“, cu excepția 
legăturii sale cu conștiința, noi readucem conștiința la poziţia iniţială în loc să o înfățișăm ca fiind o 
complicatie neesențială, care se regăsește ocazional în interiorul naturii anorganice, în stadiul 
ultim al istoriei evoluţiei. 


Sunt perfect de acord cu punctul de vedere exprimat de acești doi oameni de știință conform căruia 
conștiința pe care o deţinem nu este un rezultat al biochimiei, ori un accident produs în urma 
preafericitei convergenţe a forțelor neînsuflețite. Consider că adevărul este tocmai pe dos. Mi se pare 
reală concepţia lui Platon în legătură cu tărâmul formelor - a ideilor, în termeni moderni - ca fiind 
precursoarea lumii materiale. 

Având în vedere că această afirmaţie constituie doar o opinie, și nu o dovadă, susțin că logica este 
împotriva celor care afirmă că fizica a invalidat posibilitatea existenţei unei realități transcendente. Fizica 
descrie perfect universul fizic și părțile sale componente. Totuși, nu poate vorbi despre ceea ce se află în 
afara sferei fizice, deoarece, prin definiţie, fizica pune în discuţie toate aspectele(PAGINA 129) spirituale 
sau supranaturale. 

Niels Bohr a admis limitările fizicii în legătură cu conștiința, așa cum cum au fost ele raportate de 
Werner Heisenberg în Fizica și dincolo de aceasta: 


Indiscutabil nu putem găsi nimic în fizică sau chimie care să aibă măcar de departe o legătură cu 
conștiința. Cel puţin cu totii știm că există un astfel de aspect precum conștiința, deoarece pur și 
simplu o detinem, fiecare în parte. Astfel conștiința trebuie să fie o parte din natură, sau, în general, 
din realitate, ceea ce înseamnă că, separat de legile fizicii și ale chimiei, stabilite în teoria cuantică, 
trebuie de asemenea să considerăm legile ca fiind de o altă natură. 


De asemenea, Heisenberg spunea: 


Este probabil adevărat, în general, că în istoria gândirii umanităţii, cele mai fructuoase dezvoltări 
de cele mai multe ori se petrec în acele punte în care două direcții diferite de gândire se întâlnesc. 
Aceste direcţii este posibil să își aibă rădăcinile în părți relativ diferite ale culturii umane, în 
timpuri diferite sau medii culturale diferite, în diferite tradiţii religioase: prin urmare, dacă acestea 
se întâlnesc totuși, și dacă au măcar legătură unele cu altele în așa fel încât o reală interacțiune să 
poată avea loc, atunci putem spera că vor apărea noi și interesante dezvoltări în direcția 
respectivă. 


Odată cu intrarea noastră în noul mileniu, civilizaţia vestică este profund divizată. Se deschid în fața 
noastră două drumuri divergente, despărțite de o prăpastie. Fiecare dintre ele conduce spre un orizont 
diferit, până unde poate ajunge privirea și imaginaţia umană. Unul este drumul conchistadorului, celălalt 
este drumul pelerinului. Alegerea unuia dintre ele pare a fi o decizie de genul „totul sau nimic“ între 
știință și spirit. Dacă ne confruntăm cu această situaţie, cred că trebuie să luăm în considerare observaţia 
lui Heisenberg cu privire la ce se poate întâmpla când două curente de gândire se întâlnesc, în loc să se 
despartă. 

Haideţi să recunoaștem. Viziunea reducționistă cu privire la destinul uman este superficială. Sunt în 
mod constant nedumerit de faptul că majoritatea colegilor mei preferă să aibă o viziune filosofică asupra 
ființelor umane, ca fiind niște circuite chimice cu o viaţă scurtă care au evoluat accidental într-un 
oarecare colţ izolat al universului și a căror existenţă este o curiozitate absolut trecătoare și lipsită de 
sens. Chiar și atunci când ne confruntăm cu afirmaţia că aceste mașinării ciudate pot exista doar într-un 
univers cu legi fizice ce îi permit aceasta, mulți dintre colegii mei se bazează pe presupunerea că trebuie 


să existe, deci, un ansamblu de alte universuri apărute întâmplător. Faptul că noi locuim într-un univers 
care ni se pare special pentru că nu putem locui și într-un altul, ne face să ne întrebăm despre natura 
singularităţii lui. Din anumite motive ideea că un număr infinit de procese aleatorii ne structurează 
existența în mod statistic ca apariţii fortuite sau ca fluctuații cuantice a devenit piatra de temelie a 
raționalităţii științifice. 

Articolul „Ce a fost înaintea Creaţiei?“, care a apărut în U.S. News and World Report, a pus problema în 
felul următor: 


Alte constante naturale care merg până la momentul Big Bang-ului par de asemenea în mod straniu 
setate în favoarea unui univers care este supus conștiinței. Dacă gravitația ar fi fost doar puţin mai 
puternică, stelele s-ar fi consumat în mai putin de un an prin combustibilul nuclear ce îl deţin, astfel 
viața nu ar fi putut niciodată să evolueze, cu atât mai puţin să se ordoneze. Daca puternicele forțe 
ce aduc împreună nucleele atomilor ar fi fost chiar și cu putin mai slabe, stelele nu ar fi putut sa se 
formeze. Până acum, nicio teorie nu a reușit nici pe departe să explice de ce există legile fizice, si cu 
atât mai puţin de ce iau această formă. De exemplu, teoria standard a Big-Bangului explică 
universul bine intenționat în felul următor: “Păi,...am avut noroc!“ 


Mai mult decât atât, există numeroase aspecte în armonie și manifestate în plus față de bine- 
intenționata forţă gravitațională și față de forța tare. Așa cum am discutat în capitolul 5, de exemplu, 
carbonul si oxigenul - care stau la baza biochimiei - trebuie să se formeze, la fel ca alte elemente grele, în 
reacţii termonucleare din interiorul stelelor, pentru ca ele să existe din abundență în univers (și pe 
Pământ). 

Astronomul englez Fred Hoyle a arătat, în anii 1950, că niciunul dintre acești atomi nu s-ar putea 
forma dacă nu ar exista strania conjunctură care îi face să aibă reacţii rezonatoare la energii care nu 
ajung la procentajul cerut pentru ca o secvenţă adecvată de reacţie nucleară să apară în interiorul 
stelelor. 

Există, desigur, un mod în care unele procese fizice ar fi putut să rezulte în cerul nostru prietenos 
actual, bazate pur și simplu pe anumite circumstanţe favorabile. Aceasta s-ar putea petrece dacă 
universurile ar fi create tot timpul, în mod aleatoriu și haotic, mărind astfel probabilitatea statistică a 
existenței unui astfel de loc precum al nostru. Și desigur, știința modernă revine asupra acestui 
argument - aceea că existenţa unui număr enorm de universuri lipsite de viaţă și create fără niciun scop, 
care au apărut practic din nimic, cresc șansele ca singurul univers ce susține existenţa ființelor umane să 
fi apărut tot întâmplător. Orice altceva este, pentru ei, neverosimil. Din acest punct de vedere steril, 
conștiința nu poate fi nimic altceva decât un ciudat rezultat secundar al bio-chimiei posibil într-un astfel 
de univers - un fenomen interesant, dar care nu are nicio veritabilă semnificaţie. 


MULTE LUMI ȘI MECANICA CUANTICĂ 


O importantă teorie științifică trece chiar dincolo de ideea unui număr infinit de universuri create la 
întâmplare. Interpretarea mecanicii cuantice asupra unui număr mare de lumi postulează un număr 
efectiv infinit de copii ale fiecărei ființe umane. Pentru a înțelege originea acestei idei, să luăm în 
considerare următoarele aspecte. 

Elementul fluor conţine nouă protoni în nucleul său. Numărul neutronilor din nucleu pot totuși să 
varieze de la opt la paisprezece. Aceste diferite tipuri ale fluorului sunt numite izotopi. Mulţi dintre ei 
sunt extrem de radioactivi. 

Fluorul-17 de exemplu, se dezintegrează în mod spontan în oxigen-17 în aproximativ un minut - ceea 
ce putem timpul lui de înjumătățire. Aceasta înseamnă că o uncie (28,3 g) de fluor-17 pur, după un minut, 
va deveni jumătate de uncie de fluor-17, plus o jumătate de uncie de oxigen-17. După alt minut, 
jumătatea rămasă din fluor-17 se va fi descompus în oxigen-17, lăsând o pătrime de uncie de fluor-17 și 
trei pătrimi de uncie de oxigen-17. Acest proces continuă până când ultimul atom de fluor-17 se 
transformă în oxigen-17, ceea ce va dura foarte mult - zile, săptămâni, chiar ani de zile, având în vedere 
reducerile succesive de o jumătate la fiecare interval de timp egal cu timpul de înjumătățire. 


Să luăm în considerare acum un singur nucleu de fluor-17. Ce putem spune despre timpul său de 
înjumătățire? Timpul de înjumătățire al unui singur nucleu este interpretată ca fiind probabilitatea ca, 
după ce intervalul corespunzător de timp a trecut, nucleul de fluor-17 să se transforme într-un nucleu de 
oxigen-17. Dacă aceasta nu se petrece după primul interval, șansele ca dezintegrarea să se producă, 
continuă să crească până când, spre finalul celui de-al doilea interval de înjumătățire, aproape că ating 
100 de procente. 

Urmărind dezintegrarea unei uncii de fluor-17, sau determinând timpul în care un singur atom de 
fluor-17 s-a transformat în oxigen-17, ar trebui așadar, în principiu să fie o măsurătoare simplă. Având 
totuși în vedere legile mecanicii cuantice, ceva nefiresc, chiar misterios se petrece dacă o măsurătoare nu 
este făcută. Imaginaţi-vă că puneţi un singur atom de fluor-17 într-o cutie și că închideți capacul. 
Așteptaţi un minut - timpul în care se dezintegrează, deci prima lui jumătate de viaţă. Luând în 
consideraţie interpretarea Copenhaga a mecanicii cuantice (numită astfel după fizicianul danez Niels 
Bohr), atomul nu va fi acum în întregime nici fluor-17, nici oxigen-17. Va fi într-o condiţie de „stare- 
mixtă“, care poate fi reprezentată ca fiind fie jumătate fluor-17 și jumătate oxigen-17, sau ca alternând 
între fluor-17 și oxigen-17. Cu cât trece mai mult timp, cu atât mai mult starea chimică avansează spre 
structura finală, oxigen-17. Cu alte cuvinte, condiţia de a deveni oxigen-17 devine tot mai dominantă. 

Ar fi interesant să observăm o astfel de condiţie fantomatică, jumătate și jumătate sau trei sferturi 
versus o pătrime, sau trei sferturi versus un sfert, trei optimi versus cinci optimi. Dar aceasta este exact 
ceea ce mecanica cuantică spune că nu poate fi făcut. Această observaţie este interzisă. Legile lumii 
microscopice sunt într-adevăr diferite de acelea pe care suntem obișnuiți să le experimentăm direct cu 
simțurile noastre. În schimb, în momentul în care se face o observaţie, atomul este forțat imediat să 
aleagă între o stare sau alta. În interpretarea Schroedinger a mecanicii cuantice, această alunecare într-o 
stare sau alta este numită „colapsul funcţiei de undă“, pentru că stările intermediare sunt descrise în 
matematica lui Schroedinger ca funcţii de unde. Observațiile fizice confirmă aceasta. 

S-a scris mult și s-au emis multe ipoteze despre importanţa fundamentală a faptului că, atunci când 
măsurăm sau observăm, în mod necesar forțăm apariția unui oarecare rezultat. Pentru unii fizicieni, 
acest lucru se apropie considerabil de posibilitatea ca această conștiință să creeze un rezultat fizic și, 
astfel, să joace un rol central în implementarea legilor cuantice. 

Aceste stări intermediare sunt extreme de misterioase - și în multe cazuri nu sunt doar două stări 
posibile, ci trei, patru sau mai multe - și unii oameni de știință găsesc chiar și mai neliniștitor faptul că un 
act de observare sugestibil al conștiinței ar putea rezulta într-o oarecare stare fizică. 

Alţi oameni de știință trec peste acest lucru, privind măsurarea și reducerea consecutivă a funcţiei 
undei ca pe ceva care, în principiu, poate fi un proces fără viață. Ceea ce vreau totuși să scot în evidenţă, 
implică o interpretare chiar mai „înfiorătoare“ a realităţii, pe care fizicienii sunt în stare să o privească ca 
pe o posibilitate demnă de luat în calcul. 

În 1957, un doctor în filosofie, un candidat la catedra de fizică a Universității Princeton, numit Hugh 
Everett a propus o reinterpretare curajoasă a condiţiei măsurării. În ceea ce a ajuns să fie cunoscută ca 
„teoria universurilor paralele“1*, interpretare a mecanicii cuantice, Everett a susținut că nu există nicio 
prăbușire a funcţiei undei, acţionând în așa fel încât să selecteze un rezultat din mai multe posibilități. În 
schimb, toate rezultatele posibile, de fapt, apar cu o replicare consecventă și ca o diferenţiere a întregului 
univers în fiecare rezultat. Cu alte cuvinte, dacă acea cutie care conţine atomul de fluor-17 este deschisă 
după un minut, întreg universul se separă efectiv în două universuri paralele. Într-un univers atomul a 
menţinut cu înverșunare condiţia de fluor-17, în celălalt s-a transformat în oxigen-17. 

Gândiţi-vă la acest lucru pentru o clipă. Comportarea unui cuant de atom minuscul copiază întregul 
univers și definește fiecare alternativă prin toate consecinţele posibile ale acelui comportament. Dar, în 
orice moment, în interiorul oricărui corp uman, sunt de ordinul miliardelor de ori de miliarde de ori un 
miliard de atomi, fiecare realizând tranziţii cuantice. În interpretarea mecanicii cuantice a „teoriei 
universurilor paralele“, fiecare ființă umană creează de un miliard de miliarde de ori un miliard de 
universuri alternative în fiecare secundă. Înmulţiţi acest lucru cu miliardele de ființe de pe planetă. 

Apoi luaţi în considerare toată activitatea cuantică din restul universului. Să luăm în considerare 


Soarele. Soarele emite de ordinul 1045 fotoni pe secundă, fiecare fiind rezultatul unui efect cuantic (1 
urmat de 45 de zerouri). Sunt cel puţin 1022 stele în universul vizibil. Conform „teoriei universurilor 
paralele“, numărul universurilor alternative, generate de efectele cuantice în toate stelele din universul 
nostru micșorează prolificarea umană de un miliard de miliarde de miliarde de universuri până acum: 
1067 versus 1027 sau ceva de genul acesta. 

Din acest punct de vedere, sunt un număr virtual incalculabil de duplicate ale fiecărei ființe umane 
care iau viaţă în fiecare secundă, fiecare trăind în propriul său univers paralel și fiecare la fel de reale ca 
tine sau ca mine. Și deoarece, fiecare univers alternativ continuă să se reproducă și să se diferențieze 
pentru fiecare eveniment cuantic care are rezultate posibile alternative, numărul acestor universuri 
devine esenţial infinit. 

Să o spunem direct, unii oameni de știință doresc „să creeze“ un veritabil număr infinit de universuri 
paralele pentru a evita recunoașterea faptului că, conștiința joacă un rol în operarea universului nostru. 
Aceste universuri paralele infinite, populate cu ființe duplicate alternative infinite, sunt, cred ei, un pret 
mic, dar cel puţin acceptabil de plătit pentru menţinerea credinței că natura este lipsită de conștiință pură 
și de un scop. 

Personal găsesc acest lucru absurd și respingător din punct de vedere moral. În aceste universuri 
paralele, deciziile luate sunt total opuse celor pe care eu le iau în această lume. În oricare dintre aceste 
lumi paralele, eu aș putea fi criminal în serie sau terorist, nu om de știință. 

Nu accept aceasta ca fiind o posibilitate. Interpretarea realităţii în viziunea teoriei universurilor 
paralele reduce ființele umane la ființe automate, fără liber arbitru. Nu pot crede într-o teorie care se 
bazează pe un număr infinit de existenţe dihotomice, doar pentru a satisface cerința că totul trebuie să 
fie întâmplător și fără scop, având toate rezultatele posibile. Într-adevăr, cred că ar trebui să ne întrebăm: 
nu este oare interpretarea mecanicii cuantice a universurilor paralele mai îngrozitoare decât chiar cea 
mai spirituală viziune despre lume? 

Mă uimește faptul că oricine poate accepta o realitate auto-negată, care zboară în fața bogatei lumi 
interioare a conștiinței pe care cu toţii o împărtășim. Cum poate cineva să accepte un model care 
îndepărtează realitatea propriilor gânduri? Eu pot prezice o replică la această întrebare: știința cere o 
asumare curajoasă și onestă a faptelor și o respingere a credințelor mitologice de îndeplinire a dorințelor. 
Acesta este preţul progresului intelectual și tehnologic. 

Pot aprecia o anumită nobleţe stoică în această afirmaţie. Probabil problema este pur și simplu că 
nicio alternativă satisfăcătoare, spirituală sau intelectuală nu a fost vehiculată. 

Este ridicol să credem despre crearea lumii ca s-ar petrece la o anumită dată, să zicem în toamna lui 
4004 î.Ch! Este la fel de ridicol să descrii un creator ca un patriarh răzbunător, dornic de adoraţie, care 
trăiește în nori, și a cărui faţă cu barbă e garantat potrivită pentru a speria copiii și pentru a-i intimida pe 
cei pioși. Și, desigur, este la fel de ridicol să cazi în cealaltă extremă și să postulezi un Dumnezeu creator 
cuantic, care este doar un fel de hologramă cosmică neclară a tot ceea ce există. 

Există, desigur, o părere alternativă. Originea universului este exact opusul întâmplării. Vieţile 
noastre sunt exact opusul lipsei scopului. Nu materia este ceea ce creează iluzia conștiinței, ci conștiința 
creează o iluzie din materie. Universul fizic și fiinţele care locuiesc în el sunt creaţia conștientă a unui 
Dumnezeu a cărui scop este să experimenteze propria sa măreție în conștiința vie a creaţiei sale. 

Dumnezeu își actualizează potenţialul infinit prin experiența noastră; Dumnezeu trăiește în 
universul fizic prin noi. Experienţa noastră este experienţa Sa, pentru că în ultimă instanţă noi suntem 
El, adică fiinţe spirituale nemuritoare, creaturi ale lui Dumnezeu, trăind în lumea materială doar 
temporal. 

Probabil că e un gest îndrăzneţ să susțin aceste idei fără menajamente, dar în niciun caz nu aș fi atât 
de nesăbuit încât să inventez asemenea idei de unul singur. Ele nu sunt ale mele. Ele se regăsesc adânc 
sub stratul dogmelor religioase. 

Sunt bijuterii pe care le-am furat de pe Titanic și le-am etichetat ca fiind „Teoria existenței lui 
Dumnezeu“. 


£ Many Worlds - teoria universurilor paralele. 

Nihilismul științei reducţioniste și sectarismul divizionist al dogmei religioase sunt căi divergente 
care conduc finalmente la deznodăminte la fel de nefericite. Sugerez că există un pod ce traversează 
diviziunea intelectuală care separă cele două căi. Issac Newton, ale cărui descoperiri revoluţionare au 
trasat linia rupturii intelectuale pe care o experimentăm astăzi, au funcţionat într-o lume în care spiritul 
și intelectul erau una. Într-adevăr, potrivit lui Michael White, autorul cărţii „Issac Newton: ultimul 
vrăjitor“, influenţa cercetărilor lui Newton în alchimie a fost cheia acestor descoperiri revoluționare în 
știință. Munca sa în domeniul alchimiei și știința sa au fost într-un mod de neînțeles interconectate. 
Astfel, cercetările sale spirituale, din care a lăsat în urma sa aproximativ un milion de cuvinte, au condus 
la formularea ce a schimbat istoria, a gravitaţiei universale. 

Neatenţia lui Newton a îndreptat cursul civilizației occidentale departe de spiritualitate, pe calea 
științei și a tehnologiei pe care ne aflăm și noi astăzi. Se pare, totuși, că noi suntem acum în pragul unor 
noi cercetări în câmpul științific ce ne vor conduce pe o nouă cale spirituală. Aceasta nu poate fi o cale 
regresivă a spiritualității pure. Am ajuns mult prea departe pentru a renunţa la cunoașterea noastră 
asupra naturii și a lumii materiale. Această nouă cale trebuie să fie una care conduce spre înțelepciunea 
spirituală pe un drum pavat de cunoașterea științifică. 

Așa cum lumina însăși este adesea polarizată, așa este și lumea. Există acei oameni care privesc 
lumea și văd gloria lui Dumnezeu peste tot în jurul lor, de la florile de pe câmp în lumina soarelui de 
vară, până la stelele de pe cerul întunecat. Și mai există aceia care privesc lumea ca pe o tragedie a 
conflictelor religioase a căror singură posibilă soluţie este de a lăsa superstiţiile în trecut. În mod sigur, 
mare parte din istoria religiilor acestei lumi nu este una foarte frumoasă. De la Inchiziţie la Jihad, la 
diversele scandaluri în presupusele locuri înalte și sfinte, la fanaticii ce îi pun în pericol pe semenii lor, 
lumea a reușit în mod neîncetat să transforme cele mai nobile idei în cele mai tragice evenimente. Una 
din cele mai monstruoase și crude instituții din această istorie a fost Inchiziția Bisericii Catolice unde 
oamenii bisericii se angajau în diverse acţiuni de tortură și crimă în numele Prințului Păcii. Din cauza 
acestui fundal al marilor tragedii și perversiuni din istoria religiilor, produse chiar de liderii acestora, 
oamenii simpatizează cu opoziţia spiritualităţii, cu ideile pe care le găsesc în reducționism, raționalism, în 
agenda materialistă a timpurilor moderne. Când oamenii persistă în a se omori unii pe alții în numele 
unui Dumnezeu și lansează procese inchizitorii care îl îmbolnăvesc chiar și pe diavol, respingerea unei 
divinităţi răzbunătoare pare să fie un pas în față rezonabil, un salt din Întunecatul Ev Mediu. Nu e de 
mirare că știința îi spune religiei: „Nu se va mai repeta!“ 

Astăzi, totuși, civilizaţia pare să decadă atât din cauza unui materialism agresiv și insaţiabil, cât și din 
cauza unui fanatism religios lipsit de toleranţă. Violenţa de zi cu zi din America modernă,orientată spre 
tehnologie, în care consumatorii sunt manipulați, nu este în mare parte rezultatul unei rivalități 
religioase, ci rezultatul unui sistem de valori degenerat în care câștigul și multumirea erodează în mod 


constant orice simț colectiv al moralității și al eticii. Este de mirare faptul că etica lipsită de orice 
fundament spiritual nu poate să concureze un timp îndelungat cu un aici-și-acum fabricat, cu sloganul 
„Ceea ce vezi e ceea ce primești“, cu un asemenea materialism care pare să domine civilizaţia occidentală 
modernă? 

În timp ce există anumiţi oameni de știință cu credinţe spirituale, dogma de facto a științei moderne 
este clară: lumea materială, fizică, a materiei și a energiei este tot ceea ce este și tot ce ar putea să fie 
vreodată. Tot ceea ce vezi în jurul tău, și tot ceea ce gândești sau simţi poate fi în ultimă fază explicat în 
termeni fizicii, chimiei, de biologiei și geneticii. Toată știința spirituală este în cele din urmă nimic mai 
mult decât o mitologie și o superstiție depășită. Această viziune asupra spiritualităţii, negativă și chiar 
ostilă este acceptată pe larg de multele cercuri științifice. De fapt, doar aducând în discuţie posibilitatea 
existenţei lui Dumnezeu și a unei lumi supranaturale, vom fi catalogaţi drept „eretici“ sau „lunatici“. 
Munca din ceruri, munca uimitoare a creaţiei nu mai este văzută ca o semnătură a unui scop divin. 
Astăzi această muncă nu servește decât pentru a confirma legile inerte ale fizicii particulelor cuprinse 
într-un „model standard“. 

Fizicianul Paul Davis notează: „Acest etos existenţial - care spune că viața umană nu are nicio 
semnificaţie dincolo de ceea ce oamenii investesc în ea - a devenit laitmotivul științei“, viziunile sale 
diferind radical și profund de această filosofie. Acest etos, spune Davis, în cartea sa „Mintea lui 
Dumnezeu“, ne retrogradează „la un rol lipsit de sens și accidental într-o dramă cosmică indiferentă.“ 

Dar nu așa se punea problema acum câteva decenii. Să punem în contrast cărţile cele mai populare 
ce umplu rafturile librăriilor de astăzi ale celebrităților din lumea științifică, care sunt nerăbdătoare să 
explice originea universului și a naturii conștiinței în mod total și absolut în termeni fizici, cu scrierile 
celui mai distins astrofizician a primei jumătăţi a secolului XX. 

Ca proaspăt absolvent, studiind Teoria relativității matematice a lui Eddinghton, am auzit următoarea 
anecdotă. Când relativitatea generală a apărut în scenă, întrebarea pusă lui Eddinghton a fost dacă într- 
adevăr există doar trei oameni în lume care înțeleg această teorie. El a rumegat această întrebare înainte 
de a răspunde și a spus că din păcate în afară de el și de Einstein nu mai cunoaște nicio a treia persoană 
care să înțeleagă această teorie. Eddinghton a devenit unul dintre pionierii cosmologiei teoretice 
moderne, pregătind în același timp fundamentul structurii stelare, două foarte diferite realizări științifice, 
oricare dintre ele fiind suficientă pentru a-i aduce faima și recunoașterea. 

Sir Arthur Eddinghton, profesor de astronomie la Universitatea din Cambrigde, președinte al Royal 
Astronomical Society, investit cavaler pentru realizările sale în domeniul științei, autor a numeroase 
cărți de o importanţă covârșitoare, a fost cu siguranță unul dintre cei mai mari oameni de știință ai lumii. 
El a fost deasemenea un mistic. Eddinghton, un Quaker de o viață, a fost capabil să privească în lumea 
spirituală și să tragă concluzia că realitatea materială fizică a fost creaţia unor forţe și a unei inteligenţe 
spirituale. A scris și a vorbit în mod elocvent despre acest lucru în prelegerea sa de la Swarthmore, din 
1929, publicată sub denumirea de „Știința și lumea nevăzută“. 


Studiul din lumea științifică nu poate prescrie orientarea a ceva ce este exclus din lumea științifică. 
Răspunsul științific este relevant doar dacă privește impresiile simţurilor interconectate cu 
agitaţiile spiritului, care într-adevăr formează o importantă parte a conținutului mental. Pentru 
ceea ce rămâne spiritul uman trebuie să se întoarcă spre lumea nevăzută, căreia de fapt îi și 
aparține. 


Sir Eddinghton nu a fost singurul care a susținut aceasta, contemporanul acestui Sir James Jean, un 
lider în astrofizica modernă timpurie, a scris deasemenea despre existenţa lumii non-materiale, care era 
într-o relaţie bine definită cu lumea materială. „Conceptele care se dovedesc a fi fundamentale pentru 
înțelegerea noastră asupra naturii“, observă Jeans în Universul misterios, „par să fie structuri ale 
gândului pur... universul începe să semene mai mult cu un gând măreț, decât cu o mașinărie măreaţă“. 
Ideea că lumea fizică este un gând măreț este de fapt un concept fundamental al înţelepciunii ezoterice. 


CUNOAȘTEREA EXOTERICĂ ȘI EZOTERICĂ 


Arthur Eddinghton a scris: 


Câţiva dintre noi ar pune întrebarea în forma următoare: „Este lumea nevăzută revelată de 
perspectiva mistică asupra realității?“ Realitatea este unul din acele cuvinte nedeterminate care pot 
conduce la discuții filosofice infinite și irelevante. Este mai puțin periculos să înțelegem greșit dacă 
punem întrebarea în forma următoare: „Suntem noi, urmărind această perspectivă mistică, puși în 
faţa dovezilor concludente ale experienței? Cu siguranță că suntem. Cred că aceia care își doresc să 
cunoască nimic mai mult decât măsurătorile lumii științifice făcute, realizate de organele noastre 
de simţ, se prefac că nu observă una din cele mai importante dovezi ale experienţei și anume că 
această conștiință nu este întreagă, și nu este nici un mecanism pentru a primi impresiile 
simțurilor. 


Dacă ar fi să investisăm perspectiva spirituală totuși cum am putea să începem? Este adevărat că 
perspectivele se contrazic, fie ele creștine, budiste, ori evreice. Nu este nirvana atât de diferită de rai 
precum este noaptea de zi? Nu putem nega faptul că doctrinele marilor religii ale lumii se contrazic una 
pe cealaltă. Nu în credinţele publice și fățișe, ori în dogmele acestor religii vom găsi un răspuns. 

Ar fi folositor în cazul acesta să facem o distincţie între spiritualitate și religiozitate în același fel în 
care diferenţiem legile naturii de legile unei așa-zise societăți. În timp ce practica religioasă este în mod 
inevitabil legată de cultură, legile spirituale, ca și legile naturii sunt de un ordin mai înalt. Ele sunt 
supranaturale în sensul cel mai strict al cuvântului. Pentru a extinde analogia, în timp ce noi toţi putem 
trăi sub incidenţa unor legi diferite, în diferite comunități, legile naturii sunt invariabile. În același fel 
religiile pot cu siguranţă să difere, dar adevărul spiritual prin definiţie trebuie să fie universal. 

Știința chiar are ceva folositor de oferit religiei, abilitatea de a accepta reprezentări multiple ale 
aceluiași adevăr. În știință această problemă poate fi rezolvată în moduri diferite, dar complementare. 
(Asumându-mi riscul de a cita exemple pe care doar un fizician le poate aprecia, să luăm totuși în 
considerare reprezentarea în fizica cuantică a funcţiilor undelor lui Shroedinger și ale matricelor lui 
Heisenberg sau a dinamicii lui Newton care implică forțele, și dinamica lui Hamilton care implică strict 
reprezentări ale energiei.) Religiile organizate pot învăţa din aceasta. 

În lumea politică, așa cum se petrec lucrurile și în lumea economică, sunt de obicei forțe sau indivizi 
care conduc evenimentele din spatele scenei. Din sutele de oameni bogați ai lumii doar câţiva au primit o 
recunoaștere publică. Aceasta nu ar trebui să fie privită ca o un fel de conspirație, este o problemă de 
rețea și conexiuni, și nu de societăți secrete. Lumea din spatele scenelor ar putea fi numită ascunsă, dar 
doar în sensul limitat, pentru că dacă cineva vrea să identifice jucătorii și relaţiile dintre ei va trebui să 
investigheze dincolo de nivelul de suprafață. Cea mai mare parte din aceste informaţii, nu este de fapt 
ascunsă, ci poate fi descoperită prin punerea împreună a surselor publice, cum ar fi lista 
multimiliardarilor publicată în revista Forbes, volumelor Who's Who, valabile în orice bibliotecă. Puterea 
și influența consiliilor de directori ale corporațiilor multinaționale este vastă, dar în timp ce asemenea 
indivizi nu sunt cunoscuţi foarte bine, identitățile lor sunt disponibile în general în evidenţele publice. 
Bibliotecile și un pic de talent în cercetarea pe internet sunt cerute pentru a ajunge la o înţelegere mai 
profundă a felului în care lumea funcționează cu adevărat, pe nivelul politic sau economic. 

Bineînţeles, majoritatea dintre noi este prea ocupată sau prea puţin interesată să petreacă mult timp 
pentru a înţelege ceea ce se petrece sub suprafaţa politică, ori economică. Și ce importanţă ar avea 
pentru marea majoritate dintre noi să știm toate acestea? 

În mod asemănător lumea spirituală are o latură deschisă și una închisă. Există un nivel exoteric și 
unul ezoteric al cunoașterii spirituale. Dicţionarul definește cuvântul exoteric ca pe ceva potrivit 
consumului public, ceva care aparţine unui cerc deschis sau mai puţin inițiat, apoi definește cuvântul 
ezoteric ca pe ceva desemnat, ori înțeles doar unui sau de un grup iniţiat în mod special. Sunt câteva 
motive evidente pentru care lucrurile stau în felul acesta. În primul rând este evident că există vaste 
diferențe și neînțelegeri între dogmele exoterice ale religiilor majore. Aceasta ne lasă doar trei 
posibilități: (1) una este corectă și celelalte sunt greșite, (2) toate prezintă un anumit nivel de nonsens, (3) 
contradicţiile sunt doar la un nivel exoteric. 


Susţin faptul că deși în mod aparent există diferențe vaste și ireconciliabile între dogmele religiilor 
majore la un nivel exoteric, trebuie ca ele să fie de acord în ceea ce privește adevărul spiritual la un nivel 
ezoteric. La nivel ezoteric trebuie să existe o înţelepciune perenă pe care toate religiile să o adopte. 

Există câţiva factori istorici și culturali pe care funcţionează în această situație. Obiectivele 
binevoitoare primordiale, (există câteodată altele, cum ar fi cele ale puterii politice și ale câștigului 
economic), ale unei religii organizate există pentru a-i face pe oameni conștienți de și conectaţi la lumea 
spirituală, și prin aceasta să motiveze o dezvoltare morală ce conduce spre iluminare, perfecțiune și 
mântuire. Dată fiind vasta gamă a abilităţilor și intereselor umane, aceasta nu este o sarcină ușoară, 
înțelepciunea spirituală trebuie să fie accesibilă atât proștilor, cât și geniilor - tuturor oamenilor. Această 
înțelepciune trebuie să poată fi accesată pe diferite niveluri. Într-un mod similar, lucrarea ușoară a unui 
copil din școala generală și lucrarea unui doctor în știință, în nu contează ce domeniu, ambele trebuie să 
fie motivate de anumite întrebări, dar tipurile de cunoaștere care suportă aceste cercetări sunt diferite. 
Un copil confruntat cu cunoașterea unui învăţat va fi copleșit, iar un învăţat limitat la cunoașterea unui 
copil nu va putea niciodată să scrie ceva profund. 

Niciunul nu ar învăţa și nu ar obţine prea multe dacă ar fi forţaţi să opereze fiecare la nivelul celuilalt. 

Noi înțelegem doar ceea ce suntem pregătiţi să înțelegem și în lumea de astăzi accentul public se 
pune pe cunoașterea tehnologică și științifică, și nu pe adevărul ezoteric. Pentru cei care au o viață 
religioasă activă, pentru cei care merg la slujbe, ori se roagă în sinagogi, sau pentru cei care fac ritualuri 
de adorare în temple, accentul este pus în primul rând pe cultivarea relaţiei personale cu divinul, nu pe 
sistematica chestionare asupra naturii lumii spirituale. Investigația detaliată asupra realității a fost 
predată în mâinile științei. Din nefericire paradigmele curente ale științei exclud orice consideraţii ar 
putea să aibă legătură cu spiritualul. Într-un cerc vicios al excluderii, știința modernă, campioana 
chestionării obiective, a anchetelor obiective, exclude ezotericul ca fiind un obiect susceptibil 
investigării. În acest fel știința și-a abrogat responsabilitatea de a descoperi adevărul obiectiv și a 
sucombat propriului dogmatism. 

În Statele Unite și într-o mare parte a țărilor occidentale s-a produs o separare între biserică și stat, 
care este esenţială pentru libertatea politică. E normal și corect, potrivit situaţiei de fapt, dar aceasta nu 
presupune că ar trebui să traducem aceasta într-o prohibiţie a anchetei științifice asupra spiritualului. A 
limita în mod absolut știința la studiul lumii materiale este același lucru cu a propune congresului să 
stabilească legile fizicii. Acest lucru s-a petrecut la un moment dat și a avut niște consecinţe ridicole. 

În 1894, Congresul Statelor Unite a acţionat conform recomandărilor unei comisii internaţionale de 
experti și a legiferat că unităţile de bază ale curentului, voltajului și rezistenței ar trebui să fie stabilite în 
funcţie de trei experimente independente care păreau definitive la momentul respectiv. Din păcate 
există o interdependenţă între aceste unităţi și ca un rezultat al erorilor sistematice în aceste 
experimente, care trebuiau să fie definitorii, s-a produs o situaţie absurdă, aceea în care o lege a fizicii, 
legea lui Ohm, lege a curentului electric, a devenit pentru o perioadă ilegală. În mod similar, domeniul 
anchetei științifice nu poate fi în mod arbitrar limitat fără a reduce știința la ceva mai puţin decât aspiră 
să fie: o înţelegere adevărată asupra naturii. 


TEORIA EXISTENȚEI LUI DUMNEZEU, LUMEA CREȘTINĂ ȘI UMANISMUL 


Teoria existenţei lui Dumnezeu postulează existenţa unei conștiințe infinite, lipsită de timp, care în 
termeni religioși poate fi numită „Unicul Dumnezeu“. În principiu, acest Unic Dumnezeu este același în 
toate religiile. Capriciile umane, istoria și cultura au transformat acest Unic Dumnezeu în ceva ce variază 
dramatic de la o religie la alta. Este demn de a fi notat faptul că textul Cabbala-ei avertizează foarte clar și 
într-un mod înțelept asupra faptului că toate descrierile lui Dumnezeu sunt într-un mod necesar greșite 
pentru că o conștiința infinită în care timpul nu are nicio valoare nu poate să aibă niște caracteristici care 
să poată fi într-un mod adecvat traduse în termeni fizici. Dragostea, lumina, și fericirea sunt cei mai 
apropiaţi termeni de adevăr. 

Nimic din ceea ce presupune Teoria existenței lui Dumnezeu totuși nu contrazice credinţa creștină și 


nicio altă religie. Pentru cei curioși, dezvălui că în acest moment mă privesc pe mine însumi ca pe un 
creștin independent și că frecventez o Biserică Unitară din timp în timp. A fost Iisus oare o încarnare a lui 
Dumnezeu? Da, desigur, dar cu toții suntem. Și aceasta sub nicio formă nu micșorează divinitatea lui 
Hristos, care trebuie să fi fost o încarnare foarte specială a lui Dumnezeu. Și pentru acei creștini care nu 
se simt confortabil cu această noțiune, că noi cu toţii suntem niște încarnări ale lui Dumnezeu, și deci că 
suntem cu toţii fraţii și surorile lui Hristos, lăsaţi-mă să-l citez pe Ioan, 14.12: „Cu adevărat vă spun că 
acela care va crede în mine, va săvârși aceleași lucrări ca și mine, și chiar niște lucrări mult mai mari, 
pentru că eu voi merge la Tatăl.“ Și iată ceea ce spune însuși Hristos: noi suntem capabili de niște lucrări 
mult mai mari decât ale sale. Și aceasta este posibil doar dacă suntem niște încarnări ale Unicului 
Dumnezeu (pe care îl egalez cu „Tatăl“ din acest verset) al cărui potenţial este nelimitat. 

În cartea sa, „În afara labirintului“, Karl Frankel încearcă să reconcilieze propriile experienţe de o 
„adâncă dimensiune“ spirituală - partea adâncă a conștiinței în care experimentăm starea de conștienţă 
asupra adevăratei noastre naturi și conexiunea cu o realitate mai înaltă - și nu cu umanismul secular 
științific lipsit de sens al tatălui său, un renumit profesor al Universităţii din Columbia. 

Pentru el, dimensiunea adâncimii lovită de religiozitate, și religiozitate însemnând creștinătate, și 
creștinătate așa cum s-a arătat ea în ultimele două milenii, a însemnat puterea deghizată, vina impusă 
celor sensibili, iraționalitatea ei în ceea ce a privit războaiele religioase și suprimarea chestionării, 
cercetării libere, a însemnat ipocrizie, mulțumire de sine, dogmatism și superstiție. A însemnat călugări 
care se autoflagelau și soldaţi care purtau cruci și acte de credință ale Inchiziţie care la momentul 
respectiv însemna condamnarea ereticilor. Aceasta a fost lumea pe care a văzut-o tatăl meu atunci când 
a privit în dimensiunea adâncimii. 

Acest dezgust s-a expansionat asupra dimensiunii adâncimii în toatele măștile pe care le-a purtat și în 
toate formele pe care le-a luat. Iraționalul a fost acela pe care tatăl meu l-a deplâns, așa cum a fost 
exemplificat de superstiţia religioasă, dar el și-a extins antipatia și asupra acelor aspecte ale experienţei 
care nu sunt iraționale atât de mult cât sunt non-raţionale, deși există o diferenţă considerabilă între ele. 
Iraționalitatea este opusul raționalităţii: înseamnă nerezonabil, nefondat, prost conceput. Iraţionalitatea 
este rațiune practicată într-un sens rău. O transă a dansatorilor ori a cântăreților extatici nu este cu 
siguranţă rațională, dar nu este nici iraţională. Este non-raţională - ea aparţine unei alte categorii a 
experienţei. Într-adevăr, valoarea ei rezidă în faptul că ne îndepărtează de rațiune, ne duce în afara 
minții noastre. Această distincţie i-a scăpat tatălui meu totuși. Materialul dimensiunii adâncimii este 
același pentru el, nedemonstrabil, preverbal și demn doar de nerăbdare. 

Observațiile lui Frankel au o însemnătate pentru noi atunci când luăm în calcul posibilitățile Teoriei 
existenţei lui Dumnezeu. 


ULTIMELE GÂNDURI 


Trăind ca o ființă umană într-o lume aparent imperfectă, cu siguranţă experimentăm o realitate care 
pare departe de una proprie lui Dumnezeu. Dar până la urmă aceasta pare să fie și ideea de bază. 
Dumnezeu, ca un Dumnezeu transcendent și omnipotent dispune de toată perfecțiunea posibilă sau care 
poate fi imaginată vreodată, dar perfecțiunea fără experienţă este ca o simfonie care nu va fi niciodată 
cântată, ca o operă care nu va ajunge niciodată pe scenă. 

Viaţa pe care o experimentăm este o explorare divină, în și prin fizic, a puterii creativităţii infinite. Și 
experiența nu poate fi avută fără imperfecţiune. Imperfecțiunea este absolut necesară experienţei. 
Problema cu care se confruntă umanitatea astăzi este faptul că acest grad al imperfecţiunii a ajuns 
dincolo de o polaritate sănătoasă și aceasta se datorează în primul rând ignoranței și faptului că nu știm 
cine suntem cu adevărat - ființe spirituale nemuritoare - și nici care este scopul creaţiei - Dumnezeu 
transformă potenţialul infinit într-o experiență propriu-zisă prin noi toţi și prin tot ceea ce este viu. 
Faptul că nu suntem conștienți de participarea noastră la această explorare, pare să fie o parte necesară a 
experimentării creaţiei. 

Deţinem puterea de a înlătura dogmele nesănătoase ale religiei și ale scientismului. Ne putem 


deschide minţile pentru a ne folosi rațiunea și intuiţia în egală măsură pentru a ne da seama cine suntem 
cu adevărat și aceasta va transforma cu adevărat lumea. Știința fără religie este șchioapă, dar religia fără 
știință este oarbă, spunea Einstein. Max Planck, unul din fondatorii mecanicii cuantice este de acord cu 
el. „Fizica modernă“, scrie el în lucrarea Universul în lumina fizicii moderne, „ne impresionează în 
particular chiar cu acest adevăr al vechii doctrine care ne învaţă că există realități dincolo de percepțiile 
simţurilor noastre și că există probleme și conflicte în care aceste realități sunt de o valoare mai mare 
pentru noi decât cele mai mari comori ale lumii experienţei.“ 

Ca și Plank și Einstein, mulţi oameni de știință ai secolului XX au recunoscut că știința fizicii moderne 
a fost „un caz special“ care s-a confruntat cu o „submulțime a experienţei“. Știința fizicii a dovedit în mod 
clar că este bogată și productivă în domeniul material, dar ar fi naiv din partea noastră să credem că „cele 
mai mari comori ale lumii experienţei“ ar putea să se substituie adevărului și totalei cunoașteri asupra 
realității, cu atât mai puţin înţelepciunii. 

În laboratoarele științei fizicii din ziua de azi observăm o relaţie enigmatică și cu neputinţă de negat, 
între conștiință și rezultatele experimentelor cuantice. În istoria umanităţii am luat la cunoștință faptul 
că agregatul experienței umane directe nu se încadrează în limitele artificiale ale legii fizice. Realitatea 
înseamnă mult mai mult decât lumea fizică, ceva ce majoritatea umanităţii pare să înțeleagă în mod 
intuitiv. 

Esenţa fizicii cuantice este conceptul complementarităţii, care spune că măsurătoarea simultană a 
proprietăţilor materiei, cum ar fi particulele sau undele, este imposibilă și contradictorie. Această dilemă 
teoretică este rezolvată de convingerea că ambele descrieri sunt în același timp adevărate, dar 
incomplete. Eu propun că un principiu al complementarităţii, similar, dar la un nivel mult mai înalt, 
există între realitatea ca un experiment științific și realitatea ca o experienţă spirituală. Astăzi, totuși, mai 
degrabă decât a căuta un principiu metafizic al complementarităţii în care experimentul științific și 
experiența spirituală să fie diferite percepții ale aceleiași realităţi, știința încearcă totuși să subsumeze 
spiritul științei. De multe ori aceasta nu presupune decât o cinică demitizare, alteori argumentul poate să 
fie destul de înflorit filozofic încât să pară și profund. În orice caz, rezultatul final este o încercare de a 
îndepărta prin anumite explicaţii orice lume cu adevărat spirituală. 

Știința este condusă de un spirit al cercetării și al analizei metodice. Este o întreprindere plină de 
succes de investigație asupra lumii fizice. Dar a susține că investigația asupra lumii fizice exclude 
investigația în orice ar putea să fie spiritual, este irațional și dogmatic în același timp. A respinge dovezi 
pe baza faptului că nu pot fi măsurate cu instrumente în laborator, este contrar oricărui spirit al 
cercetării științifice. Este timpul să ne îndepărtăm de acest model științific fundamentalist. 

Cred că situaţia va fi radical diferită în viitor. Eu nu cred că acest secol va fi dominat de o tehnologie 
fără viaţă. Părerea mea este că explorând și descoperind puterile transcendente latente ale conștiinței 
noastre creative, va fi mult mai important pentru noi și de o mai mare valoare pentru civilizația noastră. 
Într-adevăr, aceasta va fi mai mult împlinirea unui ciclu decât o nouă direcţie în istoria umanităţii. Cu 
siguranţă știința are și o substanţă spirituală, așa cum spiritul are și o substanţă științifică, și cheia este 
chiar lumina. A venit timpul pentru reintegrarea celor două. 

Provocarea pentru instituţia științei moderne este să fie onestă în angajamentul ei fundamental de a 
examina probele. Oamenii de știință trebuie să reziste tentaţiei de a îndepărta prin explicaţii dovezi cum 
ar fi cele în legătură cu experienţele de la graniţa dintre viață și moarte, doar pentru că ele contrazic 
paradigma reducţionistă. O provocare analogă pentru religie este să înlocuiască dogma și adevărul 
revelat descoperit lumii cu o adevărată și o nelimitată căutare a adevărului experimental. În mod ironic, 
religia ar putea să dea faliment cu succes dacă va eleva umanitatea la un nivel al conștiinței care nu va 
mai necesita un intermediar spiritual. În opinia mea, aceasta va fi un lucru bun având în vedere mulţi 
factori nespirituali care influenţează religia organizată. Pe de altă parte cred că nu vom mai practica 
anumite forme ale științei pentru totdeauna - dacă știința nu va putea evolua dincolo de constrângerile 
ideologiei reducționiste. Curiozitatea este, dincolo de toate, o trăsătură a conștiinței umane. 

„De ce ar avea ființele umane abilitatea de a descoperi și de a înţelege principiile pe care se bazează 
universul?“ se întreabă fizicianul Paul Davis, în cartea sa Mintea lui Dumnezeu. Răspunsul potrivit Teoriei 


existenței lui Dumnezeu este simplu: noi înțelegem regulile pentru că noi le-am inventat, nu în stadiul în 
care ne găsim astăzi, ca și ființe umane, desigur, ci atunci când în mod literal eram chiar una cu 
Dumnezeu, înainte ca Dumnezeu să decidă temporar ca parte din el să devină ceea ce noi suntem astăzi. 


% Paul Charles William Davies, (născut pe 22 aprilie1946) este un fizician și scriitor englez, în prezent profesor la Universitatea Arizona, 
precum și Domeniile sale de interes sunt cosmologia, teoria câmpurilor cuantice și astrobiologia. 


